Feiret tiåringen på Agle Luhkie jaepieh heevehtin Aglesne

Agle: Med et stabilt barnetall på rundt tjue unger har Snåsa Montessoribarnehage fått et solid fotfeste i Snåsa. Sist uke feiret barnehagen ti års drift. Aktine jiebne maanalåhkoe medtie gøøkteluhkie maanajgujmie Snåasen Montessorimaanagierte aktem nænnoes tsåe

lornts eirik gifstad

[lornts@snasningen.no](mailto:lornts@snasningen.no)

Siden 2004 har Snåsa montessoribarnehage vært på Agle, og med et stabilt barnetall på rundt 20 unger har de blitt husvarme i Andorstuggu.

– Det er stort for oss at vi allerede har blitt ti år, og vi satser på å kunne fortsette på samme måte i mange år til, sier Ingunn Therese Bjørk.

Jubileum

Fredag hadde barnehagen invitert alle barnehagene i bygda opp til Agle for å feire tiårs jubileet sammen. Totalt var omkring 60 unger med på feiringen, og de ble underholdt med både sang, historier og ikke minst tryllekunster. Det som så ut til å fenge mest var helt klart Tormod Aune, som med sitt magiske trylleshow trollbandt både unger og voksne.

Ungene ved montessoribarnehagen underholdt også med en sang som var skrevet for anledningen, før turen gikk videre til servering av boller saft og sjokoladekake.

– Tenk at vi får sjokoladekake, åsså i barnehagen, da!, sa Ingeborg Jørstad Kristiansen fra Snåsa barnehage avdeling Breide, som var tydelig imponert over serveringen.

Leker

Etter å ha ladet opp med sjokoladekake og saft fikk ungene prøve seg på ulike leker satt i sving av sjuendeklassinger fra Montessoriskolen. Både ballkasting og såpebobler sto på programmet og var godt likt av ungene.

– Vi har et nært samarbeid med skolen og involverer ofte elver derfra i våre aktiviteter. Elevene synes det er gøy og ungene trives med det, forteller Bjørk.

Festmiddag

Fredag kveld var det duket for en mer høytidelig feiring av jubileet. Den røde løperen var rullet ut på Bergkollen, og inne var det dekket til festmiddag. Av i overkant av 100 inviterte hadde 70 gjester takket ja til invitasjonen, og som seg hør og bør var det både servering og underholdning på menyen. Barnehageansatte Stine Engstrøm og Ingunn Bjørk fortalte om barnehagens historie, før barnehagebarna fikk overrakt en stor pakke bestående av førti ballonger.

Styrenestleder, Ola Kjelvik, fremhevet i sin tale det gode arbeidsmiljøet og den innsatsen som de ansatte gjør overfor barnehagebarna.

– Barnehagen har over år vist sunn økonomi og fremstår i dag som en solid barnehage som det er jevn tilstrømning av barn til fra de fleste bygder i Snåsa. Dette skal vi være stolte av og spesielt har ansatte gjort en fabelaktig jobb for å realisere målene som en god Montessoribarnehage, faktisk har vi hele fem montessoripedagoger ansatt i barnehagen, fortalte Kjelvik.

Boks: Sjuendeklasseelever fra Montessoriskolen stilte opp og arrangerte forskjellige leker for barna.

Gave: Barnehageungene var i ekstase da de åpenet pakken som inneholdt 40 ballonger. Foto: Snåsa Montessoribarnehage.

Tryllekunstner: Tryllekunstner Tormod Aune underholdt med magi som trollbandt barnehageungene. Her får han hjelp av Katarina Østborg.