Jarkoestimmie goh veasoe

SNÅASE: Ahkedh jienebh sijhtieh viehkiem utnedh åarjelsaemien jarkoestimmine. Dellie daamtaj Ellen Bull Jonassen gåajkoe ringkie (55).

Torun Støbakk

[torun@snasningen.no](mailto:torun@snasningen.no)

Noerhte-Trööndelagen fylhkenålma aadtjen sov orre grafiske profijlem bæjhkoehti. Desnie akte ellies nedtesæjroe åarjelsaemien gïelese jarkoestamme, akte orre logo dovne åarjelsaemien jïh nöörjen teekstine, jïh saemien teekste såemies tjaatseginie konferansemaabpine. Dam jarkoestimmiebarkoem Ellen Bull Jonassen dorjeme (55) (Rööroste). Dïhte aarebi Snåasen tjïeltesne barkeme, men daelie permisjovnem åtna dehtie tjïelten jarkoestimmiebarkoste jïh daelie jarkoestæjjine barka Saemiedigkesne.

- Manne åtnam gaajhkem maam jarkostem lea maahtoelutnjeme. Daate mov barkoe, men seamma tïjjen aaj mov hobby, Jonassen jeahta, mij lea akte dejstie gille almetjijstie mah åarjelsaemien jarkoestimmeste veasoeminie.

Frilansebarkoe

Daate barkoe Fylhkenålmese lij akte jieniebistie frilansebarkojste mejtie Jonassen lea dorjeme. Lissine fïerhten våhkoen Snåsningen-plaaran jarkoste – jïh muvhtine aaj barkoeh åådtje dovne byögkeles etaatijste jïh privaate bertemijstie.

- Daelie jiene jienebh mah vuejnieh vihkeles åarjelsaemien gïeline. Jïh barkoej gaskem lea dovne saemien maanagærjah jïh Snåsningen. Vihkeles ånnetji joekehts tjaalegh jarkoestidh, Jonassen veanhta, mij aervede satne gaskem vïjhte jïh luhkie barkoevedtijh åtna.

Jonassen tjidtjie – Ella Holm Bull – lij jïjtje meatan gosse dïhte åarjelsaemien tjaelemegïele dorjesovvi. Daate tjaelemegïele voestes aejkien åtnose vaaltasovvi åarjelsaemien skuvlesne Snåasesne jaepien 1968, men idtji byjjeslaakan jååhkesjamme sjïdth åvtelen luhkie jaepieh mænngan, jaepien 1978.

Gïeleevtiedimmie

Dan åvteste dle jïjnjh geerve åarjelsaemieh mah eah dam åarjelsaemien tjaelemegïelem haalvoeh daelie; dah eah gåessie gænnah dam lïereme. Jonassen veanhta dïhte boelve mij daelie byjjene lea sagke aavrehkåbpoe.

- Dah mah daelie byjjenieh dah vaane sjidtieh gïelem sijjen bïjre vuejnedh, jallh maehtieh dam lïeredh joe maanagïertesne. Daelie jienebh maanah mah leah saemiengïelen goh ajve gille jaepien gietjeste, Jonassen jeahta.

Dan åvteste tjaelemegïele dan orre, ij gåaredh iktegisth baakoeh ryöktesth jarkoestidh nöörjen gïeleste åarjelsaemien gïelese. Såemies aatide nöörjen siebriedahkesne eah naan baakoeh utnieh åarjelsaemien gïelesne. Dellie jarkoestæjja jïjtje tjuara voejhkelidh orre baakoeh darjodh, jallh orre baakoeh tjåanghkan bïejedh.

Juvnehte

- Dastegh baakoe lea «forvaltningsreform» dle tjoerem voestegh gaavnehtidh maam mïelide baakoe «forvalte» åtna, jïh dan mænngan aktem baakoem destie darjodh. Naemhtie dle aaj meatan orre baakoeh evtiedidh. Nov sån heannede naan nåakebe baakoeh aaj sjædta, men eah gujht dah guhkiebasse jielieh læjhkan, jeahta.

Dæjmetje tjaktjen Saemien Sijte, gaskem jeatjah Snåasen tjïeltine ektine, aktem åarjelsaemien noerekonferansem öörnedi gusnie aamhtese lij åarjelsaemien jieleme. Jonassen veanhta jïjnjh åarjelsaemieh noerh leah væjsehke jis tjaaleldh åarjelsaemien eensilaakan lierieh.

- Manne ojhte sïjhtem noeride juvnehtidh åarjelsaemien gïelem jïh kultuvrem eensi lïeredh, jeahta.