Kroken på døra for «loppisbua» på Jørstad

Jørstad: Erlings «loppisbu» har siden oppstarten i vår blitt godt kjent blant snåsningene. Nå stenges den.

LORNTS EIRIK GIFSTAD

[lornts@snasningen.no](mailto:lornts@snasningen.no)

I vår åpnet Erling Hårstad Loppisbua i hagen sin. Formålet med salget var å kvitte seg med ting og tang som man ikke lenger hadde bruk for, samtidig som overskuddet skulle gå til å skaffe en familie på Filipinene en ny okse på gården. I løpet av kun kort tid etter åpningen hadde Erling fått samlet inn nok penger til sitt første prosjekt, og den filipinske familien jublet over den nye oksen, som treffende nok fikk navnet Erling.  Siden den gang har Loppisbua fortsatt å samle inn penger til gode formål på Filipinene. Nå skal Hårstad imidlertid flytte. Det blir kroken på døra for loppisbua.

– Vi skal flytte til Frosta for å komme nærmere våre barn og barnebarn, så da blir jeg nødt til å stenge bua. Jeg vurderte om jeg kunne ta den med på flyttelasset, men det ble for tungvint så den blir stående. Kanskje de som kjøper huset etter oss vil fortsette å drive med loppisbua her, sier Hårstad, som i mange år har hatt campingvogn stående på Frosta, og med familie i Trondheim og Oslo var nærhet til byen og ikke minst flyplassen på Værnes viktig.

Helt slutt på brukthandelen for Erling blir det allikevel ikke. Han vurderer nemlig å lage en Frosta-utgave av bua når han har flyttet.

– Jeg holder fast på tanken om at alle skulle hatt en egen bruktbu, og jeg kommer nok til å snekkere ei bu på Frosta også, sier han.

Kroken på døra: Fra 1. desember blir det kroken på døra for loppisbua, da flytter Erling Hårstad og kona til Frosta.