Loppet markedet for varer / Loppet markedet /

SNÅSA: Sanitetskvinnenes årlige loppemarked ble en stor suksess - og besøkstallet har ikke vært så høyt på mange år.

Magnhild Mona

[firmapost@snasningen.no](mailto:firmapost@snasningen.no)

I helga arrangerte saniteten i Snåsa loppemarked på Kløvertunet. Loppemarkedet arrangeres hvert år, og har blitt en tradisjon for snåsningene. Ikke bare kan de finne seg noen skjulte skatter, det er også en sosial sammenkomst hvor folk kan ta seg en kopp kaffe og prate.

Loppemarkedet holdt åpent både fredag og lørdag, med salg av bruksgjenstander, lodd, den alltid like populære «katta i sekken», og matservering. Salget gikk over all forventning - og det var tidvis så mye folk på loppemarkedet, at det knapt var ledige sitteplasser i spisesalen.  Leder Ingebjørg Aunsmo i Snåsa Sanitetsforening mener det ikke har vært så høye besøkstall på mange år. Hun legger ikke skjul på at det ligger mye arbeid bak arrangementet, og skryter av sine sanitetssøstre.

- De er så flinke til å stille opp og ta ansvar, så det er ikke noe problem å få i stand loppemarkedet, sier Aunsmo, som har ledet sanitetskvinnene de siste fem årene. Dette er sanitetens 53. loppemarked, og mye har endret seg siden de startet opp. De første loppemarkedene ble holdt på idrettsbrakka i Viosen, og siden i kjelleren på kommunehuset, med adskillig mindre pass enn de har på Kløvertunet.

- Tidligere ble solgte vi mye klær på loppemarkedene, men det har vi sluttet med nå. Det tok for mye plass, og vi fant ut at det var ikke hit folk kom for å kjøpe seg klær, sier Aunsmo, som sier det også ble solgt færre møbler i år enn tidligere år.

Saniteten bruker å få inn omkring 80 000 kroner på deres årlige loppemarked, og Aunsmo er helt sikker på at de vil få inn det i år også, om ikke mer.

 - Salget har gått over all forventning, sier hun.

Sanitetskvinne Astrid Viem hadde ansvar for salg av sølvbestikk, og syntes salget hadde gått storartet. Bare fredag hadde hun solgt for over 5000 kroner, og håpet på å selge for like mye da Snåsningen besøkte loppemarkedet lørdag.

- Folk kjøper ikke bare for å bruke det til bestikk, mange omsmelter bestikket og lager for eksempel sølvringer av det, forteller Viem.

Det var ikke bare saniteten som var fornøyd med salget. Tore Bulling var en av de besøkende som var fornøyd med dagens fangst. Han kjøpte seg en ny sekk til en billig penge.

- Jeg kjøpte meg nettopp en sekk som revnet første gangen jeg brukte den, så jeg satser på at denne holder bedre, sier han.

MANGE SKJULTE SKATTER: Bordservice i alskens farger og former var en liten del av de mange skjulte skattene som fantes på loppemarkedet

Storhandel: Tore Bulling kjøpte seg ny sekk på årets loppemarked. Han håpet den ville holde seg godt, selv om den var brukt.