-      Vaajtele dah guhkiem sjidtieh

Kløvertunet: Biejjiejarngesne doh baataræjjah Qali jïh Mayluun hijvenlaakan tråjjadieh gïelehaarjanimmesne

lornts eirik gifstad

[lornts@snasningen.no](mailto:lornts@snasningen.no)

Tjöövkesne Kløvertunesne doh somalijen baataræjjah Qali jïh Mayluun leah stïeresne fïerhten gaskevåhkoen aeredsbiejjien. Dah gidtjh gïelehaarjanimmiesijjiem åådtjeme Voenejarngine jïh Saniteetine ektine, gusnie beapmoem jurjiehtieh jïh prïhtjegem vuessjieh mejtie biejjiejarngen utniejidie gåassoehtieh.

Åvtehke Astrid Finsås Brattlie Voenejarngesne lea madtjeles dejnie viehkine maam Qaliste jïh Mayluuneste åådtje.

–Manne gegkestem dah guhkiem sjidtieh, maaje 10-15 jaepieh, jerhpiedihks jeahta.

Rïektesisnie haarjanimmiesijjieh jaabnan jårrieh, jïh jalhts Brattlie lea gaajh madtjeles dejnie viehkine maam biejjiejarngesne åådtje ij åadtjoeh sov viehkiehtæjjah utniehtidh vielie goh jeenjemes aktem jaepiem.

Qali jïh Mayluun leah viehkiehtæjjah orreme biejjiejarngesne joe göökte askh, jïh barkosne murriedieh.

– Mijjieh joekoen hijvenlaakan murriedibie barkosne, juktie daate lea hijven, Qali jeahta.

Daan mearan eah leah nuepiem åådtjeme aerpievuekien beapmoem jurjiehtidh sijjen hïejmelaanteste, men Brattlie veanhta nov sån maehtieh dam pryövedh.

–Åadtjobe vuejnedh mejtie mijjieh buektiehtibie ohtje eksotikeles beapmoem pryövedh, tïjje dam vuesehte, Brattlie jeahta.

Juktie daate lea dovne gïelehaarjanimmie jïh barkoehaarjanimmie dellie unnemes seamma vihkeles ektesne årrodh jïh soptsestidh goh barkedh, jïh gosse Astridinie ektine barka Voenejarngeste jïh gujnigujmie Saniteeteste dellie nuekies nuepieh sjædta gïelem haarjanidh.

– Tjoerebe ånnetji vuelie soptsestidh guktie dah åadtjoeh gïelem haarjanidh, lissine dah gåassoehtieh jïh beetnegi dåastoeh utniejijstie, jïh dellie sagke vielie gïelehaarjanimmiem åadtjoeh, Brattlie buerkeste.

Haarjanimmie: Baataræjjah Qali jïh Mayluun dovne gïelehaarjanimmiem jïh barkoehaarjanimmiem åadtjoeh biejjiejarngesne.

Atsjo - Daelie influensa daesnie!

Snåase: Dagke vïenhtih datne idtjih sïjhth daan jaepien influensam åadtjodh jis vaksijnem veeltih dæjman – men ij leah badth naemhtie.

LORNTS EIRIK GIFSTAD

[lornts@snasningen.no](mailto:lornts@snasningen.no)

Influensavijruse mij fïerhten tjaktjen jïh daelvien doh jeanatjommes almetjh dievvede, göökte åejviesåarhtine gååvnese, jïh jienebi nueliedåehkiejgujmie dellie ij leah badth seekere dïhte seamma vijruse bååstede båata göökte jaepiej iktemearan.

–Tjuara vaksijnem vaeltedh fïerhten jaepien jis edtja naan måane årrodh. Hævvi akte hille gååvnese seamma vijruse bååstede vihth båata, men daate hille lea gaajh onne. Juktie mijjieh juvnehtibie gaajhkesidie mah leah vaahradåehkine vaksijnem vaeltedh fïerhten tjaktjen, orre turnusedåaktere Gry Heir Snåasen dåakterekontovresne jeahta.

Dah mah leah vaahradåehkine leah maanah jïh noerh diabetesinie, kroniske skïemtjelassine jallh nåakebe infeksjovnevaarjelimmine. Lissine libie haasteme dejtie mah leah vuertiemisnie 12. våhkoste, almetjh bijjelen 65 jaepieh, årrojh jïh barkijh skïemtje- jïh hoksegåetine vaksijnem vaeltedh.

–Duarstan, rïhkeden 16. jïh 17 b. rïhpestibie okside vaksijnese, jïh dellie maahtah ajve båetedh, Heir haasta.

Turnusedåaktere: Orre turnusedåaktere Snåasen dåakterejarngesne, Gry Heir, haasta snåasehkidie vaahradåehkesne daan jaepien influensavaksijnem vaeltedh.