Gaajhkh kraannah Loeveste sjåajmoeh

SNÅASE: Dihte skråajhpoeh miesie maam Malin (25) giedteste beerki lea fuelhkien orre maanetje sjïdteme – jïh daamtaj kraannaj luvnie guessine mænna.

TORUN STØBAKK

[torun@snasningen.no](mailto:torun@snasningen.no)

Dïhte suarhta miesie bïjre jarkan kraesieveellesne njulhtjie jïh bïenjine Naestie stååkede, åvtelen lijkietjidtjien Malin Kristin Sandvik Wilksen gåajkoe soelke vaadtsa juktie daajesjimmiem jïh mielhkiem åadtjodh njammemeboehtelistie.

–Loeve lea vuesiehtamme satne sæjhta jieledh voestes sekundeste, Malin föörhkede, jïh dam eadtjohke miesiem bïepmehte.

Laahpeme

Daelie varke njieljie askh vaaseme mænngan ietnebe – akte geerve aaltoe – ammes fåantoej gaavhtan miesiem giedtesne laehpieli dej årromesijjesne giesielaantesne Skæhkarisnie. Voestegh Malin baaji miesiem gællasjidh, juktie gegkiesti ietnebe sïjhti dam bååstede vaeltedh seamma iehkeden. Gosse aarhtse eelki dan bijjelen geeredh, idtjin vaajmoem utnieh dam desnie gællasjidh. Gaskejïjjen Malin jïh onneåabpa Brita (20) eajhnadovvin dam veedtjedh.

–Dihte lij dan ohtsije jïh lyjhkedihks gosse mijjieh dan vööste böötimh giedtesne. Mijjieh ussjedimh “ibie maa maehtebe dam daesnie laehpedh”, Malin måjhta, mij lea eevre seekere miesie lij sïjhteme beapmoe juvride sjïdtedh jis eah lin dam destie vaalteme.

Daelie miesie, mij nommem Loeve åådtjeme, fuelhkine ektine årroeminie, Støvresne Snåasen jarngesne.

Dïhte onne miesie varke fuelhkien onne maanetje sjïdti. Ij leah gidtjh dan aelhkie aktem miesiem eeledh. Gosse dam gåatan veeltin dellie lij dihte göökte askh fer seenhte reakadamme miesie skråajhpoeh. Dah tjoerin dam gejhkiemielhkine bïepmehtidh gummi-gaamhtseste fïerhten mubpien tæjmoen biejjege jïh fïerhten gåalmeden tæjmoen jïjjege.

–Dihte mahte vielie daajesjimmiem sæjhta goh akte bïenje, men seamma tïjjen eevre goh maanetjem utnedh. Dihte jïjnjh beapmoeh jïh tsåatskelesvoetem daarpesji, joekoen aalkoelisnie, Malin jeahta.

Kraannide vååksje

Daan biejjien miesie ij leah skråajhpoeh gænnah. Vuestelen dihte ahkedh vielie vaane jïh jïjtjejearsoes – jïh dovne aajhterh jïh kraannah mieseste sjåajmoeh. Aadtjen dihte tjöövkeguelpesne tjåadtjoeji akten kraannan luvnie; bielelen Malin lea govleme doh kraannah eah lyjhkh gosse båata.

–Daelie guhkiebasse guhkiebasse mænna. Varke tjoerebe sån aelkedh dam vielie giedtesne utnedh, jeatjah gaavhtan sæjhta sån kraannaj haakanijstie bårredh, Malin föörhkede. Aarebi dihte lea sarvah meatan vaalteme gåatan juktie dejtie vuejemeråantjojne nuhtjedh, men daate lea voestes aejkien dihte miesiem gåatan vaalteme. Dovne bïenjese Naestie, mij garmeres dam orre stååkedimmievoelpem geehtie, jïh dejtie mubpide fuelhkese daate akte murreds dååjrehtimmie orreme.

Daelie vååjnoe goh kraannaj maskote voeneste haajpene. Malin gidtjh Bienjedaelien gåajkoe Sveerjesne jåhteme, jïh ussjede miesiem meatan vaeltedh dohkoe.

–Desnie åådtje jeatjah låemties bovtsigujmie vaedtsedh, jeahta.

NJAMMEMEBOEHTELE: Loeve annje mielhkiem åådtje njammemeboehtelistie, jalhts kraesiem, pellets jïh burhviem aaj bårra. Seapan sijhtieh dam bïepmehtidh jåvli raajan. Daesnie mielhkiem åådtje lijkieietniebistie Malin.

TJETSKEHKE: Loeve lea tjetskehke jïh eadtjohke – jïh ij gænnah bïllh gosse voenges plaerien fotograafe edtja guvviem vaeltedh.

DAAJESJIMMIE: Miesieh sijhtieh sån vielie daajesjimmiem utnedh goh bïenjh, men leah gujht vielie krïevije, Malin veanhta.