Loeve sjarmerer hele nabolaget

SNÅSA: Den svakelige reinkalven Malin (25) reddet fra reingjerdet er blitt familiens lille baby – og stikker ofte på besøk til naboene.

TORUN STØBAKK

[torun@snasningen.no](mailto:torun@snasningen.no)

Den mørkebrune kalven hopper rundt på plena og leker med reingjeterhunden Naestie, før den labber bort til reservemamma Malin Kristina Sandvik Wilks (25) for å få kos og melk fra tåteflaske.

– Loave har vist livsgnist fra første sekund, ler Malin, og mater den ivrige kalven.

Forlatt

Det er snart fire måneder siden moren – en voksen simle – av uante årsaker forlot kalven i reingjerdet på samenes sommerboplass i Skjækra. Først lot Malin kalven ligge, i håp om at moren ville ta den tilbake samme kveld. Da ørna begynte å sirkle rundt den, hadde de ikke hjerte til å la den ligge igjen. Ved midnatt bestemte Malin og lillesøsteren Brita (20) seg for å hente den.

– Den var så søkende og kjærlig da vi kom mot den i gjerde. Vi tenkte «dette kan vi ikke dra ifra», minnes Malin, som er overbevist om at kalven ville blitt rovdyrfor hvis de ikke hadde tatt den til seg.

Nå bor simlekalven, som har fått navnet «Loeve» (les:samisk for «morløs kalv») sammen med familien på Støvra i Snåsa sentrum.

Den vesle kalven ble  fort familiens lille baby. Det er nemlig ikke bare bare å oppfostre en reinkalv. Da de først tok den til seg, var den to måneder for seint fødte kalven svakelig. Den måtte mates med tørrmelk fra gummihanske annenhver time på dagtid og tredjehver time om natta.

– Den er nesten mer kosete enn hund, men samtidig er det jo som å ha en liten baby. Den trengte mye mat og oppmerksomhet, spesielt i starten, sier Malin.

Besøker naboene

I dag er kalven langt fra svakelig. Tvert imot er den stadig mer vant og selvsikker – og den folkeglade kalven sjarmerer både eierne selv og naboene. Nylig dukket den opp på kjøkkengulvet til en av naboene; uten at Malin har hørt noe som tyder på at naboene ikke liker oppmerksomheten.

– Rundene på tomta blir stadig større. Snart må vi vel begynne å ha den mer i gjerdet, ellers kan det nok gå utover naboenes hager, ler Malin.  Hun har tidligere tatt med seg voksne bukker hjem for bruk som kjørerein, men dette er første gang hun har tatt til seg en liten kalv. Både for hunden Naestie, som stolt passer på den nye lekekameraten, og for resten av familien har det vært en koselig erfaring.

Nå kan det imidlertid se ut til at nabolagets maskot forsvinner fra bygda. Malin har nemlig flyttet til Funäsdalen i Sverige, og har tenkt å ta med seg kalven dit.

– Der skal den få gå sammen med andre tamrein, sier hun.

TÅTEFLASKE: Loeve mates med tåteflaske fortsatt, selv om den spiser gress, pellets og mose i tillegg. Trolig vil den mates helt fram til jul.  Her får den mat fra reservemamma Malin.

NYSGJERRIG: Loeve er nysgjerrig og ivrig - og ikke et sekund skremt av lokalavisfotografens kameralinse.

KOSETE: Reinkalver kan være mer kosete enn hunder, men er nok mer krevende, tror Malin.