Jieleme: Orre åesiestimmiegïeregen vööste 2014

Stoerre sjïdteme nöörjen aerpievuekien beapmoste

Snåase: Mænngan eelkin beapmoesijjiem juhtedh jaepien 2012 Kåre Hellem jïh Anne Sofie Langlid leah barkeme guktie Snåsakroa lea akte dejstie Noerhte-Trööndelagen stööremes geajnoebeapmoesijjijste sjïdteme.

lornts eirik gifstad

[lornts@snasningen.no](mailto:lornts@snasningen.no" \t "_blank)

Daejnie 12 jaepine Kåre Hellem jïh Anne Sofie Langlid leah Snåsakroam evtiedamme, jïh aktem hijven såaltjem bæjjese bigkeme aerpievuekien nöörjen beapmojne dejtie fealadæjjide laanten åejviegeajnoen mietie, E6.

Ovrehte govhten jaepien gietjeste dah tjiehtjielidie eensilaakan bueriedin jïh 4,3 millijovnh kråvnah skåårvin gåetesne. Dïhte barkoe maam dah leah dorjeme leah illedahkh vadteme. Mænngan dah eelkin beapmoesijjiem juhtedh jaepien 2002 dah leah åesiestimmiem lissiehtamme ovrehte göökte millijovnijste abpe 6,2 millijovnide.

–Daate akte taale mejnie mijjieh tjoerebe gaajh madtjeles årrodh, daate lea gidtjh ajve smaave doekemh, Hellem jeahta.

Hoksehtimmie

Jalhts beapmoesijjie beapmoeh sïelskide jïh öörnedimmide deellie, dellie læjhkan beapmoedoekeme dejtie mah geajnoen mietie gåhkese fealadieh mah dam stööremes dïenestem vadta, jïh nov lea gaajh gellie gaskebiejjieh dah tjuerieh doekedh jis edtja bijjelen govhte millijovnh kråvnaj åvteste doekedh. Dïhte njaelkies aerpievuekien beapmoe lea gellielaakan akte vaaroemïerhke sjïdteme beapmoesæjjan, mij dovne jaepien 2012 jïh 2013 veeljesovvi goh dïhte bööremes geajnoebeapmoesijjie gåhkosne Tråante – Bådåddjo, uvtemes dan åvteste beapmoe dan njaelkies jïh aejlies. Dah aaj meatan orreme aktene jurjiehtimmiegærjesne raaktan aerpievuekien beapmoen bïjre, jïh daan tjaktjen beapmoetjaelije Åse Dotterud jïh fotografh guessine böötin jïh guvvieh veeltin jïh beapmoej bïjre tjeelin mejtie Anne Sofie darjoeji.

–Mijjieh geerjene ihke mijjieh åadtjoejimh meatan årrodh jurjiehtimmiegærjesne, jïh haestebe gaajhkesh mah beapmoem lyjhkoeh gærjam gïehtjedidh gosse dihte bovrese båata. Mijjieh libie veeljeme fokusem utnedh njaelkies nöörjen aerpievuekien beapmose jïh hijven hoksehtæmman. Dan åvteste beapmoesijjie rïhpesisnie guhkiem biejjegi, tjïjhtje biejjieh våhkoen juktie hijven faalenassem utnedh dejtie mah fealedeminie, mejtie dan tïjjen gosse gellie almetjh fealedeminie jallh vaenie, Hellem soptseste.

Jeenjesh dagke vienhtieh dah leessemebïjlevuejijh dah mah uvtemes beapmoem daesnie åestieh. Naemhtie ij leah vielie.

–Gosse mijjieh eelkimh jaepien 2002 dellie medtie 70 prosenth dejstie guessijste lin leessemebïjlevuejijh, men daate jorkesamme daelie jïh mijjieh libie jïjnjem sjïdteme dej sïejhme fealadæjjaj gaavhtan. Guktie lea daelie, dle ajve 30 prosenth gaajhkijste guessijste leessemebïjlevuejijh, Hellem buerkeste.

Fokuse

Dan åvteste vååjnoe goh dah leah gaavnehtamme guktie edtjieh beapmoesijjiem juhtedh, jïh Hellem jeahta dah edtjieh fokusem utnedh eevre seammalaakan gïehtelidh aktem boelhkem bielelen jeatjah stuerebe prosjektigujmie nierhkedh.

–Mijjieh asfaltem ålkoesæjjan bïejimh daan giesien, juktie daelie ibie naan stuerebe soejkesjh utnieh guhkiem, jeahta.

Prosjekte

Men eevre seadtoes ij læjhkan sjïdth, dan åvteste Kroa lea meatan sjïdteme Visit Innherreden prosjektesne ”Opplev Snåsavatnet”. Daan fealadassebarkoen sjïekenisnie maahta sjyöhtehke sjïdtedh aktem prådtjoem bigkedh guktie edtja aelhkebe sjïdtedh Snåasenjaevreste båetedh.

–Daate akte gieltegs prosjekte mïsse jaehkebe, jïh gelliej vïnhtsigujmie jïh hæhtjoejgujmie Snåasenjaevrien bïjre, dellie gujht gåarede vielie darjomh buektiehtidh jaevrien bïjre, Hellem jeahta.

Hijven såaltje: Kåre Hellem jïh Snåsakroa aktem hijven vuekiem gaavneme guktie edtja geajnoebeapmoesijjiem juhtedh viehkine aerpievuekien beapmoste

Ålkoedajve: Ålkoedajve beapmoesijjien duekesne jïjnjem åtnasåvva giesege, jïh båetijen aejkien dah dagke aktem prådtjoem bigkieh guktie aelhkebe sjædta vïnhtside båetedh Snåasenjaevreste.