Nåajsan orre CD:ine

Snåase: Gosse Kafe Midtpunktet konserte-ihkiedasse voenges naestiejgujmie böörede, dellie hævvi Sivert E. Skavlan (26) jïh dïhte baante golme musihkerigujmie Aint No Brohters guessieh desnie.

TORUN STØBAKK

[torun@snasningen.no](mailto:torun@snasningen.no)

Bernt Smestad lea dennie voenges prïhtjhgåetesne Snåasesne aarebi spealadamme, jïh dïhte gidtjh aaj akte dejstie musikante desnie.

Men daate lea gujht voestes aejkien Sivert Engum Skavlan (26) åådtje prïhtjhgåetesne spealadidh dejnie dåehkine ektine man nomme Aint No Brothers.

Daate dåehkie golme musihkerigujmie, gusnie lissine Skavlan doh svïenskh Mona Wallin (laavlome/gitarre) jïh Roger Persson (banjo/laavlome), lea ektesne spealadamme 2011 raejeste.

Daelie Trööndelagesne jïh Snåasesne minnieh dan voestes aejkien juktie konserte-iehkiedisnie Kafe Midtpunktesne Snåasesne spealadidh gålkoen 8.b.

 –Iktesth akte soejkesje orreme, men ibie nööreme diekie båetedh easkah daelie, Skavlan jeahta.

Ljom

Dïhte musihkemaehteles noere baernie Snåaseste lea dan minngemes jaepien stoerre bijjietjaalegh sjugniedamme dan åvteste dïhte dan eadtjohke orreme Snåasebaantesne Ljom, mij dæjman CD:m Seterkauk lööjhti. Men dan badth jienebh tjengkerh elmesne. Raaktan njieljie-vïjhte ovmessie dåehkine spealede.

 – Mov leah jïjnjh prosjekth, jïh gaajhkigujmie jïjnjem barkeminie boelhkine, jeahta. Daelie ussjede ohtje tïjjem nuhtjedh dåehkesne Aint No Brothers. Dåehkie, mij aarebi aktem EP:m olkese vadteme, gidtjh gegkeste sov voestes ellies CD:m olkese vedtedh joe mubpien giesien. Daelie mahte gaajhke gaervies jïh gåarede dam sïjse spealadidh.

 –Raaktan limh gegkiestamme studijosne Trööndelagesne mïnnedh daelie gosse libie daesnie, men daelie ibie læjhkan sïjhth dam darjodh dan åvteste dan guhkiem mænngan mijjieh ektesne spealadamme, Skavlan jeahta.

Dan åvteste doh göökte mubpieh baantelïhtsegh Sveerjeste båetieh dah eah leah vielie gaavnedamme goh medtie akth bieliejaepien.

Ohtjefealadimmie

Skavlan mij ööhpehtimmiem åtna musihkekonservatovrijeste Göteborgesne, gidtjh bååstede Nöörjese juhti Sveerjeste jaepien 2012. Daelie HiNT:sne Røstadesne Lievengisnie lohkeminie, jïh gegkeste gaervies musihkelohkehtæjjine årrodh akte jïh bieliejaepien minngelen. Musihkeren gidtjh ij naan syjhtedassh utnieh artistine sjïdtedh.

–Musihkerinie barkedh gaajh hijven govloe, men ij leah naan jïebne barkoe. Mov nïekedasse lea medtie 50 prosenth ööhpehtidh jïh jïjtsebarkijinie årrodh 50 prosenth, Skavlan jeahta.

Aavode

Skavlan, mij dovne lååvle jïh cellom dåehkesne spealede, aavode hïejmegoltelæjjide spealadidh konserte-iehkiedisnie gålkoen 8.b. Dïhte gegkeste almetjh sæjhta musihkem lyjhkedh – mij jeahtasåvva lea goh “amerihkanen almetjemusihke daajbaaletje tjoejine”. Ij leah goh bluegrass jïh ij leah country, men mij akt gaskoeh. Dagkeres musihke maam lea aelhkie goltelidh, dagkeres musihke maam maahta raadijovisnie P1 aereden goltelidh, Skavlan buerkeste. Lissine Snåasesne, dåehkie edtja aaj prïhtjhgåetine spealadidh Lievengisnie jïh Tråantesne mearan dah leah daesnie.

 – Ulmie lea musihkem almetjidie geerjehtidh, jïh åadtjodh olkese båetedh. Gosse vielie våajnoes dellie aaj aelkebe sjædta spealadimmiebarkoeh åadtjodh, jeahta.

SNÅASESE: (g.b.) Sivert Engum Skavlan Snåaseste jïh Roger Persson jïh Mona Wallin Sveerjeste Snåasese båetieh juktieh konsertem hööltedh gålkoen 8.b.   
Guvvie: [aintnobrothers.se](http://aintnobrothers.se/).

Lïerije vuasahtalleme

Tjïeltegåetie: Dennie båeries tjïelteståvroesavkesne lij rïhpestimmie akten sjïere jïh sveekes kåanstevuasahtallemasse gaskevåhkoen evteben våhkoen.

LORNTS EIRIK GIFSTAD

[lornts@snasningen.no](mailto:lornts@snasningen.no)

Anne Tidemand-Johansen Møller lea mij akt dan sveekes goh akte vïevetjiehpiedæjja, jïh gaskevåhkoen evteben våhkoen Snåase guessiem tjiehpiedæjjeste åadtjoeji jïh altese vuasahtallemistie “Daate lea Nöörje”. Vuasahtalleme mij lea göökte govhte meeterh guhkies “feegremebeelhth” mah gohtjesuvvieh friser- nöörjen gïelesne, jïh luhkiegöökte vïedtjejievegh edtja dennie båeries tjïelteståvroesavkesne tjïeltegåetesne tjåadtjodh gålkoen 14.b.raajan.

 - Gosse Anne mijjine tjïeltesne daan vuasahtallemen bïjre govlehtalli dellie sïjhtimh hævvi dam utnedh, maam akt dan sjïere goh akte guvvievïevevuasahtalleme tjoerimh hævvi utnedh, Kristin Østgård jeehti rïhpestimmien mænngan. Dennie byögkeles rïhpestimmesne doh learohkh vïjhtede klaasseste Snåasen skuvleste laavloejin, jïh Marti B. Opland bealese spealadi gitarresne.

Daate vuasahtalleme Nöörjen histovrijem vuesehte 1814 raejeste jïh daan raajan, veele guvviej tjïrrh mah leah veeveme göökte govhte meeterh guhkies frisine. Lissine tjiehpiedæjja luhkiegöökte ovmessie vïedtjejievegh dorjeme mah luhkiegöökte ovmessie dajvh laantesne vuesiehtieh fïereguhtene askesne jaepeste, akte joekoen tjaebpies vuasahtalleme jïjnjh sjïere guvviejgujmie mah nöörjen gellielaaketje histovrijem vuesiehtieh.

- Manne eelkim dejnie voestes frisine barkedh jaepien 2004, jïh dle ajve læssanamme tïjje doekoe. Luste vuesiehtidh mejnie leam barkeme, Møller soptseste.

Gosse vuasahtalleme lea gaervies Snåasesne edtja Stiklestaden gåajkoe, gusnie sov fealadimmiem bïjre jarkan Nöörjesne orrije, abpe luhkiegöökte sijjieh laantesne.

LAAVLOME: Doh learohkh vïjhtede klaassesne Snåasen skuvlesne lin dam åajvoeh barkoem åådtjeme vuasahtallemem rïhpestidh aktine laavloeminie, akte barkoe maam eensilaakan darjoejin, jïh mïsse Marti B. Opland gitarresne spealadi.

Sæjhta lïeredh Stientjegartneristie

Snåase: Jielemekontovre sæjhta skreejredh aktem tjåenghkies barkoem darjodh akten murreds jarngen åvteste.

LORNTS EIRIK GIFSTAD

[lornts@snasningen.no](mailto:lornts@snasningen.no)

Dïhte digkiedimmie guktie Snåasen jarnge edtja vååjnedh jïh gorresovvedh, lea vihth skurkiehtamme mænngan jielemen åvtehke Hallvard Sandnes Snåasen tjïeltesne akten asken gietjeste aamhtesem bæjjese veelti jïh jielemem Snåasesne akten tjåanghkose bööredi teeman bïjre. Vaenie dejstie mah lin bööredamme böötin, men daelie jielemen åvtehke vihth ïedtjeladtjide jarngesne akten orre tjåanghkose böörede gålkoen 5.biejjien. Jieleme, fealadasse jïh haakenetjïerte leah akten sån skreejrije tjåanghkose bööredamme temaan bïjre- akte murreds jarnge. Staaregartnere Finn Rossing (guvvie) Stientjen tjïeltesne lea bööresovveme goh iehkeden åejvieguessie, jïh edtja ånnetji soptsestidh guktie dah barkeminie juktie dam våajnoes guvviem lutnjedh Stientjen jarngesne.

 – Mijjieh gegkiestibie skraejriem jïh åssjalommesh åadtjodh dehtie håalemistie maam Rossing edtja hööltedh mijjen barkose guhkiebasse. Dïhte aktem hijven laavenjostoem tjïelten jïh jielemen gaskem Stientjesne buektiehtamme, jïh gellielaakan åahpetjinie sjïdteme destie mij lea dorjesovveme juktie aktem ellies jarngem Stientjesne sjugniedidh, jielemen åvtehke Hallvard Sandnes Snåasen tjïeltesne jeahta.

Rossing gaskem jeatjah jïjnjem tsåatskelesvoetem åådtjeme Stientjen orre staaregaedtien åvteste. Ibie maa dam Snåasesne goh buektehth. Sandnes læjhkan veanhta jarnge maahta tjaebpebe sjïdtedh aelhkieslaakan. Mijjen akte naa orre tåarje, jïh dïhte akte hijven våarome juktie maam akt hijven jarngesne sjugniedidh, Sandnes jeahta.

BÖÖREME: Staaregartnere Finn Rossing Stientjen tjïeltesne lea bööresovveme goh iehkeden åejvieguessie, jïh edtja ånnetji soptsestidh guktie dah barkeminie juktie dam våajnoes guvviem lutnjedh Stientjen jarngesne.