Svanger med ny CD

Snåsa: Når Kafe Midtpunktet ber inn til konsertkveld med lokale stjerner, er

Sivert E. Skavlan (26) og trioen Aint no Brothers soleklare gjester.

TORUN STØBAKK

[torun@snasningen.no](mailto:torun@snasningen.no)

Bernt Smestad har spilt på sentrumskafeen i Snåsa før, og er også en

selvskreven musikant.

 Det er imidlertid første gang Sivert Engum Skavlan (26) får spille på

kafeen sammen med gruppa Aint No Brothers.

 Trioen, som foruten Skavlan består av svenskene Mona Wallin (vokal/gitar)

og Roger Persson (banjo/vokal) har spilt sammen siden 2011.

 Nå tar de turen til Trøndelag og Snåsa for første gang for å spille på

konsertkveld på Kafe Midtpunktet i Snåsa 8. november.

 – Det har hele tiden vært planen, men vi har ikke kommet oss hit før nå,

sier Skavlan.

Ljom

Den musikalske unggutten fra Snåsa har det siste året skapt overskrifter for

engasjementet i Snåsabandet Ljom, som i fjor ga ut CD-en Seterkauk. Han har

imidlertid langt flere baller i luften. Faktisk spiller han i fire-fem

forskjellige grupper.

 – Jeg har mange prosjekter, og alle er de veldig periodebasert, sier han.

Nå er han innstilt på å bruke litt tid på Aint No Brothers. Gruppa, som fra

før av har gitt ut en EP, håper nemlig å gi ut sin første fullende-CD

allerede neste sommer. Materialet er stort sett ferdig til innspilling.

 – Egentlig håpet vi å kunne gå i studio i Trøndelag nå når vi er her, men

vi slo det fra oss fordi det var så lenge siden vi hadde spilt sammen, sier

Skavlan.

Siden de to andre bandmedlemmene kommer fra Sverige har de ikke møttes mer

enn omtrent en gang i halvåret.

Miniturné

Skavlan, som har utdanning fra musikkonservatoriet i Göteborg, flyttet

nemlig tilbake til Norge fra Sverige i 2012. Han studerer i dag ved HiNT på

Røstad i Levanger, og håper å være ferdig utdannet musikklærer om halvannet

år. Musikeren har nemlig ingen ambisjon om noen artistkarriere.

– En musikkarriere høres veldig fint ut, men er ustabilt. Min drøm er nok å

undervise cirka 50 prosent og frilanse 50 prosent, sier Skavlan.

Gleder seg

Skavlan, som selv både korer og spiller cello i gruppa, gleder seg til å

spille for hjemmepublikum under konsertkvelden 8. november. Han håper

musikken – som karakteriseres som "amerikansk folkemusikk med moderne sound"

– faller i smak.  – Det er liksom ikke bluegrass og ikke country, men noe

midt mellom. Det er veldig lettfordøyelig musikk, av typen du liksom kan

høre på p1 om morgenen, forklarer Skavlan. Foruten Snåsa skal gruppa også

spille på kafeer i Levanger og i Trondheim i løpet av oppholdet.

 – Målet er å spre musikken vår til folket, og komme oss litt ut. Jo mer

synlig man er, jo lettere får man spillejobber, sier han.

TIL SNÅSA: (f.v) Sivert Engum Skavlan fra Snåsa og svenske Roger Persson og

Mona Wallin kommer til Snåsa for å holde konsert 8.november. Foto:

[aintnobrothers.se](http://aintnobrothers.se/).

Lærerik utstilling

Herredshuset: I den gamle kommunestyresalen åpnet det onsdag forrige uke en

spesiell og sjelden kunstutstilling.

LORNTS EIRIK GIFSTAD

[lornts@snasningen.no](mailto:lornts@snasningen.no)

Anne Tidemand-Joahnsen Møller er noe så sjelden som en vevkunster, og onsdag

forrige uke fikk Snåsa besøk av kunstneren og hennes utstilling "Dette er

Norge". Utstillingen som består av to seks meter lange friser og tolv

veggtepper skal stå utstilt i den gamle kommunestyresalen i herredshuset

frem til den 14. november.

 - Da Anne tok kontakt med oss i kommunen om denne utstillingen så slo vi

til med en gang, noe så spesielt som en billedvevsutstilling måtte vi

selvsagt ha med oss, sa Kristin Østgård like etter åpningen.

 Selve utstillingen ble høytidelig åpnet med sang fra femteklassingene ved

Snåsa skole akkompagnert av Marti B. Opland på gitar.

 Utstillingen forteller norgeshistorien fra 1814 og frem til i dag, gjennom

detaljerte bilder vevd på to seks meter lange friser. I tillegg har

kunstneren laget tolv ulike veggtepper som viser tolv ulike regioner av

landet i hver sin måned av året, i sannhet en flott og detaljrik utstilling

som viser det norske landets mangesidige historie.

- Jeg begynte jobben med den første frisen i 2004, og så har det bare økt på

etter hvert. Det er gøy å kunne vise frem det man har jobbet med, forteller

Møller.

 Når utstillingen erferdig i Snåsa skal den videre til Stiklestad, der den

avslutter sin norgesturne som da har vært innom tolv steder i landet.

SANG: Femteklassingene ved Snåsa skole hadde fått det ærefulle oppdraget å

åpne utstillingen med en sang, et oppdrag de tok på strak arm akkompagnert

av Marti B. Opland på gitar.

Vil lære av Steinkjergartneren

Snåsa: Næringskontoret vil inspirere til å gjøre en felles innsats for et

trivelig sentrum.

LORNTS EIRIK GIFSTAD

[lornts@snasningen.no](mailto:lornts@snasningen.no)

Debatten omkring hvordan Snåsa sentrum skal se ut og tas vare på, har

blusset opp etter at næringssjef Hallvard Sandnes i Snåsa kommune for en

måned siden tok opp saken og inviterte næringslivet i Snåsa til et møte om

temaet. Få av de inviterte møtte opp, men nå samler næringssjefen

sentrumsinteressene til et nytt møte 5. november. Møtet samler næringsliv,

reiseliv og hagelaget til et forhåpentligvis inspirerende møte omkring

temaet et trivelig sentrum. Bygartner Finn Rossing (bildet) i Steinkjer

kommune er invitert som kveldens hovedgjest, og skal fortelle litt om

hvordan de jobber med å heve det visuelle inntrykket i Steinkjer sentrum.

 – Det vi håper på er å kunne få inspirasjon og ideer til vårt videre

arbeid fra den innledningen Rossing skal holde. Han har fått til et bra

samarbeid mellom kommune og næringsliv i Steinkjer, og han har på mange

måter blitt en kjendis etter det som har blitt gjort for å skape et

helhetlig sentrum i Steinkjer, forteller næringssjef Hallvard Sandnes i

Snåsa kommune.

 Rossing har blant annet fått mye oppmerksomhet for Steinkjers nye

bystrand. Det kunsstykket blir vanskelig å få til i Snåsa. Sandnes har

likevel tro på at sentrum kan friskes opp med enkle grep. – Vi har et

forholdsvis nytt torg, og et godt utgangspunkt for å skape noe bra her i

sentrum, sier Sandnes.

INVITERT: Bygartner Finn Rossing i Steinkjer kommune er invitert som

kveldens hovedgjest, og skal fortelle litt om hvordan de jobber med å heve

det visuelle inntrykket i Steinkjer sentrum.