Orre tjåadtjoehtæjjah ohtsedeminie

Ismenningen: Mænngan Ismenningen Fjellstuggu AS:m gïehtelamme 2008 raejeste Finsås kuvsjejarnge latjkoem heajhta orrejaepien raejeste.

lornts eirik gifstad

[lornts@snasningen.no](mailto:lornts@snasningen.no)

Ismenningen Fjellstuggu AS tseegkesovvi jaepien 2008 gosse abpe gåetie Ismenningesne bueriedamme jïh stuerebe sjïdti. Daan biejjien Snåasen Vaerieståvroe, Coop Inntrøndelag jïh Snåsa Entrepreneur mah aajhterevoetem tseegkeldahkesne utnieh, men Finsås Kuvsjejarnge AS mij lea tjåadtjoehtæjjine orreme leejjemen, gåassoehtimmien jïh gaajhken åvteste, mij lissine båata.

Latjkoem heajhta

Aadtjen damtoes sjïdti Finsås kuvsjejarnge latjkoem heajhta orrejaepien raejeste, jïh ståvroe Ismenningen Fjellstuggusne tjuara dan åvteste mïnnedh orre tjåadtjoehtæjjah ohtsedidh.

– Mijjieh gegkiestibie naakenem gaavnedh mij amma nuepide vuajna daennie sijjesne, jïh mij lastoem jïh faamoem åtna dam guhkiebasse evtiedidh, åejvieaksjovnæære Snåasen Vaerieståvroen åvtehke Ole Morten Eggen jeahta.

Bæjjese jåhta

Eggen ij sïjhth tjïekedh dah aarebi eah naan dïenestem åtneme, men gujht veanhta nuepie gååvnese dam jarkedh.

–Jalhts rööpses taalh orreme, dle njoele læjhkan bæjjese tjuvtjiedamme Fjellstugguse dej minngemes jaepiej, juktie manne gujht vïenhtem dah reaktoe tjåadtjoehtæjjah maehtieh buektiehtidh dïenestem åadtjodh, buerkeste.

Joe daelie dle jienebh mah hïeljh dongkeme mubpien jaepien, guktie dah orre tjåadtjoehtæjjah eah eevre gåaroes gïetigujmie aelkieh.

Sjïehteladteme

Doh orre tjåadtjoehtæjjah sijhtieh Eggenen mietie naa loeves laemtjieh åadtjodh guktie dah edtjieh sijjiem juhtedh, jïh dah edtjieh bööremeslaakan viehkiehtidh sjïehteladtedh guktie aalkoe hijven sjædta.

–Dah gåaroes paehpieridie båetieh jïh mijjieh mijjen bieleste ibie sïjhth buerkiestidh guktie dah edtjieh sijjiem juhtedh. Vaerieståvroen bieleste sïjhtem gujht jiehtedh mijjieh gujht maehtebe gaajh hijven premissh vedtedh dejtie orre tjåadtjoehtæjjide Fjellstuggusne, dïhte vihkielommes mijjese lea naaken båetieh mah lastoem utnieh dam sijjiem guhkiebasse juhtedh, Eggen jeahta.

Jielemen åvtehke Hallvard Sandnes Snåasen tjïeltesne edtja aaj viehkine årrodh aamhtesisnie, jïh edtja viehkiehtidh orre tjåadtjoehtæjjah ohtsedidh.

–Mijjieh Snåasen tjïeltesne ibie naan rïekte ektiedimmiem utnieh jïjtjehke Fjellstugguse, men mijjieh gyhtjelassem åådtjeme jïh edtjebe viehkiehtidh dan gåhkese maehtebe dam viermiem nuhtjedh maam jielemekontovresne utnebe, jïh bïevnesem geerjehtidh jïh ståvroem viehkiehtidh orre tjåadtjoehtæjjah gaavnedh, Sandnes jeahta.

–Juktie jis naaken tuhtjieh daate goh akte hijven nuepie govloe dellie tjoerede ajve mijjen ståvroeåvtehkinie soptsestidh, Unni Storstad, jïh vielie bïevnesh åadtjodh, Eggen jeahta.

Tjåadtjoehtæjjah: Ole Morten Eggen (å.b) jïh ståvroe Ismenningen Fjellstuggu AS:sne leah aalkeme orre tjåadtjoehtæjjah ohtsedidh. (g.b) Jielemen åvtehke Snåasen tjïeltesne Hallvard Sandnes, mij edtja viehkiehtidh ohtsedidh.

Tjöövke: Akte ållesth stoerretjöövke gaajhki dalhketjigujmie lea såemies dejstie fasilitetijste mejtie Fjellstuggu maahta faalehtidh. Ole Morten Eggen (g.b) jïh ståvroe Ismenningen Fjellstuggu AS:sne lea aalkeme orre tjåadtjoehtæjjah ohtsedidh.

Sjïere: Akte stoerre sjifferespijsie dennie aktene vïedtjesne dennie stoerre gåetesne gaektsie vïedtjigujmie. Ole Morten Eggen (å.b) jïh ståvroe Ismenningen Fjellstuggu AS:sne leah aalkeme orre tjåadtjoehtæjjah ohtsedidh.