På jakt etter nye drivere  Ismenningen: Etter å ha drevet Ismenningen Fjellstuggu AS siden 2008 sier nå Finsås kurssenter opp avtalen fra nyttår.

lornts eirik gifstad

[lornts@snasningen.no](mailto:lornts@snasningen.no)

Ismenningen Fjellstuggu AS ble i 2008 opprettet da hele anlegget ved Ismenningen ble restaurert og påbygd. I dag er det Snåsa Fjellstyre, Coop Inntrøndelag og Snåsa Entrepreneur som sitter med eierskap til anlegget, mens det altså har vært Finsås Kurssenter AS som har stått for driften med utleie, servering og alt det har fulgt med seg.

Sier opp

Nylig ble det klart at Finsås kurssenter sier opp driftsavtalen fra nyttår, og styret i Ismenningen Fjellstuggu må dermed ut på jakt etter nye drivere.

– Vi håper å kunne finne noen som virkelig ser potensialet i dette stedet, og som har lyst til å bruke tid og krefter på å utvikle det videre, sier styreleder i hovedaksjonær Snåsa Fjellstyre Ole Morten Eggen.

Oppadgående

Eggen legger ikke skjul på at man tidligere har drevet med underskudd, men det mener han absolutt skal være mulig å snu.

– Selv om det har vært røde tall, har det vært en oppadgående trend for Fjellstuggu i de senere årene, så jeg har absolutt tro på at de riktige driverne kan få det til å gå rundt, forklarer han.

Allerede er booking for flere helger neste år registrert, så de nye driverne starter ikke helt på bar bakke.

Tilrettelegging

De nye driverne vil ifølge Eggen få forholdsvis frie tøyler når det kommer til hvordan stedet skal drives, og de skal på best mulig måte tilrettelegge for en god oppstart.

– De kommer til blanke ark og vi på vår side kommer ikke til å legge føringer på driften. På vegne av fjellstyret vil jeg nok si at vi kan komme til å gi gunstige premisser for nye drivere ved Fjellstuggu, det viktigste for oss er det at blir noen som har lyst til å drive stedet videre, opplyser Eggen.

Næringssjef Hallvard Sandnes i Snåsa kommune er også koblet på saken, og skal bistå i jakten på de nye driverne.

– Vi i Snåsa kommune har i og for seg ikke noen direkte tilknytning til selve Fjellstuggu, men vi har blitt forespurt og skal så godt vi kan bruke det nettverket vi har på næringskontoret til å spre ordet og hjelpe styret med å finne nye drivere, sier Sandnes.

– Så er det noen som synes det høres ut som en forlokkende mulighet er det bare å ta kontakt med vår styreleder Unni Storstad for mer informasjon, sier Eggen.  Drivere: Ole Morten Eggen (t.h) og styret i Ismenningen Fjellstuggu AS har begynt jakten etter nye drivere. (t.v) Næringssjef i Snåsa kommune Hallvard Sandnes, som skal bistå i jakten.

Kjøkken: Et fullt utrustet storkjøkken er noe av de fasilitetene Fjellstuggu har å by på. Ole Morten Eggen (t.h) og styret i Ismenningen Fjellstuggu AS har begynt jakten etter nye drivere.

Detaljer: En stor skiferpeis pryder den ene veggen i den åttekantede storstua. Ole Morten Eggen (t.h) og styret i Ismenningen Fjellstuggu AS har begynt jakten etter nye drivere.