Jieleme: Adressa-journaliste edtja vïnhtsem stuvredh dan voenges Snåsningen-plaeresne

Birger orre redaktööre sjædta

SNÅASE: Dej minngemes uktsie jaepieh Birger Ringseth (35) Kvameste lea journalistine barkeme plaeresne Adresseavisen. Orrejaepien raejeste barkoem aalka goh redaktööre plaeresne Snåsningen.

Torun Støbakk

[torun@snasningen.no](mailto:torun@snasningen.no)

Daelie dïhte saerniejournalistine nedtesne barka plaeresne Adresseavisen Tråantesne – jïh aarebi lea webtv-produsente jïh videojournaliste orreme seamma plaeresne. Tsïengelen dennie orre barkosne aalka goh redaktööre jïh biejjieladtje åvtehke voenges plaeresne Snåsningen.

– Manne vïenhtem daate joekoen gieltegs sjædta jïh aavodeminie maam akt orre pryövedh, dïhte 35 jaepien båeries ålma jeahta.

Ij leah daate voestes aejkien dïhte aktene voenges plaeresne barka. Dïhte gaskem jeatjah barkeme plaerine Søgne og Songdalen budstikke jïh Fædrelandsvennen åvtelen uktsien jaepien gietjeste Adressesne eelki. Aareh journalistebarkosne lij aaj aktem ståantetjem plaeresne Steinkjer-Avisa goh sæjjasadtjebarkije giesege, lissine aaj frilansfotograafe orreme plaeride Dagens Næringsliv jïh Aftenposten.

– Tuhtjem luste voenges plaeresne barkedh, jïh dovne dajvem lyjhkem jïh iedtjem åtnam daennie dajvesne, Ringseth jeahta, mij aalkoelistie Kvameste båata.

Vuanove tjïelten åejvie

Dïhte aadtjen bååstede Kvamese jåhteme sov gåmmine Gollaug Belbo jïh dej göökte nïejtigujmie Ylva (2) jïh Ragne (5). Aarebi-snåasehke Gollaug eelki daan tjaktjen goh dåaktere Dampsaga dåakterejarngesne Stïentjesne, jïh lea daktere daaletje Snåasen tjïeltenåejveste Vigdis Hjulstad Belbo ( Gk). Aadtjen åehpies sjïdti Belbo orrije goh tjïelten åejvie veeljemen mænngan mubpien tjaktjen.

–Gosse Vigdis veelji orrijidh dellie manne nuepiem åadtjoejim daam barkoem syökedh, Ringseth jeahta, mij veanhta lij geerve orreme redaktöörine voenges plaeresne barkedh jis vuanove lij tjïelten åejvie.

Sæjhta feagan gupmiehtidh

Ringseth tuhtjie vihkeles Snåsningen edtja jïjnjem destie utniehtidh mij plaeriem hijven dorje daan biejjien – seamma tïjjen goh dïhte gujht sæjhta jarkelimmieh darjodh plaeresne.

–Plaerie tjuara annje mij akt årrodh maam almetjh tjuerieh påasteskaavtegisnie utnedh jis edtjieh åadtjodh dejtie minngemes saernide Snåasesne, men aaj guvvieh vuejnedh almetjijstie mejtie demtieh jïh aamhtesh fuelhkiej bïjre lohkedh, jeahta.

Dïhte maaje sæjhta raerieh lohkijijstie dåastodh dan bïjre maam dejnie daan beajjetje plaerine ohtselieh.

–Sïjhtem feagan gupmiehtidh, men edtjem tïjjen åvtese vuartasjidh maam maahta jeatjahlaakan darjodh, jeahta.

Madtjeles

Ringseth akte dejstie göökte barkijijstie voenges plaeresne Snåsningen sjædta Lornts Eirik Gifstadine ektine (29), mij journalistine plaeresne eelki skïereden dæjman.

Lissine Ringseth jïh Gifstad Snåsningen aaj annonsekonsulentem leejjie, Tor Bach, Trønder-Aviseste. Sæjroedorjemasse jïh annonsedorjemasse plaaran dorjesuvvieh daan biejjien Trønder-Aviseste mij Snåsningenplaeriem eekie jïh Harstad Tidende. Ståvroen åvtehke Bjørnar Tromsdal plaeresne Snåsningen lea gaajh madtjeles Ringseth redaktöörebarkoem åådtjeme.

- Tuhtjem daate akte gieltegs veeljeme dovne plaaran Snåsningen jïh Snåasese. Snåsningen daelie aktem journalistem åådtje mij dååjrehtimmiem åtna, mij edtja vïnhtsem stuvredh jïh plaeriem guhkiebasse evtiedidh. Daej biejjiej gosse lohkemevoeth leah jarkelimmesne lea vihkeles aktine almetjinie mij barkoem damta jis edtja raaktan dam buektiehtidh, Tromsdal jeahta.

Ringseth edtja voestegh aktem lïerehtimmieboelhkem utnedh plaeresne Snåsningen tsïengelen, jïh redaktöörebarkojne aalka dan varke gåarede dan mænngan.

ORRE REDAKTÖÖRE: Birger Ringseth (35) lea gieltegs dan barkose goh orre redaktööre plaeresne Snåsningen, jïh jeahta satne aavode aelkedh. Dïhte edtja lïerehtimmieboelhkem utnedh tsïengelen, jïh aalka dan varke gåarede gosse lïerehtimmieboelhke galhkeme. Ringseth lea uktsie jaepieh plaeresne Adresseavisen barkeme, dej tjïjhtje minngemes goh nedtejournaliste. Dïhte lea journalisteööhpehtimmiem vaalteme Gimlekollen Mediesenterisnie, jïh redaktöörine sjædta Torun Støbakken (21) minngesne.

EDTJA BARKOSNE MÏNNEDH: Daelie Birger Ringseth (35) Kvamesne årroeminie sov gåmmine ektine man nomme Gollaug jïh nïejtigujmie Ylva (2) jïh Ragne (5) jïh sæjhta barkosne Snåasesne mïnnedh.