Næringsliv: Adressa-journalist skal styre skuta i lokalavisa Snåsningen

Birger blir ny redaktør    SNÅSA: De siste ni årene har Birger Ringseth (35) fra Kvam jobbet som journalist i Adresseavisen. På nyåret tar han over jobben som redaktør i Snåsningen.

Torun Støbakk

[torun@snasningen.no](mailto:torun@snasningen.no)

Han jobber i dag som nyhetsjournalist på nett for Adresseavisen i Trondheim - og har tidligere vært webtv-produsent og videojournalist for samme avis. I januar starter han i jobben som ny redaktør og daglig leder i lokalavisa Snåsningen.

– Jeg tror det blir veldig spennende og gleder meg til å prøve noe nytt, sier 35-åringen.

Det blir ikke første gang han jobber i lokalavis. Han har blant annet jobbet i Søgne og Songdalen Budstikke og Fædrelandsvennen før han for ni år siden startet i Adressa. Tidlig i journalistkarrieren var han også en snartur innom Steinkjer-Avisa som sommervikar, i tillegg til at han har vært frilansfotograf for Dagens Næringsliv og Aftenposten.

– Jeg synes det er artig å jobbe i lokalavis, og er veldig glad i og engasjert i dette distriktet, sier Ringseth, som opprinnelig er kvamssokning.

Svigermor ordfører

Han har nylig flyttet tilbake til Kvam sammen med kona Gollaug Belbo og parets to døtre Ylva (2) og Ragne (5). Eks-snåsning Gollaug startet i høst som lege på Dampsaga legesenter i Steinkjer, og er datter til nåværende Snåsa-ordfører Vigdis Hjulstad Belbo (Sp). Nylig ble det kjent at Belbo gir seg som ordfører etter valget neste høst.

– Da Vigdis valgte å slutte åpnet det muligheten om at jeg kunne søke her, sier Ringseth, som mener det ville vært vanskelig å jobbe som redaktør i lokalavisa med svigermor som ordfører.

Vil neppe hive om

Ringseth er opptatt av at Snåsningen skal beholde mye av det som gjør avisen god i dag – samtidig som han er åpen for å gjøre endringer i avisen.

– Avisen må fortsatt være noe folk må ha i postkassa både for å få med seg det siste nye i Snåsa, men også for å se bilder av folk de kjenner og lese familiestoff, sier han.

Han tar gjerne imot tips fra lesere på hva de savner med avisa i dag.

– Jeg vil neppe hive om, men skal bruke tida framover på å se hva som går an å gjøre annerledes, sier han.

Fornøyd

Ringseth blir en av to faste ansatte i lokalavisa Snåsningen sammen med Lornts Eirik Gifstad (29), som startet som journalist i Snåsningen i september i fjor.

I tillegg til Ringseth og Gifstad leier Snåsningen også annonsekonsulent Tor Bach fra Trønder-Avisa. Sideproduksjon og annonseproduksjon for avisen gjøres i dag av henholdsvis Trønder-Avisa, som eier Snåsningen, og Harstad Tidende. Styreleder Bjørnar Tromsdal i Snåsningen er godt fornøyd med ansettelsen.

- Jeg synes det er et spennende valg for både Snåsningen og for Snåsa. Snåsningen får nå en erfaren journalist til å styre skuta og utvikle avisa videre. I disse dager når leservanene er i endring, er det viktig med en som kjenner håndverket for å klare nettopp det, sier Tromsdal.

Ringseth skal først ha en opplæringsperiode i Snåsningen i januar, og tar over som redaktør så fort som mulig etter det.

NY REDAKTØR: Birger Ringseth (35) er spent på jobben som ny redaktør i Snåsningen, og sier han gleder seg til å starte. Han skal ha en opplæringsperiode i januar, og starter så fort som mulig etter endt opplæringsperiode.  Ringseth har jobbet ni år i Adresseavisen, de siste sju som fast ansatt nettjournalist. Han er utdannet journalist ved Gimlekollen Mediesenter, og tar over redaktørjobben etter Torun Støbakk (21).

 SKAL PENDLE: Birger Ringseth (35) bor i dag i Kvam sammen med kona Gollaug og døtrene Ylva (2) og Ragne (5) og vil pendle til jobben i Snåsa.