Krogsgård-kåanste

SNÅASE: Snåasen kåanstesiebrie sijjiem Krogsgården åtnose vaalta vuasahtallemasse gosse dah vaanterdimsvuasahtallemasse böörede tjiehpiedæjjajgujmie Guttorm Nordbø jih Eli Hovdenak.

Magnhild Mona

[firmapost@snasningen.no](mailto:firmapost@snasningen.no)

Snåasen Kåanstesiebrie lea vihth aadtjen aalkeme gelliej jaepiej mænngan bielelen naan darjomh. Daan hïeljen dah dam voestes gaahpoeh kåanstevuasahtallemem öörnedin. Doh tjiehpiedæjjah Guttorm Nordbø jïh Eli Hovdenak leah dah mah leah meatan vuasahtallemisnie. Vuasahtalleme lea akte dagkeres vaanterdimsvuasahtalleme maam serteste sijjeste sæjjan, jïh daelie dihte Snåasesne tjåådtje gålkoen 30.b. raajan.

Kultuvrelle sijjie

Kåanstesiebrie lea dåårresamme sijjieh gaavnedh gusnie maehtieh vuasahtallemh utnedh. Men tuhtjieh Krogsgården lea akte sjiehteles sijjie vuasahtallemh hööltedh. Dihte vuasahtalleme daan aejkien aaj hijvenlaakan sjïehti dejtie kruana jïh plaave vïedtjide Krogsgårdenen sisnie. Vaallah dovres leejjedh gænnah, naakede mij lea vihkeles dan åvteste ij leah ååpsen stoerre dïeneste dagkeres vuasahtallemistie.

–Mijjese dle Krogsgården akte tjaebpies sijjie ræjhkoes kultuvrine gusnie sjeahta vuasahtallemh hööltedh, jïh mijjieh joe soejkesjamme jienebh vuasahtallemh daesnie utnedh, dagke ojhte joe goevten, Snåasen kåanstesiebrien åvtehke Line Hansen jeahta.

Vuestiebielieh

Nordbø jïh Hovdenak sijjen voestes vuasahtallemem ektesne utnin jaepien 2013, jïh eajhnadovvin dan mænngan bïjre jarkan fealadidh sijjen guvviejgujmie. Dej guvvieh leah naa joekehts, Hovdenak harmonihkeles jïh lustes guvviejgujmie jïh Nordbø garrebe jïh ånnetji isvelihkebe guvviejgujmie. Dah leah bïjre jarkan fealadamme abpe tjaktjen jïh jåerhkieh jaepien 2015 aalkoven raajan.

Vaenie guessieh

Gille vuartasjæjjah böötin voestes biejjien vuasahtallemistie. Jalhts kåanstesiebrie lij plaerine såårneme jïh plakaath bïjre jarkan voenesne gyvnjeme, ij lij dan jeenjesh mah böötin laavadahken.

– Kåanstevuasahtallemisnie mïnnedh ij leah dan sïejhme smaave voenine goh Snåase, men mijjieh pryövebe, jïh nov sån almetjh sijhtieh dam aelkedh lyjhkedh mænngan, Hansen jeahta. Kåanstesiebrie gegkeste jienebh almetjh båetieh mænngan naaken daesnie orreme jïh dam mubpide juvnehtieh. Kåanstevuasahtalleme lea gaahpode göökte vielie hïeljh, laavadahken jïh aejlegen tsåahka luhkieakten jïh golmen gaskem, jïh dah gegkiestieh dan jeenjesh goh gåarede sijhtieh båetedh.

Buerie båeteme vaajtelieh: Noril Håpnes jïh Line Hansen Snåasen Kåanstesiebresne snåasehkidie vaajtelieh buerie båeteme båetedh vuejnedh kåanstevuasahtallemem Krogsgårdenisnie.

Tjaebpies klaerieh: Doh klaerieh guvvine jïh vïedtjine Krogsgårdenisnie joekoen hijven ektesne sjïehtin.

………………

Kristian pryövem åajvoehlaakan dåhkasji

Snåase: Joekoen madtjeles lïerehtæjja Kristian Kjenstad jïh bïhkedæjja Jan Åge Øyen meehtin vihtiestidh dihte voestes neebneme sveennepryövem dåhkasji.

Lornts Eirik Gifstad

[lornts@snasningen.no](mailto:lornts@snasningen.no)

Karakteerine “joekoen hijven” dåhkasjamme, kluhterdæjjalïerehtæjja Kristian Kjenstad aadtjen sveennepryövem kluhterdimmiefaagesne dåhkasji. Bïhkedæjja Jan Åge Øyen lea joekoen madtjeles lïerehtæjjan barkojne jïh gegkeste daate sæjhta jienebh kluhterdæjjasïelth skreejredh lïerehtæjjah sïelten sïjse vaeltedh.

–Daate akte vihkeles bielie juktie faagese dåårrehtidh, jïh jis ibie jïjtje sïjse vaeltieh jïh lïerehtæjjah lïerehtibie ibie maehtieh klååkedh vaenie maehteles faagealmetjh gååvnesieh, Øyen jeahta. Sveenneprievine gïetesne Kjenstad ussjede jåarhkeööhpehtimmiem vaeltedh bigkemefaagen sisnjelen.

–Im rikti daejrieh guktie sjædta annje, men håhkoem åtnam sijjiem åadtjodh teknihkeles faageskuvlesne jïh ööhpehtimmiem vaeltedh goh faageskuvleingeniöörine, Kjenstad soptseste.

Bigkememïestere Øyen joe aktem vielie lïerehtæjjam åtna lïerehtimmesne, jïh ulmine åtna iktesth aktem lïerehtæjjam utnedh lïerehtimmesne sïeltesne.

Sveenneprievie: Karakteerine “joekoen hijven” Kristian Kjenstad (å.b) sveennepryövem kluhterdimmiefaagesne åajvoehlaakan dåhkasji. Daesnie dïhte jïh bïhkedæjja Jan Åge Øyen (g.b) traahpen jïh tjaangemeoksen lïhke mah lin Kjenstaden praktihkeles barkoe gosse pryövem tjïrrehti.