Byr på kunst i Krogsgården / Kunst i Krogsgården / Krogsgård-kunst

SNÅSA: Snåsa kunstforening tar i bruk Krogsgården som utstillingslokale når de inviterer til vandreutstilling med kunstnerne Guttorm Nordbø og Eli Hovdenak.

Magnhild Mona

[firmapost@snasningen.no](mailto:firmapost@snasningen.no)

Snåsa Kunstforening har nettopp startet opp igjen etter flere år uten aktivitet. I helga arrangerte de den første åpne kunstutstillinga. Utstillinga er det kunstnerne Guttorm Nordbø og Eli Hovdenak som står bak. Utstillingen er en såkalt vandreutstilling som flyttes fra plass til plass, og nå står den på Snåsa fram til 30. november.

Kulturelt lokale

Kunstforeningen har slitt med å finne lokaler der de kan holde utstillinger. Men Krogsgården har de kvalifisert som godt nok lokale å holde utstillinger på. Utstillingen som henger opp denne gangen passet svært godt til de grønne og blå veggene inne på Krogsgården. Det er heller ikke veldig dyrt å leie noe som er viktig da inntektene på en slik utstilling ikke er all verden.

– Krogsgården er en fin og kulturrik plass for oss å holde utstilling på, og vi har allerede planlagt at vi skal holde flere utstillinger her, forhåpentligvis allerede i februar, forteller leder Line Hansen i Snåsa kunstforening.

Motsetninger

Nordbø og Hovdenak hadde sin første utstilling sammen i 2013, og bestemte seg etter det for å holde en turne sammen med sine bilder. Deres bilder er ganske ulike, Hovdenak med harmoniske og morsomme bilder og Nordbø med mer harde og litt groteske bilder. Turneen har foregått i hele høst og fortsetter helt til starten av 2015.

Lite besøkende

Det ble ikke topp oppmøte første dagen av utstillingen. Selv om kunstforeningen hadde reklamert i aviser og hengt opp plakater rundt om i bygda, var det ikke mange som dukket opp lørdag.

– Det å dra på kunstutstilling er ikke veldig vanlig i små bygder som Snåsa, men vi prøver, og forhåpentligvis blir det med populært etter hvert, forteller Hansen.

Kunstforeningen håper på større pågang etter hvert som folk kommer for å se og anbefaler det videre. Kunstutstillingen holdes åpen to helger til, lørdag og søndag mellom klokken elleve og tre, og håper så mange som mulig vil ta seg en tur.

Ønsker velkommen: Noril Håpnes og Line Hansen i Snåsa Kunstforening ønsker snåsningene velkommen til å komme og se på kunstutstilling på Krogsgården.

Fine farger: Fargene på bildene og veggene inne på Krogsgården passet veldig fint sammen