Søstre åpner julebutikk

SNÅSA: Det er fire år siden sist gang de åpnet julebutikk i Snåsa sentrum. Monika og Eli Kjerstin Hollås kan ikke huske å ha gledet seg like mye som i år.

Torun Støbakk

[torun@snasningen.no](mailto:torun@snasningen.no)

Siden midten av nittitallet har de to søstrene med jevne mellomrom hatt julebutikk i Snåsa sentrum i desember - men nå er det fire år siden sist. Førstkommende fredag åpner butikken igjen, større og finere enn noensinne. I det gamle bankbygget i Snåsa sentrum bugnet bordene av strikkevarer, ullmax-klær, pyntegjenstander, og lys da Snåsningen besøkte lokalet sist mandag. Til åpningen neste fredag skal det også selges juletrær og julenek utenfor lokalet.

- Vi har regnet ut at vi har 267 strikkevarer. Det har nok kanskje samlet seg litt opp siden det er så lenge siden sist vi hadde julebutikk, ler Eli Kjerstin Hollås.

Fornøy med lokalet

Den strikkeinteresserte sørbyggen gleder seg til å vise fram varene sine for sambygdingene, og er glad for at hun har fått ta i bruk det gamle bankbygget. Da Sparebank 1 SMN flyttet til Gilstadbygget i vår, ble lokalet nemlig stående tomme. Nå er det igjen lys i vinduene. Det høster positive kommentarer fra sambygdingene - og er med på å spre julestemning i sentrum.

- Det er et lyspunkt. Vi ser at folk bremser ned når de kjører forbi, og har fått masse positive tilbakemeldinger, sier Eli Kjerstin.

Fin butikk

Tidligere år har butikken - som  er åpen på dagtid hver dag fram til lille julaften - holdt til blant annet i gamle Gilstad og på Coop Byggmix sine lokaler. Nå ligger den midt i smørøyet i Snåsa sentrum.

- Vi har aldri før hatt en så fin julebutikk som i år, og jeg tror aldri jeg gledet meg så mye til å åpne som jeg gjør i år, sier Hollås.

Samarbeid

Hun har også et større varesortiment enn vanlig i år. Nå selger de nemlig også både Li-snadder og bakevarer fra Hyllan hjemmebakeri. I tillegg skal Eli Kjerstin og Monika selge egenprodusert julesild på glass, og julenek. De håper mange tar turen for å handle julevarer i desemberbutikken, som åpner i forbindelse med fredagens sentrumsarrangement Julsjau i Snåsa.

JULENEK: (f.v) Monika Hollås og søsteren Eli Kjerstin sine julenek er blant de mer populære salgsartiklene.

LYS I GLASA: Julebutikken i Snåsa sentrum skaper julestemning - og sørger for at det nedlagte bankbygget i Snåsa får nytt liv i desember.

STORT VARELAGER: Det merkes at det er fire år siden sist det var julebutikk i Snåsa. Eli Kjerstin og Monika Hollås har nemlig produsert langt mer strikkevarer enn vanlig til årets julebutikk.

Snåsa: Etter fire år med praksis gjennom prosjektet "fagbrev på jobb", kan Frode Møkkelgård (52 år) endelig kalle seg helsefagarbeider.

lornts eirik gifstad

[lornts@snasningen.no](mailto:lornts@snasningen.no)

– Det har lenge vært en drøm for meg å få tatt fagbrevet, sier en kjempeglad helsefagarbeider Frode Møkkelgård. Frode har i de siste fire årene samlet opp praksis for å kunne gå opp til fagprøven. Gjennom prosjektet "fagbrev på jobb", som er et samarbeid mellom Snåsa kommune og Nord-Trøndelag fylkeskommune, har han sammen med flere praksiskandidater fra Snåsa fått den nødvendige teoretiske opplæringen for å kunne gå opp til fagprøven. Det gjorde han sist uke - og han besto den.  Enhetsleder ved heimetjenestene i Snåsa kommune, Gudrun Velde, er godt fornøyd med at de har fått enda en helsefagarbeider i Snåsa kommune og håper flere menn gjør som Frode og tar seg jobb innen helsevesenet.

– Det er bra at det blir fler mannlige arbeidere her, det er veldig positivt for arbeidsmiljøet, sier Velde som har vært pådriver for prosjektet.

Fagbrev: Frode Møkkelgård (t.h) kan titulere seg helsefagarbeider og gir mye av æren for at han endelig fikk tatt fagbrevet til enhetsleder Gudrun Velde (t.v) ved heimetjenestene i Snåsa kommune. Han retter også en stor takk til både sin veileder Brit Nilsen og enhetsleder ved Snåsa sjukeheim, Britt Martha Johannesen.