Aajkoehkadtjh buvriebovresne/(Kusiner på stabbursbutikk)

Jåvlebovrem rïhpestieh buvresne

SNÅASE: Aajkoehkadtjh Inger Johanne Lunde jïh Britta Fjeld aavodeminie snåasehkidie vuesiehtidh maam dah leah gurreme jïh gååreme gosse jåvlebovrem rïhpestieh Nagelhusaunesne.

**MAGNHILD MONA**

[firmapost@snasningen.no](mailto:firmapost@snasningen.no)

Aejlegen doh aajkoehkadtjh Inger Johanne Lunde jïh Britta Fjeld lin fuehpesne gaajhkem öörnedidh goske edtjin sijjen jåvlebovrem rïhpestidh. Doh nyjsenæjjah hööltestieh dennie aadtjen bueriedamme buvresne Nagelhusaunesne, jïh goeven jåvlebovre rïhpesisnie gaajhkh laavadahkh jåvli raajan.

Bovre lea Inger Johanne Lunden buvresne mij bigkesovvi dåaroen mænngan. Aarebi lij ajve akte buvrie mij åtnasovvi raatide, snæhkerebåvvine jïh vöönhtsengåetine, men göökten jaepien gietjeste eajhnadovvin buvriem bueriedidh guktie dah meehtin dam nuhtjedh mïsse akt eensigåbpoe. Njoktjen daan jaepien meehtin buvriem åtnose vaeltedh voestes aejkien.

Vytnesjæjjafuelhkie

Doh aajkoehkadtjh gellie tæjmoeh nuhtjieh fïerhten biejjien ovmessie vætnoejgujmie, jïh sveekes tjihkedieh bielelen gurredh jallh gåarodh.

–Mahte gaajhkesh mijjen slïektesne vætnojne gïehtelieh, juktie dellie badth mijjieh aaj tjoerebe dam darjodh. Man åvteste mijjieh ibie vïssjehtovvh lea dan åvteste mijjieh stoerre aavoem åadtjobe sjugniedidh jïh barkoefaamoem utnebe, Lunde soptseste mij åajvahkommes gurrieminie.

Fer jïjnjem darjoeh

Doh nyjsenæjjah leah gelliej jaepiej ovmessie doekemesijjine voenesne doekeme, minngemes aejkien daan hïeljen öörnedimmesne Julsjau Krogsgårdenisnie. Desnie vielie doekin goh lin veanhtadamme – men læjhkan veljies gurremevaaroeh aajmene jïjtse bovresne. Lissine aaj Tupperware duekieh jåvlebovresne.

–Ij 20 veaskoeh jïjtje daarpesjh, jïh ij buektehth gænnah gaajhkem fualhkan vedtedh, dan åvteste hijven pryövedh ånnetji doekedh, Fjeld soptseste, mij jïjtje akte eadtjohke gurrije.

Gaahtjeme

Ij leah ajve Inger Johanne jïh Britta mah leah jåvlebovrem stealladamme Snåasesne daan jaepien. Åabpetjh Hollås gidtjh aaj bovrem rïhpestamme dennie båeries baanghkegåetesne. Britta jïh Inger læjhkan gegkiestieh almetjh sijjen bovresne minnieh.

–Mijjieh naan jeatjah såarhts vaaroeh utnebe goh dah mah baanghkesne. Daesnie maahta gaskem jeatjah gellie såarhts Tupperware åestedh mij lea akte lyjhkedihks mïerhke. Mijjieh libie åahpetjh diekie bööredamme akten onne åvte-rïhpestæmman måantan, jïh gegkiestibie dah leah væjkele mijjem juvnehtidh mubpide. Mijjieh aaj soejkesjamme plakaath gævnjodh bïjre jarkan voenesne, Lunde soptsesti gosse Snåsningen guessine mïnni buvresne Nagelhusaunesne aejlegen.

Nyjsenæjjah gegkiestieh dan jeenjesh goh gåarede sijhtieh guessine båetedh laavadahki jåvli raajan. Prïhtjegetråjje: Doekemebuvresne Inger aktem murreds prïhtjegeroenem öörnedamme gusnie guessieh maehtieh tjahkasjidh.

Aavodeminie: Britta Fjeld jïh Inger Johanne Lunde aelkieh aavoedidh goske doekeme aalka laavadahken. Dej leah jïjnjh hïejmedorjeme dorjesh mejtie sijhtieh doekedh. Gurreme jïh gååreme: Bovresne jïjnjh dorjesh duekieh gelline tjaebpies klaerine jïh hammojne akten tjaebpies åasan åvteste.