Kusinestrikk i stabbursbutikk / Åpner julebutikk på stabburet

SNÅSA: Søskenbarna Inger Johanne Lunde og Britta Fjeld gleder seg til å vise snåsningene hva de har strikket og sydd når de åpner julebutikk på Nagelhusaunet.

**MAGNHILD MONA**

[firmapost@snasningen.no](mailto:firmapost@snasningen.no)

Søndag var søskenbarna Inger Johanne Lunde og Britta Fjeld i full sving med å fikse klart til åpningen av deres julebutikk. Damene holder til i det nyoppussede stabburet på Nagelhusaunet, og har i desember åpen julebukk alle lørdager frem til jul.

Butikken holdes i stabburet til Inger Johanne Lunde som ble bygd etter krigen.. Det var tidligere bare et bur som ble brukt til rotrom, snekkerbod og hønsehus, men for et par år tilbake bestemte de seg for å pusse opp buret slik at det kunne brukes til noe mer fornuftig. I mars i år kunne buret tas i bruk for første gang.

Håndverkerfamilie

Søskenbarna bruker utallige timer hver dag på diverse håndarbeid, og setter seg sjelden ned uten å strikke eller sy.

– Nesten alle i slekta våre driver enten med håndarbeid, så det skulle bare mangle at vi ikke gjør det. Grunnen til at vi ikke går lei er fordi vi har såpass mye skaperglede og drivkraft, forteller Lunde som for det meste bruker fritida si på strikking.

Overproduserer

Damene har i mange år møtt opp på forskjellige utsalg i bygda, senest under helgas Julsjau i Krogsgården. Der gikk salget over all forventning - men de har likevel flust med strikkevarer igjen til egen butikk. I tillegg selger de også tupperware i julebutikken.

– Man trenger ikke 20 vesker selv, og det er begrenset hvor mye man får gitt bort til familien, derfor er det greit å prøve å få solgt litt, forteller Fjeld, som selv er en ivrig strikker.

Konkurranse

Det er ikke bare Inge Johanner og Britta som har satt i stand julebutikk på Snåsa i år. Søstrene Hollås holder nemlig åpen butikk på gamle bankhuset. Britta og Inger håper allikevel at folk tar turen til butikken deres.

– Vi har litt andre alternativer enn de på banken. Her får kundene blant annet et stort utvalg av tupperware som er et populært merke. Vi har invitert kjente hit på en liten før åpning på mandag, og håper de er flinke til å anbefale oss til andre. Vi har også planer om å henge opp plakater rundt om i bygda, fortalte Lunde da Snåsningen besøkte stabburet på Nagelhusaunet søndag.

Damene håper at så mange som mulig vil komme å besøke dem lørdager frem mot jul.  Kaffekos: Inne i salgsbua har Inger ordnet en koselig kaffekrok hvor gjestene kan sitte.

Gleder seg: Britta Fjeld og Inger Johanne Lunde begynner å glede seg til salget starter lørdag. De har mange hjemmeproduserte produkter de vil selge.  Strikk og søm: I butikken selges det produkter i masse herlige farger og former til en fin pris.