Læhkoedoekeme basaresne

KLØVERTUNET: Mona barkoetjïerte vielie goh 300 daeverh utni mejtie meehti tombolesne vitnedh. Gaskeraajan basaresne åestijh mahte gaajhkide daeveridie vitneme.

Magnhild Mona

[firmapost@snasningen.no](mailto:firmapost@snasningen.no)

Göökte jaepieh Mona barkoetjïerte gïehtelamme vaaroeh darjodh daan jaepien basarese, jïh destie medtie 300 daeverh sjïdteme. Dealoeh, vaanhtsh, tjohph, krovhtesteerijh, vaarjoeh lin ajve naakede destie maam meehti vitnedh. Doh vadtesh lin gujht lyjhkedihks gaajhkesi luvnie, mejtie åvtejåvlevadtesinie jïjtsasse sjïdti jallh vadtesinie sjïdti jåvlemoeren nuelesne.

Lyjhkedihks

Dovne noerh jïh geerve almetjh vitnijelæhkoem pryövin basaresne laavadahken – jïh eah jeenjesh dejstie mah desnie guessine mïnnin namtahgïeti gåetide vihth veedtsin. Raaktan lij mahte gaajhkh daeverh vitneme ajve naan gille tæjmoej mænngan- men guessieh meehtin annje vuerpieh åestedh juktie pryövedh naaken dejstie 30 åejviedaeverijstie vitnedh mejtie barkoetjïerte lij dorjeme. Beapmoedoekeme lij aaj, desnie ovmessie gaahkoeh jïh voejelaejpieh doekin.

Jïjnje åvtebarkoe

Tjïerten åvtehke Laila Selliås lij joekoen madtjeles doekeminie, jïh ij lij åvtelhbodti veanhtadamme dah daeverh sïjhtin dan varke nåhkelidh. Jïjnje barkoe åvtelhbodti juktie basarem darjodh, jis edtjebe Selliåsem jaehkedh. Tjïerten lïhtsegh leah joekoen guhkiem gïehtelamme gaajhkide daeveridie darjodh.

– Mijjieh libie joekoen jïjnjem barkeme juktie basarem öörnedidh, gaajhkesh leah joekoen væjkele orreme viehkiehtidh, Selliås soptseste.

Seammalaakan goh doh jeanatjommes jeatjah saniteetesiebrie, aaj barkoetjïerte Sørbygdesne tjabreminie orre lïhtsegh skååffedh – jïh maaje sijhtieh jienebh lïhtsegh utnedh. Jis eah dam buektehth dellie ij gåaredh siebriem vielie tjåadtjoehtidh naan jaepiej minngelen, goh dihte lea daan biejjien.

– Eevre jeatjah tïjje gosse manne lim noere, dellie lij joekoen sïejhme eadtjohkelaakan meatan årrodh saniteetesne. Daan biejjien almetjh vienhtieh dah eah asth meatan årrodh, men manne mån vïenhtem daate lea ånnetji guktie almetjh prioriteradieh, Selliås jeahta.

Garmerdes

Dej gaskem mah basarese böötin lij Gislaug Strugstad, mij lea lïhtseginie saniteetesne orreme gellie jaepieh, jïh Snåasen saniteeten åejvietjïerten åvtehke aaj orreme. Dihte tuhtjie barkoetjïerte Sørbygdesne lea væjkele maam akt buektiehtidh.

– Tuhtjem Mona barkoetjïerte aktem joekoen hijven barkoem dorje, jïh leam joekoen madtjeles daejnie biejjine, Strugstad jeahta.

Doekemesvuerpie: Britta Fjeld jïh Målfrid Belbo vuerpide doekin, gusnie dah 30 åejviedaeverh utnin. Bjørg Vedal vuerpiem öösti jïh gegkiesti aktem dejstie daeverijstie vitnedh.

Vitnijelahkoe: Magnus Sandnes Larsen lij joekoen aavrehke jïh tjohpem, kåahpem jïh krovhtesteerijh vitni tombolesne.

Jåvlegaahkoeh doekin: Saniteetegujnh lin jåvlegååhketjh bååhkesjamme mejtie basaresne doekin. Lisbeth Engum (buertien duekesne) doeki gååhketjh goh goro, smultringer jïh jåvlegaahkoe.