Suksessalg på basar

KLØVERTUNET: Mona arbeidslag hadde godt over 300 tombolagevinster. Halvveis ut i basaren var nesten alle gevinstene vunnet.

Magnhild Mona

[firmapost@snasningen.no](mailto:firmapost@snasningen.no)

Mona arbeidslag har hatt to år på seg til å produsere varer til årets basar, noe som resulterte i om lag 300 selvlagede gevinster. Duker, votter, luer, grytekluter, klær var bare noe av det som kunne vinnes. Gavene falt i smak hos alle enten de ble førjulsgave til en selv eller pakket inn å lagt under juletreet.

Populært

Både unge og voksne testet ut vinnerlykken under basaren lørdag – og ikke mange av de besøkende som gikk tomhendte hjem igjen. Faktisk var det nesten tomt for gevinster etter bare notn timer – men gjestene kunne fortsatt kjøpe lodd for å prøve å vinne noen av 30 hovedgevinstene arbeidslaget hadde stelt i stand. Matsalg var det også, med salg av diverse kaker og påsmurt.

Masse forarbeid

Leder Laila Selliås i laget var storfornøyd med salget og hadde ikke på forhånd trodd at gevinstene skulle gå unna på så kort tid. Det var mye jobb på forhånd for å få i stand basaren, skal man tro Selliås. Spesielt å lage alle gevinstene har tatt mye tid for lagets medlemmer.

– Vi har jobbet veldig mye for å få stelt i stand basaren, alle har vært veldig flinke til å stille opp for å hjelpe til, forteller Selliås.

I likhet med de fleste andre sanitetslag, sliter også arbeidslaget i Sørbygda med rekrutteringen – og de vil gjerne ha flere medlemmer. Hvis ikke vil organisasjonen ikke lenger kunne opprettholdes om noen år. slik som den er i dag.

– Det var helt andre tider når jeg var ung, da var det veldig vanlig å være med aktivt i saniteten. I dag mener folk de ikke har tid til å være med, men jeg tror det har litt med hvordan de prioriterer, forteller Selliås.

Skryt

Blant de oppmøtte på basaren var Gislaug Strugstad, som har vært medlem i saniteten i en årrekke og leder for sanitetens hovedlag i Snåsa.

Hun synes arbeidslaget i Sørbygda er flinke på å få til ting.

– Jeg har synes at Mona Arbeidslag gjør en utrolig god jobb, og jeg er veldig fornøyd med dagen i dag, forteller Strugstad.

Loddsalg: Britta Fjeld og Målfrid Belbo sto for loddsalget, hvor de hadde 30 hovedgevinster. Bjørg Vedal kjøpte lodd i håp om å stikke av med en av gevinstene.

Vinnerlykke: Magnus Sandnes Larsen var heldig og vant lue, krus og grytekluter på tombolaen.

Salg av julebakst: Sanitetskvinnene hadde bakt julekaker som de solgte på basaren. Lisbeth Engum (bak bordet) solgte blant annet goro, smultringer og julebrød.