Earoe Saemien Sijtese

SNÅASE: Dah buerkiestamme sjidtieh goh akte faamoejarnge åarjelsaemien kultuvrese. Minngemes våhkoen doh barkijh Saemien Sijtesne Snåasefoenten kultuvrebaalhkam åadtjoejin.

TORUN STØBAKK

[torun@snasningen.no](mailto:torun@snasningen.no)

Goh voestes saemien dåastoje gåessie akt stiftelsen Saemien Sijte Snåasefoenten kultuvrebaalhkam åadtjoeji minngemes våhkoen. Joekoen madtjeles Susanne Lyngman jïh museumedirektööre Birgitta Fossum baalhkam åadtjoejin Snåasen tjïelten åejveste Vigdis H. Belbo (Gk) tjïelteståvroen minngemes 2014-tjåanghkosne duarstan.

Sov håalemisnie tjïelten åejvie gellie fåantoeh neebni man åvteste Saemien Sijte- mij vïjhteluhkie jaepieh illi – lij vyörtegs baalhkam åadtjodh. Jarnge lea dïhte aajnehke åarjelsaemien museume, jïh aktem nasjovnaale jïh gaskenasjovnaale dïedtem åtna maam Belbo veanhta dah eensilaakan gorredieh:

- Tjoerem jiehtedh mijjieh tuhtjebe dijjieh aktem joekoen stoerre barkoem darjode Saemien Sijtesne juktie dam saemien nænnoestehtedh, dovne Snåasesne, dajvesne, daennie laantesne jïh laanteraasti rastah. Dijjen barkosne lea akte stoerre buelije ïedtje, sov håalemisnie jeehti.

Dïhte aaj tjïertesti museume lea væjkele vuesiehtimmine gosse tjiehpiedæjjah veeljie mah gellievoetem vuesiehtieh saemien kultuvresne, jïh neebni museume goh akte åarjelsaemien faamoejarnge identiteetese, dotkemasse, kultuvrevuesiehtæmman jïh kultuvrebigkemasse åarjelsaemiej luvnie åarjene.

- Dijjieh edtjede daejredh Snåase Saemien Sijtem garmerde, jïh dam maam dijjieh darjode, Belbo jeehti, jïh ållermeehti Lyngman jïh Fossum goh guvhkiehtæjjah dennie gæmhposne aktem hijven faalenassem vaarjelidh Saemien Sijtesne, jïh dennie gæmhposne aktem orre museumegåetiem buektiehtidh.

Museumedirektööre Birgitta Fossum earoen åvteste gijhti:

- Daate lij akte stoerre ierielimmie, jïh mijjieh joekoen geerjene dijjem rudtjen duekesne utnedh, politihkeridie jeehti.

Snåasefoente Kultuvrebaalhkam Snåasesne vadta, jïh tseegkesovvi jaepien 2009. Snåasen tjïelte jïh Sparebank 1 Snåasefoentem tseegki jïh ulmine åtna kultuvrem jïh jielemem tjïeltesne eevtjedh. Baalhka lea 10 000 kråvnah.

BAALHKAM ÅADTJOEJIN: Museumedirektööre Birgitta Fossum (g.b.) aktem baanghkeleahpam åadtjoeji 10 000 kråvnine baanghken åejveste Ola Agle jïh tjïelten åejveste Vigdis H. Belbo (Gk) tjielien ståvroetjåanghkosne minngemes duarstan. Åelkiesbielesne Susanne Lyngman.

Sak 2:

Dåarjoem åådtje åarjelsaemien maanagærjese.

SNÅASE: Snåasen saemien gïelejarnge edtja gærjam darjodh maanatjidie.

TORUN STØBAKK

[torun@snasningen.no](mailto:torun@snasningen.no)

Ij leah daate dïhte voestes gærja maam gïelejarnge Gïelem Nastedh Snåasesne olkese vadta. Aarebi Noerhte-Trööndelagen fylhkentjïelte lea gærjide Lilja stoerreåabpine sjædta åasteme jïh vadtesinie vadteme åarjelsaemien maanide mah lea akten jaepien båeries.

–Mijjieh digkiedimh mejtie edtjimh Liljagærjide jarkoestidh. Dellie sjæjsjalimh mijjieh buerebh sïjhtimh aktem åarjelsaemien “Mov voestes gærjam” darjodh, gïelejarngen åvtehke Sara Marja Magga buerkeste.

Gïelejarnge aadtjen 84 000 kråvnah dåarjojne åadtjoeji Noerhte-Trööndelagen fylhkenålmeste prosjektese.

Mijjen ulmie lea gærja – gusnie gaajhke edtja årrodh goh åarjelsaemien vaajesh, aelhkie baakoeh, aerpievuekien soptsesh jïh laavlomh – edtja olkese båetedh jåvlide mubpien jaepien. Magga veanhta gaajh daerpies dagkarinie gærjine, jïh lea geerjene ihke gïelejarnge nuepiem åådtje aktem låhkoem darjodh eevre aalkoelistie sijjeste aktem nöörjen gærjam åarjelsaemien gïelese jarkoestidh. Dïhte gidtjh tuhtjie vihkeles åarjelsaemien maanah maehtieh jïjtjemse damtijidh histovrijinie jïh heamturinie aktene dagkeres gærjesne – jïh lea jïjtje damteme satne aktem dagkeres gærjam ohtselamme dov nïejtese Meerke (1 ½ jaepieh).

- Mijjieh tuhtjebe daate joekoen hijven. Ij leah dan jïjnjh dagkeres såarhts gærjah åarjelsaemien, jïh goh tjidtjie onne maanese dellie daamtaj ussjede “Åå, enn jis mov maana lij maahteme aktem seammaplieres gærjam utnedh åarjelsaemien gïelesne”, Magga jeahta, mij bååstede barkose bööti goh gïelejarngen åvtehke Snåasesne daan tjaktjen tjidtjiepermisjovnen mænngan.

Goh maanetjetjidtjie daamtaj ussjede “Åå, enn jis mov maana lij maahteme aktem seammaplieres gærjam utnedh åarjelsaemien gïelesne!”

- Sara Marja Magga

GÆRJAPROSJEKTE: Saran Marja Magga (g.b.) jeahta barkijh gïelejarngesne joe leah ånnetji aalkeme gærjam soejkesjidh. Daesnie barkoevoelpine ektine Britt Sparrock.

Våarhkoeguvvie: Torun Støbakk/Snåsningen.