Kultuvre: Jienebh vuartasjæjja goh aarebi Prøyseninie goh teema

Learohkh sïjse njulhtjin

Agle: Voestes jaepien Snåasen Montessoriskuvle “Hopp i det” öörnedi (medtie 70 vuartasjæjjah böötin – daan jaepien mahte vïjhte aejkieh dan gellie almetjh böötin.

Magnhild Mona

[firmapost@snasningen.no](mailto:firmapost@snasningen.no)

Gaskevåhkoen evteben våhkoen Snåasen Montessoriskuvle “Hopp i det” öörnedi, akte musihkevuasahtalleme maam skuvlen learohkh jïh geerve almetjh lin dorjeme. Daan jaepien lij Alf Prøysenen laavlomh mah lin programmesne, jïh ij lij dihte naan stoerre ierielimmie Prøysenen heevehtimmiejaepien. Vuasahtalleme lij joekoen hijven kvaliteeteste, dovne laavlomh, kulissah jïh doh 50-låhkoen gaarvoeh. Gaajhkh 48 learohkh skuvlesne laavloejin sceneste. Vuasahtalleme akte stoerre læhkoe sjïdti jïh ij gåessie gænnah dan jïjnjh almetjh båateme öörnedæmman goh daan jaepien.

Doh laavlomh «Blåbærturen», «Nøtteliten», «Bakvendtland» jïh «Teddybjørns vise» lin ajve naaken dejstie klassihkerijstie mejtie learohkh laavlomen tjirrh jïh dorjehtimmine åehpiedehtin gaskevåhkoen iehkeden. Gaajhkh boelhkh joekehts scenaguvvieh utnin – men stööves håalijh dæjmetje jaepien tjïjhtjeden klaasseste, vuartasjæjjide vuasahtallemen tjirrh lijrin naemhtie guktie vuartasjæjjah jallan vueptiestin scenah målsoejin.

Learohkh jïh lohkehtæjjah barkoem eelkin vuasahtalleminie daan tjaktjen, jïh leah kulissah, gaarvoeh jïh manusem dorjeme båeries Prøysenklassihkerijstie. Dah lin aaj måaladamme, kluhtierdamme jïh scenam Bergkollesne feegreme juktie dam showese sjïehteladtedh. Jeatjah baakoejgujmie dah leah gellie tæjmoeh nuhtjeme vuasahtallemem darjodh. Dam aaj vuartasjæjjah vueptiestin, juktie vuasahtallemen kvaliteete lij joekoen hijven.

Daan jaepien gaektsede aejkie skuvle “Hopp i det “öörnede”. Dej voestes jaepiej lij vuasahtalleme fïerhten jaepien, men dej minngemes jaepiej öörnedimmie ajve fïerhten mubpien jaepien orreme. Voestes aejkien “Hopp i det” öörnesovvi dellie medtie 70 almetjh mah böötin vuasahtallemem vööjnin. Daan jaepien tjåanghkan 350 almetjh dejtie golme vuasahtallemidie böötin. Åejvievuasahtallemisnie gaskevåhkoen lij dan dïeves guktie naaken dejstie vuartasjæjjijste tjoerin kåavesne tjåadtjodh vuasahtallemem savkesne vuejnedh.

- Jis lahkoe naemhtie jåarhka, tjoerebe mih jienebh vuasahtallemh utnedh mubpien aejkien guktie sijjiem utnedh gaajhkesidie mah sijhtieh vuejnedh, Ålmo veanhta.

Jåvlelaavlome: Iehkeden minngiegietjesne gaajhkesh ektesne laavloejin såemies dejstie Prøysenen åehpemes jåvlelaavloemijstie.

Blåbærturen: Montessoriskuvle lij tjaebpies kulissah stealladamme fïerhten nommerasse, daesnie laavlomem “Blåbærturen laavloeh. G.b. Julie Vedal, Lone Alice Danielsen, Ralfs Kristians Sulcs jïh Petter Moum Agle.

Ryöjredamme aerpievuekien jåvlekonsertese

Snåase: Medtie njieljieluhkie musihkerh leah ryöjredamme jåvleaajmoem sjugniedidh Snåasen gærhkosne 2. jåvlebiejjien.

lornts eirik gifstad

[lornts@snasningen.no](mailto:lornts@snasningen.no)

Bijjelen 50 jaepieh Snåsa blandakor jïh Snåsa janitsjar leah jåvlekonsertem höölteme 2.jåvlebiejjien. Aerpievuekien mietie konserte aaj daan jaepien, jïh goh guessieartisth daan jaepien dah leah åådtjeme Marina Wiggen jïh Maren L. Kvam, Bernt Smestad (guvvie) lissine Sivert Skavlan mij lea soliste saksofovnesne Janitsjarkåårpese.

Ållesth medtie 40 musihkerh meatan konsertesne, jïh Marit Smestad kovresne aktem jeereldihkie jåvleprogrammem dåajvohte.

–Ånnetji joekehts musihke sjædta, men nov lea naakede maam doh jeanatjommes jåvline ektiedieh. Mijjieh edtjebe aaj såemies laavlomh ektesne laavlodh mah goltelæjjide baahkedieh, Smestad jeahta.

Dan åvteste gujht gaajhkesh nuepiem åadtjoeh jåvleaajmoen sïjse båetedh, jis eah leah dam åådtjeme aarebi daej jåvli. Goh aarebi jaepiej dellie kollekte sjædta gosse olkese vaadtsa.

– Tuhtjebe hijven naemhtie darjodh. Ibie naan tjaangemeleahpam utnieh, men guessieh åadtjoeh maeksedh konserten åvteste gosse olkese vaedtsieh mænngan, Smestad buerkeste, mij gegkeste almetjh estieh konsertese båetedh.

–Aarebi jaepiej jïjnjh almetjh konsertese båateme, jïh hævvi gegkiestibie jeenjesh aaj daan jaepien båetieh, minngemosth jeahta.