Kultur: Publikumsrekord med Prøysen som tema

Elevene hoppet i det

Agle: Det første året Snåsa Montessoriskole arrangerte «Hopp i det» kom omtrent 70 tilskuere – i år var antall nesten femdoblet.

Magnhild Mona

[firmapost@snasningen.no](mailto:firmapost@snasningen.no)

Onsdag forrige uke arrangerte Snåsa Montessoriskole «Hopp i det», en musikalsk forestilling laget av elever og voksne ved skolen. I år var det sanger av Alf Prøysen som stod på programmet, noe som ikke er urimelig i Prøysens jubileumsår. Forestillingen hadde svært høy kvalitet både i sangen, kulissene og de 50-talls inspirerte kostymene. Samtlige av de 48 elevene ved skolen bidro med sang fra scenen. Forestillingen ble en stor suksess og aldri har så mange møtt på arrangementet som i år.

«Blåbærturen», «Nøtteliten», «Bakvendtland» og «Teddybjørns vise» var bare noen av klassikerne som ble fremført gjennom sang og skuespill onsdag kveld. Alle innslagene hadde forskjellige sceneoppsett - men stødige konferansierer fra fjorårets syvende klasse loset publikum gjennom pausene på en sånn måte at sceneskiftene knapt ble lagt merke til.

Elevene og lærerne startet arbeidet med forestilingen i høst, og har laget kulisser, kostymer og manus ut fra gamle Prøysenklassikere. For anledningen har de også malt, snekret og pusset på scenen på Bergkollen for å få den mest mulig tilpasset showet. Det ligger med andre ord utallige timer arbeid bak forestillingen. Det la også publikum merke til, for nivået på forestillingen var uvanlig høyt.

Det er i år åttende gang skolen arrangerer «Hopp i det». De første årene ble var det forestilling hvert år, men de siste årene har de avgrenset det til annenhvert år. Første gang «Hopp i det» ble arrangert var det rundt 70 personer som så forestillingen. I år var det til sammen på de tre forestillingene som ble holdt hele 350 personer. Under hovedforestillingen onsdag var det så fullt at  noen publikummere måtte se forestillingen fra gangen og inn i salen.

- Fortsetter suksessen slik, må vi nok ha flere forestillinger neste gang for å få plass til alle som vil se, mener Ålmo.

Julesang: Kvelden ble avsluttet med allsang der de fremførte noen av Prøysens mest kjente julesanger.  Blåbærturen: Montessoriskolen hadde stelt i stand fine kulisser til hvert nummer, her fremfører de visa «Blåbærturen». F.v Julie Vedal, Lone Alice Danielsen, Ralfs Kristians Sulcs og Petter Moum Agle.

Duket for tradisjonell julekonsert

Snåsa: Omtrent førti musikere er klar til å skape julestemning i Snåsakirka 2. juledag.

lornts eirik gifstad

[lornts@snasningen.no](mailto:lornts@snasningen.no)

I over 50 år har Snåsa blandakor og Snåsa janitsjar holdt julekonsert den 2. juledag. Tradisjonen tro er det også i år duket for konsert, og som gjesteartister har de i år fått med seg Marina Wiggen og Maren L. Kvam, Bernt Smestad (bildet) i tillegg til Sivert Skavlan som stiller som solist på saksofon for Janitsjarkorpset.

Totalt er om lag 40 musikere i sving under konserten, og Marit Smestad i blandakoret lover et variert, men julepreget program.

– Det er litt forskjellig musikk, men det er nok noe som de aller fleste forbinder med jul. Vi skal også ha en del allsanger som får varmet opp publikum litt, sier Smestad.

Det blir dermed full anledning til å komme i julestemning om man ikke har fått til det tidligere i julen. Som tidligere år blir det kollekt ved utgangen.

– Vi synes det er greit å gjøre det slik. Vi har ingen inngangsbillett men de besøkende får betale det de synes konserten er verdt når de er på tur ut etterpå, forklarer Smestad, som håper folk tar seg tid til å komme på konserten.

– Det har brukt å være bra med folk på konserten tidligere år, og vi håper selvsagt at det kommer mange også i år, avslutter hun.