**Tjaebpies naestieelmie**

**SNÅSA/Røyrvik SNÅASE /RAAVREVIHKE: Ante Mikkel Gaup ïedtjijelaakan vaajesh jïh mytah åehpiedehti naestieelmien bïjre saemien aerpievuekesne sov naestiegåetesne.**

**Lornts Eirik Gifstad, Torun Støbakk**[**lornts@snasningen.no**](mailto:lornts@snasningen.no)

**Aktene låavthgåetesne mij uvtemes vååjni goh akte busseme jïengegåetie, akte iglo, Ante Mikkel Gaup naestieelmiem vuesiehtin jïh dejtie åavtoesommes vaajesidie naestiej vaanterdimmien bïjre elmesne soptsesti. Gosse plaerien reportere naestiegåetiem vaaksjoeji akte 4. klaasse Snåasen skuvleste joe naestieelmien nualan tjihkedamme, jïh dovne joejkine jïh gieltegs vaajesigujmie Ante learohki tsåatskelesvoetem åadtjoeji .**

**Luste  
Åejviealmetje tuhtji lij luste vaajesidie soptsestidh dejtie noere vuartasjæjjide, naemhtie guktie dah lin soptsesovveme sutnjien gosse jïjtje lij noere.  
– Lustemes vaajesidie soptsestidh dejtie nööremes maanide. Dah dan eadtjohke sjidtieh jïh jallan buektehth astasligke tjahkasjidh, dah tjuerieh bæjjese jïh naestide tjuvtjiedidh jïh naestieguvvide vuartasjidh. Dah mah ånnetji båarasåbpoe aelkieh ektiedimmiem jïh saetniesvoetem vuejnedh desnie, mijjieh akte bielie mestie akt stuerebe, Gaup soptseste.**

**Jarkelimmieh  
Gaup daam vuasahtallemem åtneme 2002 raejeste, jïh sisvege ånnetji jorkese vuartasjæjjijste vuartasjæjjide.  
– Manne vuasahtallemem sjïehtesjem vuartasjæjjaj aalteren mietie. Dej nööremes luvnie stööremes leavloem bïejem dan visuellese jïh naestievæhtide vuesehtem, mearan dah båarasåbpoe lea ånnetji seadtoesåbpoe jïh åadtjoeh ånnetji vielie dejstie vaajesijstie govledh dan bïjre maam vuesehtem, Gaup soptseste.  
Dïhte gegkeste naestieguvvieh fantasijem gåaskoeh vuartasjæjjaj luvnie, jïh jeahta satne naestide jïjnjem vuartasji gosse lij baarnetje.  
– Daate lea dejpeli TV, jis ajve ohtje fantasijem åtna maahta joekoen jïjnjh joekehts goerh naestieelmesne vuejnedh, Gaup jeahta.**

**Laavenjostoeprosjekte  
Vuasahtalleme lij aaj Raavrevihkesne, ajve naan gille biejjiej åvtelen dïhte lij Snåasesne. Snåasen tjïelten åarjelsaemien gïelejarnge – Gïelem Nastedh – gidtjh vuasahtallemen bïjre laavenjosti Raavrevihken gïelejarngine – Gïeleaernie.  
Raavrevihken gïelejarngen åvtehke Tove Mette Wigdahlen mietie, dle vååjni goh maanah vuasahtallemem lyjhkin.   
– 45 minudti mænngan dejnie saemien naestieelmine jïh dejnie jielije soptsestamme mytiske vaajesinie sarven jïh sarvevijremen bïjre, maanah madtjeles olkese böötin, jïh goevlestin dan veaksehke tjoevkesasse vihth, dïhte aktene e-påastesne tjaala plaaran Snåsningen.**

**Naestiegåetie: Naestiegåetesne learohkh Snåasesne åadtjoejin naestieelmiem vuejnedh jïh vaajesh govledh dej ovmessie naestievæhtaj bïjre.**

**RAAVREVIHKESNE. Ante Mikkel Gaup learohkh båarastahta Raavrevihkesne. Guvvie: Tove Mette Jåma Wigdahl, Gïeleaernie.  
  
«Lustemes vaajesidie soptsestidh dejtie nööremes maanide. Dah dan eadtjohke sjidtieh jïh jallan buektehth astasligke tjahkasjidh»**