**SNÅSA/Røyrvik: Historier og myter omkring stjernehimmelen i samisk tradisjon ble presentert på en fascinerende måte i stjerneteltet til Ante Mikkel Gaup.  
Lornts Eirik Gifstad, Torun Støbakk**[**lornts@snasningen.no**](mailto:lornts@snasningen.no) **I et telt som mest minnet om en stor oppblåsbar iglo viste Ante Mikkel Gaup fram stjernehimmelen og fortalte de forunderligste historier om stjernenes vandring på himmelen.  
Da snåsningens utsendte reporter besøkte stjerneteltet hadde akkurat en 4. klasse fra Snåsa skole funnet seg til rette under stjernehimmelen, og med både joik og spennende historier fikk han fanget oppmerksomheten til skoleelevene.  
Gøy  
Hovedpersonen selv syntes det var gøy å formidle historiene til det unge publikummet, slik som de hadde blitt fortalt til han selv da han var ung.   
– Det er artigst å fortelle historiene til de yngste barna. De blir så ivrige og klarer nesten ikke å sitte i ro, de må opp og peke på stjernene og se på stjernebildene. De som er litt eldre begynner å se sammenhengen og det litt seriøse i det, at vi er en del av noe større, forteller Gaup.  
Forandringer  
Gaup har hatt denne forestillingen siden 2002, og innholdet forandrer seg litt fra publikum til publikum.  
– Jeg tilpasser forestillingen etter hvilken alder publikum er i. Hos de aller yngste legger jeg mest vekt på det visuelle og visningen av stjernetegnene, mens de eldre er litt roligere og får høre litt mer av historiene omkring det jeg viser fram, forklarer Gaup.  
Han håper stjernebildene får satt i gang fantasien hos publikum, og sier at han selv så mye på stjernene som liten gutt.  
– Det er gamle dagers TV, hvis man bare har litt fantasi kan man se utrolig mange forskjellige figurer på stjernehimmelen, sier Gaup.  
Samarbeidsprosjekt  
Også i Røyrvik gikk forestillingen,  bare dager før den gikk i Snåsa. Snåsa kommunes sørsamiske språksenter – Gïelem Nastedh – samarbeidet nemlig om forestillingen med Røyrviks språksenter Gielearnie.   
Ifølge leder Tove Mette Jåma Wigdahl for språksenteret i Røyrvik, virket barna å like forestillingen.   
– Etter 45 minutter med den samiske stjernehimmelen og den levende fortalte mytiske historien om "Sarva", elgen, og jakten på den, kom ungene strålende fornøyd ut, mysende til det sterke dagslyset igjen, skriver hun i en e-post til Snåsningen.**