**SNÅASE: Njoktjen 11.b. 1814 luhkiegöökte åålmegen «vyörtegs ålmijste» sijjen nommevæhtide biejien daan tjaatsegasse, mij mænngan edtji joekoen vihkeles sjïdtedh. Dam edtja heevehtidh.**

**TORUN STØBAKK**

[**torun@snasningen.no**](mailto:torun@snasningen.no)

**Daate luhpiedimmie, maam Snåasesne jååhkesjin njoktjen 11.b. jaepien 1814, veeljemeålmide Sven Busk Brun jïh Thomas Tørrisen Kiendstad luhpiedimmiem vedti tjirkijh veeljedh Noerhte Tråanten aamtese jïh Rïjhkekrærran Eidsvollesne. Dan åvteste lij daate luhpiedimmie – maam såemies åejvieladtjh voenesne jïh luhkiegöökte voenen vyörtegs ålmah sijjen nommevæhtine jååhkesjin, ovryöktesth lij meatan Snåasen årroejidie reaktam vedtedh nænnoestidh gïeh edtjin maadthlaakem darjodh.**

**Edtja heevehtidh**

**Rïjhkeantikvaare lea daelie luhpiedimmiepaehpieridie jaepeste 1814 bååstede vadteme Snåasen gærhkose. Jïh seammalaakan aaj doh jeanatjommes gærhkoeh laantesne. Goevten 23.b. edtja luhpiedimmiem Snåasesne nåljodh, jïh dam gævnjastidh aktine sjiltine ektine mij soptseste akte veeljeme lij gærhkosne. Dan biejjien gidtjh akte nasjovnaale feestegyrhkesjimmie gærhkojne abpe laantesne.**

**Såaknen hearra Ole Vinther tuhtjie vihkeles dam biejjiem heevehtidh – jalhts dah snåasehkh amma eah sijjen luhpiedimmiem jååhkesjin åvtelen göökte våhkoej mænngan jaepien 1814.**

**– Mijjieh sïjhtebe aktem 1814-stijlem sjugniedidh gyrhkesjimmien aalkoelisnie goevten 23.b., jïh pryövedh vuesiehtidh raaktan mij akt joekoen vihkeles heannadi dan aejkien, Snåasen hearra jeahta.**

**Lissine dovne tjïelten åejvie jïh voenges musihkerh edtjieh meatan årrodh gyrhkesjimmesne, Snåasen gærhkoe pryövoe gyrhkesjæmman vedtedh dam maam «aktem histovreles aajmoem» gåhtjoeh.**

**–  Manne edtjem aktem tjeehpes samarijem tsaekedh maam åådtjeme löönedh. Dïhte akte hearratjovle mij reformasjovnetïjjen raejeste åtnasovvi jïh jaepien 1980 raajan, Vinther jeahta.**

**Naemhtie dïhte gegkeste ohtje ïedtjem sjugniedidh dan histovreles mïerhkesjimmien bïjre – dovne dejtie sïejhme almetjidie mah gærhkosne minnieh jïh mubpide mah maehtieh ïedtjem utnedh voenges histovrijen bïjre.**

**Jïjnjh voenges nommh**

**Dennie voenges luhpiedimmesne jïjnjh åehpies Snåasen-nommh. Gaskem jeatjah dle seapan maadtoeladtjh dejtie almetjidie mej nommh daan biejjien lea Gran, Østvik, Kjenstad jïh Steinkjer meatan læstosne.**

**Goh daejrede dle ij naan snåasehkh böötin Rïjhkekrærran Eidsvollesne, men dïhte akte dejstie Snåasen göökte veeljemeålmijste – såaknen hearra Svend Busk Brun – tjirkijinie veeljesovvi Stoerredigkesne mænngan seamma jaepien.**

**– Dïhte lij gaskem jeatjah meatan gosse raeffien bïjre råårestallin svïenskigujmie. Dïhte lij akte naa stoerre nasjovnaliste, Vinther soptseste.**

**Histovrijes**

**Dïhte fåantoe luhpiedimmiejååhkesjæmman lij dïhte daanske stattholdere, prinse Christian Fredrik, bïeljeli gaajhkide bïspide goevten 1815, gaajhkh åålmegh laantesne edtjin tjåanghkenidh gærhkojne akten sjïere böönebeajjan – gidtjh goevten 25.b. 1814.**

**–Ij lij naan voenges åejvieladtje bielelen dah gærhkoeh, hearra buerkeste. Snåasesne daate gyrhkesjimmie lij naan våhkoej mænngan. Daennie gyrhkesjimmesne almetjh åadtjoejin govledh Gånka Fredrik govhtede, lij tjoereme Nöörjem Sveerjese vedtedh, men prinse lij daelie nasjovnen regente, jïh lij stuvremem laanteste vaalteme jïh almetjh meehtin sijjen frijjevoetem åabpedh jis satnem dåarjoehtin.**

**Våarnoejin**

**Dellie voenenalmetjidie heesti naemhtie våarnodh: «Sværge I, at hævde Norges Selvstændighed, og at vove Liv og Blod for det elskede Fædreland?» - seamma tïjjen goh dah lutnjeme soermigujmie edtjin vaestiedidh: «Det sværge vi, saa sandt hjælpe os Gud og Hans hellige Ord!» Seamma biejjien edtjin göökte veeljemeålmah veeljedh, mah mænngan lin meatan aktene veeljemetjåanghkosne Brusvesne Lievengisnie, gusnie tjirkijh Eidvollese veeljesovvin.**

**LUHPIEDIMMIE: Såaknen hearra Ole Vinther samarijesne – hearratjovle mij åtnasovvi ovrehte jaepien 1814 – jïh luhpiedimmine mij snåasehkidie reaktam vedti meatan årrodh nænnoestidh gïeh edtjin Rïjhkekrirresne tjahkasjidh jaepien 1814.**

**NASJONALISTE: Såaknen hearra Svend Busk Brun Snåaseste, lij akte dejstie göökte veeljemeålmijste mij lij meatan veeljemetjåanghkosne Brusvesne Lievengisnie jaepien 1815 goh tjirkije Snåaseste. Mænngan seamma jaepien jïjtje Stoerredægkan veeljesovvi.   
Guvvie: Snåasen åålmege.**