**SNÅSA: 11. mars 1814 skrev tolv av menighetens «aktverdige Mænd» under på dette dokumentet, som senere skulle få stor betydning. Det skal feires.**

**TORUN STØBAKK**

[**torun@snasningen.no**](mailto:torun@snasningen.no)

**Fullmakten som ble underskrevet i Snåsa 11. mars i 1814, ga valgmennene Svend Busk Brun og Thomas Tørrisen Kiendstad fullmakt til å velge representanter fra Nordre Trondhjæms amt og til Riksforsamlingen på Eidsvoll. Dermed var denne fullmakten – som ble underskrevet av diverse myndighetspersoner i bygda og tolv av bygdas aktverdige menn – indirekte med på å gi Snåsas befolkning rett til å bestemme hvem som skulle lage grunnloven.**

**Feires**

**Riksantikvaren har nå gitt Snåsa kirke fullmaktspapirene fra 1814 tilbake.  Det samme gjelder de fleste andre kirker i landet. 23. februar skal fullmakten i Snåsa avdukes og henges opp sammen med et skilt som sier at det ble holdt valg i kirka.  Den dagen holdes det nemlig en nasjonal festgudstjeneste i kirker over hele landet.**

**Sokneprest Ole Vinther synes det er viktig at dagen markeres - selv om snåsningene altså ikke undertegnet sin fullmakt før et par uker senere i 1814.**

**– Vi vil skape en 1814-stil på starten av gudstjenesten 23.februar, og prøve å gi uttrykk for at det faktisk skjedde noe veldig viktig den gang, sier Snåsa-presten.**

**Foruten at både ordfører og lokale musikanter skal delta i gudstjenesten, prøver kirken i Snåsa å gi gudstjenesten det de kaller et «historisk sus».**

**–  Jeg skal ha på meg en svart samarie som jeg har fått lånt. Det er en prestekjole som ble brukt fra reformasjonstiden og fram til 1980, sier Vinther.**

**På den måten håper han å skape litt interesse om den historiske markeringen – både for de vanlige kirkegjengerne og andre som kan være interessert i lokal historie.**

**Mange lokale navn**

**På den lokale fullmakten, står en rekke kjente Snåsa-navn. Blant annet er det som trolig en forløpere til personer som i dag heter Gran, Østvik, Kjenstad, og Steinkjer representert på lista.**

**Som kjent møtte ingen snåsninger i Riksforsamlingen på Eidsvoll, men den ene av Snåsas to valgmenn – sokneprest Svend Busk Brun – ble valgt inn som representant på Stortinget senere samme år.**

**– Han var blant annet med på å fremforhandle freden med svenskene. Han var ganske så nasjonalist av seg, forteller Vinther.**

**Historisk**

**Bakgrunnen for fullmaktsunderskrivingen, var at den danske stattholderen, prins Christian Fredrik, i februar 1814 varslet alle biskoper om at alle menigheter i landet skulle samles i kirkene på en ekstraordinær bededag – nemlig 25. februar 1814.**

**– Det var ikke noen lokal myndighet utover kirkene, forklarer presten. I Snåsa ble gudstjenesten avholdt noen uker senere. På denne gudstjenesten fikk folket så å høre at Kong Frederik den sjette hadde måttet avstå Norge til Sverige, men at prinsen nå var nasjonens regent, at han hadde overtatt styret av landet og at folket kunne berge sin frihet ved å slutte opp om ham.**

**Avla ed**

**Bygdefolket ble da oppfordret til å avlegge følgende høytidelige Ed: «Sværge I, at hævde Norges Selvstændighed, og at vove Liv og Blod for det elskede Fædreland?» hvortil folket med oppløftede fingre skulle svare: «Det sværge vi, saa sandt hjælpe os Gud og Hans hellige Ord!»Samme dag skulle det foregå et valg av to valgmenn, som senere deltok på et valgmøte på Brusve i Levanger, hvor representanter til Eidsvoll ble valgt.**

**FULLMAKT: Sokneprest Ole Vinther i samarien – prestekjolen som ble brukt rundt år 1814 – og med fullmakten som ga snåsningene rett til å være med på å bestemme hvem som skulle sitte i Riksforsamlingen i 1814.**

**NASJONALIST: Sokneprest Svend Busk Brun fra Snåsa, var en av to valgmenn som møtte på valgmøtet på Brusve i Levanger i 1814 som representant fra Snåsa. Senere samme år ble han selv innvalgt på Stortinget. Foto: Snåsa Menighet**