**Måaladimmiekuvsjem aalka  
  
SNÅASE: Karin Elstad jïjtje lïeri måaladidh måaladimmieklubben tjïrrh, man nomme Paletten. Daelie sæjhta mubpide lïerehtidh maam jïjtje maahta.**

**TORUN STØBAKK**[**torun@snasningen.no**](mailto:torun@snasningen.no)

**Hopsenasse akrylefaerpeste jïh aadtjen doelteme prïhtjegistie leah tjiehtjielisnie. Pakkhusesne Snåasen jarngesne prïhtjege varke gaervies. Aktene buertesne gåetien gaskoeh palehth jïh måaladimmiekvasth gællesjeminie. Marit Smestaden lierriehtisnie akte ryöjnesjimmiebïenje aalka våajnoes sjïdtedh. Lïhkebisnie akte gærja aktine ålkoeguvvine seamma bïenjeste.  
- Van hijven! Jöödtedh, mahte bïenjen plierehke, bïhkedæjja Karin Elstad garmerde.**

**Joekehts daltesh  
Duarstan evteben våhkoen sov voestes måaladimmiekuvsjem utni Pakkhusesne. Ij mejtegh lij bïeljelamme åvtelhbodti. Doh såaltjh lin læjhkan saaseramme, jïh muvhth almetjh böötin.  
- Jienebh mannem gihtjeme mejtie im maahtam dagkeres kuvsjem hööltedh, Elstad buerkeste, mij lea måaladamme mahte njieljieluhkie jaepieh.  
Kuvsjese dovne dååjrehtihks jïh ij dan dååjrehtihks måaladæjjah böötin.   
Idar Leo Heimveg lij akte dejstie.  
- Tjoerem pryövedh ånnetji orrestidh mænngan minngemes aejkien måaladim, jïh im ajve abpe tïjjem nuhtjedh dåvvoemasse, faerhkiedihks buerkeste.  
Akte jeatjah dååjrehtihks måaladæjja lij Edgar Våg, mij aarebi jïjtse vuasahtallemh Snåasesne åtneme.  
Dïhte gegkeste kuvsje sæjhta sutnjien skraejriem vedtedh vielie måaladidh tïjjen åvtese.  
-Gellien aejkien manne ussjedamme «daelie edtjem måaladidh» men im maamkh buektiehtamme. Nov lea hijven ohtje skraejriem mubpijste veedtjedh, jeahta.**

**Kuvsje  
Dan bïjre Elstad jïjtje gaajhkem daajra. Ij dïhte gidtjh gåessie gænnah maam måaladamme, åvtelen meatan sjïdti aktene måaladimmiekuvsjesne mahte njieljieluhkien jaepien gietjeste. Mænngan dah mah kuvsjem veedtsin måaladimmieklubbem «Paletten» tseegkin.   
- Gaajhkesh mijjieh væjkalåbpoe væjkalåbpoe sjïdtimh, jïh skraejriem åadtjoejimh sinsitneste, jeahta.  
Dan mænngan dïhte jïjnjh guvvieh måaladamme, jïh mænngan uføretrygdem åadtjoeji ovrehte göökten jaepien gietjeste, måaladimmieïedtje læssanamme. Kuvsjesne uvtemes akrylefaerpine måaladieh – jalhts tjiehpiedæjja buerebe lyjhkoe åljafaerpine måaladidh.  
- Vielie krïevije åljafaerpine måaladidh, gaskem jeatjah dan åvteste naaken lea allergiske dan vööste, Elstad buerkeste.**

**Luhkie iehkedh  
Kuvsje vaasa luhkie iehkedh, jïh soejkesjen mietie edtja dam öörnedidh fïerhten duarstan tïjjen åvtese.  
Elstad bööremes lyjhkoe smaave dåehkine ööhpehtidh, jïh ij sïjhth jienebh utnedh goh luhkie almetjh. Jis sïjhth meatan årrodh kuvsjesne, maahta væjsehke årrodh varke dan bïjre bïeljelidh.  
- Nov lea sån jienebh mah sijhtieh meatan årrodh, jïh eah leah daajreme daan faalelassen bïjre. Annje naan jienebh tjaakanieh, Elstad jeahta.**

**KUVSJE-TJIEHPIEDÆJJA: Jienebh leah Karin Elstadem gihtjeme mejtie maahta kuvsjem hööltedh. Daelie måaladimmiekuvsjem aalka. Aarebi kuvsjem höölteme porselenemåaladimmesne Snåasesne.  
  
  
RYÖJNESJIMMIEBIENJE: Karin Elstad jïh Marit Smestad guvvien uvte maam Marit måaladi duarstan.**

**DÅÅJREHTIHKS: Edgar Vågen måaladamme guvvie aalka mij akt sjïdtedh. Duekesne Idar Leo Heimveg vuartesje.**