**Starter malerkurs  
  
SNÅSA: Karin Elstad lærte selv å male gjennom maleklubben Paletten. Nå vil  
hun lære bort kunstene til andre.  
TORUN STØBAKK**[**torun@snasningen.no**](mailto:torun@snasningen.no) **Lukten av akrylmaling og nykokt kaffe henger i luften. På Pakkhuset i Snåsa  
sentrum er kaffen snart ferdig. På et bord midt i lokalet ligger paletter og  
malerkoster. På lerretet til Marit Smestad er et gjeterhund i ferd med å ta  
form. Like ved står et bokomslag med bilde av samme hund.  
  – Så bra! Jøss, det ligner veldig, sier instruktør Karin Elstad  
anerkjennende.  
Ulikt nivå  
Torsdag forrige uke holdt hun sitt første malerkurs på Pakkhuset. Ingenting  
var markedsført på forhånd. Ryktet hadde likevel spredt seg, og en håndfull  
personer møtte opp.  
  – Flere har spurt meg om jeg ikke kan holde et slikt kurs, forklarer  
Elstad, som har malt i underkant av førti år.  
På kurset torsdag møtte både erfarne og mer uerfarne malere opp.  
  Idar Leo Heimveg var en av de oppmøtte.  
  – Jeg må prøve å friske opp litt siden sist jeg malte, og ikke bare bruke  
all tiden på å mekke, forklarer han spøkefullt.  
En annen erfaren maler var Edgar Våg, som tidligere har hatt egne  
utstillinger på Snåsa.  
  Han håper kurset vil gi ham inspirasjon til å male mer i tiden framover.  
  – Det er mange ganger jeg har tenkt «nå skal jeg male», men ikke fått til  
noe. Det er greit å hente litt inspirasjon fra andre, sier han.  
Kurset  
Det vet Elstad alt om selv. Hun hadde nemlig aldri malt noe selv, før hun  
meldte seg på et malerkurs for snart førti år siden. Siden dannet  
kursdeltakerne den gang maleklubben "Paletten".  
  - Vi ble alle flinkere etter hvert, og fikk inspirasjon fra hverandre,  
sier hun.  
Siden den gang har hun produsert mange malerier, og etter at hun ble  
uføretrygdet for et par år siden har maleinteressen økt enda mer. På kurset  
maler deltakerne først og fremst med akrylmaling – til tross for at  
kunstneren selv foretrekker oljemaling.  
  – Det er mer krevende å male med oljemaling, blant annet fordi det er noen  
som er allergisk mot det, forklarer Elstad.  
Ti kvelder  
Kurset går over ti kvelder, og skal etter planen arrangeres hver torsdag i  
tiden framover.  
  Elstad foretrekker å undervise små grupper, og vil ikke ha med flere enn  
ti personer. Hvis du har lyst til å være med på kurs, kan det altså være  
lurt å si ifra i god tid.  
  – Det er sikkert flere som har lyst til å være med, og som ikke har vært  
klar over at det er et tilbud. Vi har fortsatt plass til noen til, sier  
Elstad.  
  
KURS-KUNSTNER: Flere har spurt Karin Elstad om hun kan holde kurs. Nå  
starter hun malerkurs. Tidligere har hun holdt kurs i porselensmaling på  
Snåsa.  
  
GJETERHUND: Karin Elstad og Marit Smestad  foran bildet sistnevnte malte  
torsdag.  
  
ERFAREN: Edgar Vågs maleri er i ferd med å ta form. I bakgrunn følger Idar  
Leo Heimveg med.**