**-      Daelie edtjem båeries sjïdtedh**

**SANDNES: Dïhte bååstede vuajna daan tïjjese goh fylhketjïelten åejvie jïh Snåasen tjïeltenåejvie goh satne lij ånnetji goh «johkebaelije», men ij saangerdh gænnah. Aejlegen Gaskoehkrirrien åajvaladtje Arne Sandnes 90 jaepieh illie.**

**Torun Støbakk**

[**torun@snasningen.no**](mailto:torun@snasningen.no)

**– Vuartesjh! Daam stovlem åadtjoejim gosse fylhketjïelten åejvine galhkajim jaepien 1991. Im mahte daam nuhtjeme gænnah, men reakedsbiejjien mænngan edtjem aelkedh dam nuhtjedh, juktie daelie edtjem båeriesålmine sjïdtedh.**

**Arne Sandnes (89) aktem daejbaaletje sovkemestovlem ohtsede jïh dïsse tjihkede. Stovlen rudtjesne lea tjaalasovveme «Takk for innsatsen! N.T Senterparti» (Gæjhtoe barkoen åvteste! N.T. Gaskoehkrirrie)**

**Våajnoes gaagkoe**

**Dej minngemes jaepiej ånnetji sjeavohts orreme Arne Sandnesen bïjre. Dïhte ikth dan våajnoes politihkere lea jïjtjemse ånnetji duebpiedamme, men annje akte eadtjohke siebriedahkedigkiedæjja. Buertien nelnie maadthgåetesne Sandnesne jïjnjh plaerietjomhph. Joekoen Aftenpostem låhka fïerhten biejjien.**

**– Manne vïenhtem Gk sån tööllie aktem gemtebe krirriem sjïdtedh goh dah leah daan biejjien. Mov vuajnoen mietie dle Navarsete dam stuvrie akten gaertjiesåbpoe krirrien vööste, dïhte 89 jaepien båeries ålma jeahta, guhte göökten jaepien gietjeste guessiem gaertienisnie åadtjoeji Ola Borten Moe’ste (Gk.)**

**Aejlegen Sandnes 90 jaepieh illie. Hællojne jïh buertine, gærjine jïh peermine guvvieh jïh plaeriebietskesh dehtie tïjjeste gosse lij fylhketjïelten åejvie, fylhken åvtehke Gaskoehkrirresne jïh tjïelten åejvie Snåasesne.**

**Aktene guvvesne laanten fylhkentjïelten åejvieh leah tjåanghkenamme mojhtesegierkiej lïhke Hafrsfjovlesne Rogalaantesne jaepien 1988. Akten tïjjen gosse fylhkendigkie fylhkenålmaj vööste gæmhpoejin dan regijovnaale faamoen bïjre, preesse daam guvviem jïjnjem ållermeehti: «Smaavegånkah» lin tjåanghkenamme juktie Nöörjem sinsitnine juekedh.**

**Lij meatan reakadimmesne**

**Ovrehte luhkie jaepieh åvtelen guvvie vaaltasovvi lij histovrijen voestes fylhkendigkieveeljeme. Aarebi fylhkendigkie ajve akte almetjekrirrie orreme fylhkentjïelten åejvijste, mah såemies vihkeles aamhtesinie aktem lïhke ektiedimmiem fylhkenålmese jïh staatese utnin. Goh fylhkentjïelten åejvie Sandnes ryöktesth dan kanne stööremes reeremereformen sïjse njulhtji mubpien veartenedåaroen mænngan. Dïhte gæmhpoe juktie dan aadtjen tseegkeme fylhkendægkan tjïelke faamoem vedtedh abpe altese barkoetïjjem tsevtsi. Daan biejjien veanhta daate barkoe mahte ovnuhteligs orreme : Daan biejjien fylhkendigkie annje onne tjïelke faamoem åtna.**

**– Fylhken politihkerh digkedeminie mejtie learohkh edtjieh dusnie jallh daesnie daanhtsoehtidh. Manne damtem mijjieh bååstede båateme gusnie limh gosse eelkimh, dovne Snåasem vihkeles åadtjodh jïh fylhkem skreejredh sjæjsjalimmieh vaeltedh, dïhte aarebi Snåasen tjïelten åejvie jeahta.**

**–Datne saangerdh dan jïjnjem dov tïjjeste politihkine gïehtelamme?**

**–Im darjoeh. Tjoerem sealoem meatan utnedh dejnie mejnie gïehtelem aaj, jeahta.**

**Idealisme**

**Maadthgåeteste Sandnesne maahta Snåasenjaevriem jïh Roaldbaektiem veele vuejnedh. Desnie annje muvhtine aaj jaevriegïermesjem Kudulla vuajna, maam fylhkendigkie vaarjeli gosse Sandnes galhkaji goh fylhkentjïelten åejvie jaepien 1991.**

**– Tjoerem daam vuejnedh mahte fïerhten biejjien, jis im dle manne jabjoeh sjïdtem. Dejnie plaakenim gosse lim eadtjohke politihkesne jïh korridovrine veedtsim Oslosne, föörhkede.**

**Dïhte veanhta jaevrie lea vihkeles sov identiteeten gaavhtan. Dan åvteste ij leah jueriedisnie gænnah Snåase ektiedimmiem åtna Innherredese jïh Sisnjelds Nåamesjevuemie ij leah akte båetijen aejkien laavenjostoeguejmie. Eeremasth ij sïjhth dan jïjnjem mïeledh dan båetije otnjegeveeljemen bïjre. Dïhte 89 jaepien båeries ålma gidtjh åejjiem baertele abpe aamhtesistie.**

**–Tjïeltereformh leah goh dygnetjovrege mah båetieh jïh vuelkieh fïerhten aejkien akte orre reerenasse båata, Sandnes jeahta.**

**–Ih goh vïenhth numhtie sjædta?**

**–Nov sån aktem stoerredigkiem åådtjeme mij maahta dam tjirrehtidh, men dah ajve desnie tjahkasjieh njieljie jaepieh daah aaj. Dïhte dåeriesmoere tjïeltereformigujmie lea ij gåessie gænnah sïjhth nuekies sentraliseradimmiem sjïdtedh. Akte tjïeltereforme sæjhta ajve orre dåarjoeh jïh ektiedimmieh sjugniedidh. Minngemosth ij leah ajve staaten krïevenasse, men naan luhkie jaepiej åvtese EU:n krïevenasse, jïh mubpien aejkien EN:n krïevenasse, Sandnes jeahta, mij veanhta staateles stillemh jïh krïevenassh ekspertemaahtoen bïjre tjïelten barkiji luvnie lea dïhte stööremes dåeriesmoere.**

**Sïejhmelaakan akte dåeriesmoere gosse staate faamoem åtna, dïhte båeries politihkere veanhta. Dïhte dejtie voenges politihkeridie heerrede, jïh visjovnide bovvele.**

**– Daan biejjien dah politihkerh ajve tjahkasjieh staaten njoelkedassh nænnoestieh, naemhtie ij lij aarebi, Sandnes jeahta.**

**Ånnetji duekesne**

**Dïhte daajra satne ij maehtieh maam dejnie darjodh. Vaallah tuhtjh satne byöroe. Mænngan politihkine galhkaji jaepien 1991, dellie tuhtjeme vihkeles orreme dïhte orre boelve edtja siebriedahkem bigkedh.**

**– Vihkeles dïhte orre boelve åådtje nierhkedh. Manne sïjhtem ånnetji duekesne årrodh, jïh im sïjhth naan stoerre ïedtjem utnedh mov biejjien. Dah mah sijhtieh maehtieh båetedh prïhtjegem jïh gaahkoeh åadtjodh, men im sïjhth naan heevehtimmiem utnedh, jeahta.**

GÅETIDE ARHTI: Arne Sandnes (89) jïjnjem gåetide arhti gosse lij fylhkentjïelten åejvie. Daesnie lea hïejmegaertienisnie Sandnesne jïh Roaldbaektie lea duekesne.