**-      Nå skal jeg bli gammel**

**SANDNES: Han ser tilbake på tiden som fylkesordfører og Snåsaordfører som «litt bortkastet» – men angrer ikke. Søndag fyller Sp-bautaen Arne Sandnes 90 år.**

**Torun Støbakk**

[**torun@snasningen.no**](mailto:torun@snasningen.no)

**– Se her! Denne stolen fikk jeg da jeg sluttet som fylkesordfører i 1991. Den er nesten ikke brukt, men etter bursdagen skal jeg begynne å bruke den, for nå skal jeg bli gammelmann.**

**Arne Sandnes (89) trekker fram en gammeldags gyngestol og setter seg ned. På stolryggen står inskripsjonen: «Takk for innsatsen! N.T Senterparti»**

**Markant skikkelse**

**De siste årene har det vært stille rundt Arne Sandnes. Den en gang så profilerte politikeren har trukket seg litt tilbake, men er fortsatt en ivrig samfunnsdebattant. På bordet i kårboligen på Sandnes ligger en bunke aviser. Særlig Aftenposten blir lest hver dag.**

**– Jeg mener Sp ikke har vondt av å bli et bredere parti enn de er i dag. Mitt inntrykk er at Navarsete styrer det mot et litt smalere parti, sier 89-åringen, som for to år siden fikk besøk på gården av Ola Borten Moe (Sp).**

**Søndag blir Sandnes 90 år. På hyller og bord, bøker og permer er bilder og avisutklipp fra tiden som fylkesordfører, fylkesleder i Senterpartiet, og ordfører i Snåsa.**

**På et bilde er landets fylkesordførere samlet ved steinbautaene i Hafrsfjord i Rogaland i 1988. I en tid da fylkestinget kjempet mot fylkesmennene om den regionale makta, skapte bildet store presseoppslag: «Småkongene» var samlet for å dele Norge mellom seg.**

**Var med på fødselen**

**Et drøyt tiår før bildet ble tatt, var historiens første fylkestingsvalg. Før hadde fylkestinget bare vært en samling av fylkets ordførere, som i enkelte viktige saker hadde et nært forhold til fylkesmann og stat. Som fylkesordfører hoppet Sandnes rett inn i den kanskje største forvaltningsreformen etter andre verdenskrig. Kampen om å gi det nyopprettede fylkestinget reell makt preget hele hans karriere. I dag mener han alt arbeidet har vært nesten bortkastet: Fylkestinget i dag har fortsatt liten reell makt.**

**– Fylkespolitikerne diskuterer om elevene skal danse her eller der. Jeg føler at vi er tilbake på scratch igjen til dit vi startet, både med å få Snåsa til å bli betydelig, og fylket til å bli beslutningsdyktig, sier den tidligere Snåsa-ordføreren.**

**– Angrer du på at du brukte tid på politikken?**

**– Jeg gjør ikke det. Jeg må ha med sjelen i det jeg gjør også, sier han.**

**Idealisme**

**Fra kårboligen på Sandnes ligger Snåsavatnet og Roaldsteinen godt synlig. Der ser han en gang i blant fortsatt sjøormen Kudulla, som ble vernet av fylkestinget da Sandnes ga seg som fylkesordfører i 1991.**

**– Denne utsikten må jeg se nesten hver dag, hvis ikke sier det klikk for meg. Det plagdes jeg med da jeg drev aktivt med politikk og gikk rundt i korridorene i Oslo, ler han.**

**Han mener vannet er viktig for identitetsfølelsen hans. Dermed er han heller ikke i tvil om at Snåsa tilhører Innherred og ikke Indre Namdal som framtidig samarbeidspartner. Helst vil han ikke mene så mye om det forestående retningsvalget. 89-åringen rister nemlig på hodet over hele greia.**

**– Kommunereformene er døgnfluer som kommer og går hver gang det kommer ny regjering, sier Sandnes.**

**– Du har ikke noe tro på at det vil skje?**

**– Sånn sett har vi fått et storting som kan gjennomføre det, men de sitter bare i fire år de også. Problemet med kommunereformer er at det aldri vil bli nok sentralisering. En kommunereform vil bare møtes med nye bevilgninger og sammenslutninger. Til slutt blir det ikke lenger bare statens krav, men om noen tiår EUs krav, og i neste omgang FNs krav, sier Sandnes, som mener statlige pålegg og kravene om ekspertkompetanse blant kommuneansatte er det største problemet.**

**Generelt er statens inngripen et problem, mener den gamle politikeren. Den hemmer lokalpolitikerne, og dreper visjoner.**

**– I dag sitter politikerne bare og vedtar statlige direktiver, slik var det ikke før, sier Sandnes.**

**Holder seg tilbake**

**Han vet at han kan ikke kan gjøre noe med situasjonen. Han synes heller ikke at han bør. Siden han trakk seg tilbake fra politikken i 1991, har han vært opptatt av at den nye generasjonen skal bygge samfunnet.**

**– Det er viktig at den nye generasjonen får ta over. Jeg vil trekke meg tilbake, og ønsker ikke noe særlig oppmerksomhet på dagen heller. De som vil får komme på kaffe og kaker, men jeg vil ikke ha noen feiring, sier han.**

**HJEMLENGSEL: Arne Sandnes (89) plagdes mye med hjemlengsel i jobben som fylkesordfører. Her er han med Roaldsteinen i bakgrunn på hjemgården Sandnes.**