Lïerh aarkehaalvemem

Snåase: Akten orre kuvsjefaalenassen tjïrrh Friskesjieledejarnge Snåasesne sæjhta snåasehkidie lïerehtidh åejvine sjïdtedh jïjtse jieliedisnie.

LORNTS EIRIK GIFSTAD

[lornts@snasningen.no](mailto:lornts@snasningen.no)

Dejtie ellen jeanatjommesidie dellie dåeriesmoerh maehtieh muvhten aejkien jijhtedh mah darjoeh guktie dah ånnetji tjabreminie smaave jïh stoerre laavenjassh haalvedh aarkebiejjien. Friskesjieledejarnge Snåasesne lea dam vuajneme. Daelie almetjehealsoe- jïh friskesjieleden iktedæjja Bodil Klev Urstad laavenjostosne psykiatrijen skïemtjesåjhterinie Siv Anita Aasum jïh fysioterapeutine Inga Lill Viem sæjhta snåasehkidie haalvemekuvsjese bööredidh juktie åejvine sjïdtedh jïjtse jieliedisnie.

– Jïjnje fokuse orreme, jïh annje lea fokuse mijjen fysiske healsoen bïjre, men mijjen aaj akte psykiske healsoe maam tjoerebe gorredidh. Jeenjesh maehtieh dåeriesmoerh åadtjodh dam fysiske healsoen gorredidh jis dïhte mentaale biehkie ij leah stïeresne voestegh. Dan åvteste sïjhtebe aktem kuvsjem faalehtidh, gusnie sïjhtebe såemies aelhkie aati bïjre soptsestidh mah maehtieh almetjidie viehkiehtidh buerebelaakan jïjtse aarkebiejjiem stuvredh, friskesjieleden iktedæjja Bodil Klev Urstad Snåasen tjïeltesne jeahta.

Akte dejstie vihkielommes ulmijste kuvsjine, mij nommem åådtjeme Sjef I eget liv/Åejvie jïjtse jieliedisnie, lea dam tjarresem almetjisnie skreejredh jïh vuejnedh dam mij lea hijven aarkebiejjien.

–Aelhkie fokusem utnedh dïsse maam ij leah buektiehtamme jallh ij leah haalveme, sijjeste dam maam raaktan buektiehtamme jïh dorjeme. Dellie ussjedimmie varke nåake sjædta, fysioterapeute Inga Lill Viem jeahta, mij tjïerteste kuvsje edtja akte faalenasse årrodh mij lea aelhkie nuhtjedh.

–Jeenjesh dagke ogkehtellieh meatan årrodh dagkeres kuvsjesne, jïh vienhtieh dah tjuerieh stoerre dåeriesmoerh utnedh jis edtjieh meatan årrodh, men daate edtja akte kuvsje årrodh gusnie mijjieh almetjidie dejtie dïrregidie faalehtibie mah edtjieh dejtie viehkiehtidh aarkebiejjiem haalvedh åvtelen doh stoerre dåeriesmoerh jijhtieh, Viem buerkeste.

Dïrregh leah aelhkie darjomh mah vuesiehtimmiem gaavhtan edtja viehkiehtidh astedh reaktoe byöpmedidh, nuekies åeredh jïh dan åvteste jieledem akten hijven otnjegasse bïejedh.

Kuvsje aalka tsïengelen 22.biejjien jïh lea mahte dïeves, men såemies sijjieh annje gååvnesieh, jïh dah mah kuvjsem hööltieh haestieh jienebh kaarrh sijhtieh meatan årrodh.

–Mijjieh gegkiestibie jienebh kaarrh sijhtieh meatan årrodh kuvjsesne, jïh maaje ånnetji geervebe dejtie meatan åadtjodh dagkerh kuvsjine goh nyjsenæjjah. Jis daate kuvsje akte lahkoe sjædta sijhtebe pryövedh jienebh kuvsjh öörnedidh tïjjen åvtese, juktie dah mah fer seejnes sjidtieh bïeljelidh daan aejkien maehtieh sån aktem orre nuepiem mænngan åadtjodh, Urstad minngemosth jeahta.

Kuvsje: Siv Anita Aasum, Bodil Klev Urstad jïh Inga Lill Viem buerie båeteme vaajtelieh haalvemekuvsjese Åejvie jïjtse jieliedisnie. Kuvsjesne annje naan sijjieh jïh dah haestieh ïedtjeladtjh govlesadtedh åvtelen bïeljelimmiemierie nåhka tsïengelen 8.b.

Garmerdimmiem åådtje vaahragïetedimmien åvteste

Snåase: Dïhte åvtelhbodti reektehtse tjïelten vaahrahaarjanimmien mænngan gålkoen lea gaervies.

LORNTS EIRIK GIFSTAD

[lornts@snasningen.no](mailto:lornts@snasningen.no)

Noerhte-Trööndelagen fylhkenålma lea daelie sov åvtelhbodti reektehtsinie båateme vaahrahaarjanimmien mænngan Snåasen tjïeltesne gålkoen, jïh bïevnese bååstede tjïelten barkijidie lea hijven. Reektehtsisnie tjïeltem garmerde ihke dïhte joekoen hijvenlaakan barki vaahratsiehkiem gïetedidh, jïh guktie tjïelte våaroehti mearan prosesse juhti. Reektehtse tjïerteste vaahrastuvreme hijven aajmoem åtna, jïh dïhte viehkehte laavenjasside hijvenlaakan loetedh jalhts preesse jïh lïhkemes fuelhkie dejtie tjarke behtjiedin. Reektehtsen mietie tjïelte maahta jïjtjemse bueriedidh juktie verkebe dïjrem hammoedidh dovne tellefovnejarngese jïh tjïelten gåetiesæjrose, lissine reektehtse haasta lientsiem tjerkebe meatan vaeltedh vaahraståvrose vaahrasoejkesjisnie, jïh raerieålmam jallh raerieålman sæjjasadtjem meatan vaeltedh preessekonferansine.

Haarjanimmie mij lij gålkoen 25.b., lij bæjjese bigkeme goh akte spïelehaarjanimmie jïh lij ussjedamme goh akte haarjanimmie tjïelten tellefovnejarngese jïh vaahrastuvremasse. Fylhkenålma lea stillesovveme dagkerh haarjanimmieh tjïrrehtidh fïerhtene tjïeltesne fylhkesne fïerhten njealjeden jaepien, juktie riejriesvoetem gïehtjedidh jïh tjïelten riejriesvoetesoejkesjh evtiedidh ovmessie vaahratsiehkiejgujmie.

Preessekonferanse: Haarjanimmie mij lij gålkoen 25.b. lij bæjjese bigkeme goh akte spïelehaarjanimmie, jïh lij ussjedamme goh akte haarjanimmie tjïelten tellefovnejarngese jïh vaahrastuvremasse.