Hæhtjoepraedtie: Hæhtjoe tsïhkiji jïjjen.

Gåmmebem gåaskoeji jïh olkese baatarin

Grønnøranjuana: Gåmmebe lij åarajamme, men Geir Dybwad lij annje fahkes gosse dej hæhtjoe bualaji.

birger ringseth

[birger@snasningen.no](mailto:birger@snasningen.no)

Gåmmebe lij åarajamme, men Geir Dybwad lij annje fahkes gosse dej hæhtjoe bualaji ovrehte tsåahka 1 aejlegsjïjjen.

–Gåmmebe åeremetjiehtjielisnie gællasji. Manne stuvesne tjahkasjim gosse fahketji soevem jïh skomtjelh rehpesne vööjnim bæjhpoen lïhke, Geir Dybwad plaaran Snåsningen soptseste.

Dïhte gåmmebem gåaskoeji jïh jïjtje pryövin dållem jamhkelidh.

–Manne jamhkelimmieabparaaten mietie vaarrim, men vïenhtem vïedtjen sisnie buelieji mubpiebielesne, juktie idtjim hillem utnieh. Gosse olkese vaarrimh skomtjelh rehpien sistie böötin. Dellie tjoerimh ajve olkese skodtedh jïh praedtiesuarkan ringkedh, Dybwad soptseste.

Praedtiesuerkie bïeljelimmiem praedtien bïjre åadtjoeji tsåahka 01.16.

–Mijjieh åadtjoejimh govledh hæhtjoe-aajhtere lij pryöveme jïjtje jamhkelidh jamhkelimmieabparaatine bielelen lyhkesidh. Mijjieh gaajhki bïjligujmie jïh almetjigujmie feerimh mejtie stïeresne utnimh. Hæhtjoe-aajhterh geajnosne tjåadtjoejin gosse hæhtjoen gåajkoe böötimh.

Praedtieålmah aktem haestemem åadtjoejin gosse dohkoe böötin. Idtjin maehtieh ruevtieraajroen bijjelen vuejedh hæhtjoen gåajkoe mij Snåasenjaevriebealesne. Austli aervede medtie 200 jïh 250 meeterh geajnoste hæhtjoen gåajkoe.

–Mijjieh aktem pumpam meatan utnimh maam meehtim guedtedh, jïh buektiehtimh gïrside bïejedh ruevtieraajroegeajnoen nualan, Austli soptseste.

Dïhte temperatuvrem buerkeste goh ålvoes baahkes.

–Mijjieh jeenjemes tjabrimh dejnie gaskegiertine rehpieståahki jïh rehpien gaskesne. Dålle lij dohkoe haasenamme jïh mijjieh tjoerimh fealloeh sisnjelesbielesne åarkestidh juktie dam buektiehtidh. Ånnetji mænngan buektiehtimh jamhkelidh, jïh taankebïjline jïh dalhketjigujmie bearkadimh mejtie meatan utnimh, Austli soptseste.

Medtie tsåahka vïjhte doh praedtieålmah lin bååstede stasjovnesne, men göökte almetjh beetsin juktie vaeptiestidh.

–Naa tjarke bïegke, jïh mijjieh bïllimh dålle edtji skurkiehtidh vihth, Austli soptseste.

Geir Dybwad jïh gåmmebe hæhtjoem åestiejin mïetsken dæjman. Desnie åejviehæhtjoe mij buelieli, akte lissiegåetie jïh akte naevstie.

–Mijjieh eelkimh hæhtjoem bueriedidh dæjmetje tjaktjen. Mijjieh gaajhkide gåetide måaladamme ålkoelisnie jïh sisnjielisnie. Jïh mijjieh aktem orre tjöövkem hæhtjoen sïjse bïejeme. Ajve ovrehte göökte aski mænngan limh gaervies dejnie. Daelie ånnetji gåajparibie. Nåake domtoe dej materijelle skaarajgujmie raaktan daelie. Men vihkielommes gåabpatjahkh bearkadin bielelen naan mïrhtoeh praedteste. Mijjieh gegkiestibie tjirkemesïelte sæjhta gaajhkem öörnedidh dan varke gåarede, guktie mijjieh åadtjobe hæhtjoem bæjjese vihth bigkedh, Dybwad jeahta.

Dïhte praedtiesuerkien barkoem garmerde.

– Dah göökte- golme bïjligujmie jïh gelliej kaarrigujmie böötin. Dah aktem åajvoeh barkoem darjoejin. Men ij lij dan aelhkie dejtie, men buektiehtin gïrside ruevtieraajroen nualan bïejedh. Men hæhtjoe dan tjarke buelieli gosse dohkoe böötin guktie raaktan idtjin maehtieh jeatjebem darjodh goh geehtedh olles praedtie haasenh.

Dah darjoejin dam maam buektiehtin, Dybwad jeahta.

–Ussjedh mij lij maahteme heannadidh jis datne aaj lih åarajamme?

–Manne mån olkese vaadtseme onnegåatan voestegh, dellie gujht dam vueptiestamme, Geir Dybwad jeahta.

Annjebodts ij pollise daejrieh man åvteste eelki bueledh Grønnøranjuanesne.

–Mijjieh edtjebe sijjiem goerehtidh, jïh aerviedibie dam darjodh daan våhkoen. Dellie edtjebe sijjiem goerehtidh gusnie buelieli, nov sån aaj almetjigujmie el-vaaksjoemistie, pollisen bijjiebetjente Vidar Sunde Kråangken lientsiekontovresne.

GUVVIETEEKSTE:

HÆHTJOEPRAEDTIE: Geir Dybwaden hæhtjoe Grønnøranjuanesne ållesth urhtsehtalli praedtesne aejlegsjïjjen. Guvvie: Lornts Eirik Gifstad

SJALJOE: Pollise hæhtjoem buerkeste goh ållesth urhtsehtamme. Lissiegåetie jïh skæhtjoe beerkin, jalhts tjarke bïegki aejlegsjïjjen. Guvvie: Lornts Eirik Gifstad