Earoehti medaljine

Stïentje: Tove Kjøbli Skaget aktem earoehtimmiem åadtjoeji evteben våhkoen dan åvteste satne guhkiem jïh earoeladtje båatsoeburriejreeremisnie barkeme.

Fylhkenålman fïerhten jaepien båatsoekonferansesne båatsoesaemide Noerhte-Trööndelagesne njoktjen 2. jïh 3.b., Tove Kjøbli Skaget Norges Vel’en medaljem åadtjoeji sov guhkies jïh earoeladtje barkoen åvteste, fylhkenålmeste Inge Ryan. Det Kongelige Selskap for Norges Vel medaljem vadta dejtie mah seamma sïeltesne barkeme vielie goh 30 jaepieh. Tove pensjovnistine sjïdti giesien 2014, mænngan goh 35 jaepieh barkeme staaten båatsoeburriejreeremisnie. Tove joekehts barkoeh åtneme kontovresne Snåasesne, jïh boelhkine aaj konstitueradamme båatsoeburriejagronome orreme. Dihte båatsoem Noerhte-Trööndelagesne dejnie jeanatjommesinie viehkiehtamme, jïh lea akte åehpies jïh lyjhkedihks ååredæjja båatsoesaemiej luvnie.

GUVVIETEEKSTE: Medalje: Tove Skaget aadtjen Norges Vel’en medaljem åadtjoeji sov guhkies jïh earoeladtje barkoen åvteste mænngan 35 jaepieh barkeme staaten båatsoeburriejreeremisnie. Fylhkenålma Inge Ryan (å.b) medaljem vedti.

Jïjtse skuvleplaeriem darjoeh

SNÅASE: Learohkh tjïjhtjeden klaassesne Snåasen skuvlesne beetnegh dïenesjieh juktie klaassefealadæmman vuelkedh gaerteneprïhtjhgåetine jïh jïjtse plaerine.

birger ringseth

[birger@snasningen.no](mailto:birger@snasningen.no)

Sigrid Grongstad Steinkjer jïh Maja Elisabeth Austheim dam minngemes bueriedimmiem darjoeh sijjen plaerietjaalegisnie mobijleåtnoen bïjre Snåasen skuvlesne.

- Mijjieh göökte almetjh fïerhtene klaassesne byjrehtalleme, 7. klaasseste 10. klaassese, Austheim soptseste.

Doh 13 jaepien båeries learohkh veeljin aktem aamhtesem tjaeledh mobijleåtnoen bïjre skuvlesne, dan åvteste dejnie dan jïjnjh learohkh ååntjestellieh.

- Mijjieh gaavnehtimh doh jeanatjommes learohkh idtjin jaehkieh dan stoerre jarkelimmieh sjidtieh. Gaajhkesh “ijje” vaestiedin dan gyhtjelassese mejtie gaajhkh learohkh sijhtieh dejtie orre njoelkedasside fulkedh mobijleåtnoen bïjre, Grongstad Steinkjer soptseste.

- Mah haestemh dåastoejidie gosse dijjieh aktem dagkeres aamhtesem tjaelede?

- Geerve gaajhkesi mïelh meatan vaeltedh, jïh buektiehtidh gaajhkem tjåanghkan gåarodh aktene teekstesne, Maja jeahta.

Duarstan learohkh tjïjhtjeden klaassesne edtjieh gaerteneprïhtjhgåetiem öörnedidh Snåasen skuvlesne. Dieneste edtja klaassefealadæmman årrodh Flatangeren gåajkoe.

Lars-Kristian By Lysholm jïh Kristian Oleander Falmår dïedtem utnieh plaerien maanasæjroen åvteste. Sæjrosne labyrinte, jarhpoeh, kroessebaakoeh jïh gaavnh vïjhte fiejlieh.

- Mijjieh aamhtesh veedtjeme gærjijste jïh gaskeviermeste. Såemies jarhpoeh tjoerimh laehpedh, geerve sijjiem gaavnedh gaajhkese, Falmår jeahta.

Vilde Nordanger lea nammoehtamme goh plaerien redaktööre.

- Manne gaajhkem plaerien sijse bïejem, gaajhkem tjåanghkan gåaroem jïh dam minngemes sjïehtedimmiem darjoem. Jïjnjh åajvoeh byjrehtallemh, reportasjh jïh tjaalegh sjïdteme. Plaerie joekoen hijven sjædta, Nordanger garmerde.

- Jïh åasa?

- 30 kråvnah.

- Dihte amma vïjhte kråvnah dovresåbpoe goh Snåsningen?

- Mijjieh jassajåbpoe paehperem nuhtjebe goh Snåsningen, Nordanger mojjehte.

1.    Maanasæjroeh: Lars-Kristian By Lysholm jïh Kristian Oleander Falmår plaerien maanasæjroem darjoeh. Dihte stööremes haesteme lea sijjiem åadtjodh gaajhkese, baernieh jiehtieh. Guvvie: Birger Ringseth

2.      MOBIJLE: Sigrid jïh Maja Elisabeth aamhtesem tjaelieh mobijlen bïjre skuvlesne.

3.    Redaktööre: Vilde Nordanger lea nammoehtamme goh plaerien redaktööre jïh edtja plaeriem tjåanghkan gåarodh.

4.      Plakaath: Brita Amalie Dahl plakaath guvvede mejtie edtjieh gævnjodh skuvlesne, jïh bovrine Snåasesne jïh Bredesne.