Nammoehtamme Noerhtelaanti mïestereskaapese

Snåase: Bridge-spïelije Kristoffer Hegge aadtjen nammoehtamme sjïdti dan tjïertese mij edtja Nöörjem representeradidh Noerhtelaanti mïestereskaapesne bridgesne.

Lornts Eirik Gifstad

[lornts@snasningen.no](mailto:lornts@snasningen.no)

Snåasehke Kristoffer Hegge (25) aadtjen nammoehtamme sjïdti juniorlaantetjïertedåahkan mij edtja Nöörjem representeradidh Noerhtelaanti mïestereskaapesne bridgesne. Mïestereskaape mij edtja Danmaarhkesne årrodh lea voerhtjen 4. – 6.b. Hegge lea aarebi hijvenlaakan dorjeme gelline mïestereskaapine juniortjïertine, jallh U25 laantetjïertine mij aaj gohtjesåvva. Stööremes lij sån veartenemïesteretihtele maam åadtjoejin akten gieltegs minngemes galhkuvegiertien mænngan Nederlaanten vööste daelie minngemes tjaktjen.

Lissine Hegge, mij daan jaepien sov minngemes jaepien speala goh U25- spïelije, dle daah spïelijh tjïertesne: Harald Aulid Eide (23) Hamar, Christian Bakke (19), Bergen, Tor Eivin Grude (23) Sømna, Espen Flått (21) Namsos, Anders Holmen Gundersen (22) Lievenge. Kapteejne: Lars Erik Eide, Hamar.

GUVVIETEEKSTE:

Tjïertesne: Kristoffer Hegge lea ikth vielie buektiehtamme nammoehtamme sjïdtedh dan nöörjen juniorlaantetjïertese bridgesne. Våarhkoeguvvie: Hallvard Smestad.

 ………………

Smaahkebombah vuassja

SNÅASE: Ning veaksehks smaahkh tjåanghkan beaja sov hïejmelaanteste Kafé midtpunktesne.

Bearjadahken Kafé midtpunktet vihth aktem Thai-buertiem gåassohte.

–Ning Østborg gïelehaarjanimmiem mijjen luvnie åtna jïh beapmoem jurjehte. Dej minngemes våhkoej lea vårrullah jïh bïsshgietjieh dorjeme juktie hoksedh nuekies beapmoe sjædta daan aejkien. Evteben aejkien 230 vårrullah utnimh. Dïhte fer vaenie sjïdti. Daelie 460 vårrrullah utnebe, biejjieladtje åvtehke Randi Moe jeahta Kafé midtpunktesne.

Sjïerebovre

Åvtelen Ning Nöörjese bööti gaskem jeatjah restaurantesne barki aktene hotellesne Thailaantesne.

–Dïhte beapmoe maam datne daesnie Snåasesne jurjehth seammalaakan domtoe goh dam maam Thailaantesne jurjiehtih?

–Jaavoe. Manne åastam sjïere aath, krodth jïh kruanesaath goh gejhkie chili, sitrovnekraesie jïh ingefære aktene thai-bovresne Stïentjesne.

Dïhte thailaanten tjöövke neebnesåvva goh akte dejstie veartenen aejliesommes jïh hearskoesommes tjöövkijste. Dam aaj damta dan åvteste doh joekehts smaahkh sinsitnine sjiehtieh.

Smaahkebomba

Minngemes bearjadahken thai-joptsem Tom yum pla gåassoehti, Midtpunktesne. Akte eensi smaahkebomba.

– Göökte kaarrh tjaangin mah joptsem dongkin. Manne vööjnim dah joptsem meejstin, dan mænngan tjaetsiem gurhkin gellien aejkien. Men jeehtin lij njaelkies, Ning föörhkede.

Dïhte aaj beapmoem jurjehte mij ij dallatjinie bïevestahkem skreejrehte.

–Bïsshgietjine snurkenbearkojne jïh vöönhtsentjovkine maahta ånnetji veeljedh man veaksehks beapmoe edtja årrodh, Moen soptseste.

Dïhte asiatijen beapmoebiejjie goevten akte dan stoerre lahkoe sjïdti guktie idtjin gaajhkesh tjaakenh.

–Gaskem 65 jïh 80 almetjh böötin. Almetjh tjoerin oksesne jarkedh dan åvteste dan dïeves, Moe soptseste.

Aktene utnijegoerehtimmesne maam prïhtjhgåetie tjïrrehti jåvli åvteli, dah hijven bïevnesh åadtjoeji thai-beapmoen bïjre.

– Jeenjesh tuhtjieh gieltegs orre smaahkigujmie. Ning lea mijjen luvnie juktie nöörjen lïeredh, mearan mijjieh jeatjah såarhts beapmoej jïh smaahkekombinasjovni bïjre lïerebe. Ning beapmoeïebnide jeatjahlaakan nuhtjie. Ibie mijjieh limh sïjhteme gåessie gænnah tomatevinhtsh joptsesne nuhtjedh.

GUVVIETEEKSTH:

1. Thai-beapmoe: Ning Østborgen thaibeapmoeh leah hijven bïevnesh bååstede åådtjeme Kafe midtpunktesne. Gaajhkh guvvieh: Birger Ringseth

2. Joptse: Dïhte hearskoes gueliejoptse Tom yum pla bïevestahkereavside rïhpeste.

3. Kraesie: Sitrovnekraesie lea jïjnjem åtnasovveme thailaanten beapmosne.