Påaskemunnievijremem aalka

Snåase: Daej påaski maahta påaskemunnieh vijredh Snåasen jarngen gaskoeh

lornts eirik gifstad

[lornts@snasningen.no](mailto:lornts@snasningen.no)

Jalhts påaskeeejehtalleme ij sïjhth læjhkan jiehtedh gaajhke lea steegkeldh Snåasen jarngesne, jïh gaajhkesh bæjjese vaaran vuelkieh.

–Manne plaeresne lohkim ajve luhkie prosenth Nöörjen årroejijstie bæjjese vaaran vuelkieh påaski, jïh dellie ussjedim mijjieh tjoerebe aktem darjomefaalenassem utnedh dejtie aajmene 90 prosentide mah leah gåetesne, Jonny Ånonli buerkeste.

Tommy Borgine ektine dïhte skraejriem vaalteme akten öörnedæmman maam gohtjeme «Eggløsning i Snåsa» (Munnieloevenimmie Snåasesne).

Jarnge

Dïhte soejkesjamme munnievijreme edtja aktene gaertjiedamme dajvesne årrodh Snåasen jarngesne. Åvtelhbodti doh öörnedæjjah edtjieh medtie tjuetie munnieh nommerinie ovmessie sijjide bïejedh.

–Mijjieh aktem kaarhtem dorjeme mij dajvem vuesehte, jïh mijjieh edtjebe byögkeles dajven sisnjelen årrodh. Dah mah meatan eah edtjh gaertieninie trööredh årroejidie jarngesne, Ånonli jeahta.

Munnievijreme lea akte aerpievuekie mij Amerijhkeste båata, jïh öörnedæjjah soejkesjeminie lustem darjodh dovne maanide jïh geerve almetjidie.

–Edtjebe dovne aelhkie jïh geerve vöörhkemesijjieh munnide utnedh. Guktie haestemh sjædta dovne geerve almetjidie jïh aaj maanide. Gosse vijreme lea galhkeme edtjebe premijh giesedh dejnie joekehts munnienommerinie. Gaajhkesh mah leah munnieh gaavneme seamma stoerre hillem utnieh premijh vitnedh, Tommy Borg buerkeste.

Premijh

Muvhth premijh åestebe kontigenteste maam fïereguhte tjuara maeksedh jis sæjhta meatan årrodh,jïh muvhth premijh dïhte voenges jieleme voenesne maaksa. Dah mah eah sïjhth meatan årrodh jïjtjehke vijremisnie, maehtieh slaajperdidh aktine prïhtjegekåahpine dennie båeries baanghkegåetesne jarngesne.

–Mijjieh joekoen gijhteles ihke mijjieh libie åådtjeme löönedh dam båeries baanghkegåetiem. Dïhte åejviesijjie sjædta munnievijremasse. Daesnie nuepieh sjædta prïhtjegem jovkedh jïh maam akt byöpmedidh, dovne dejtie mah eah leah meatan jïh dah mah sijhtieh ånnetji lïegkestidh, Borg buerkeste.

Gaajhkesidie

Öörnedæjjah tjïertestieh faalenasse lea amma gaajhkesidie. Dah snåasehkidie haestieh jarngesne mïnnedh akten orre jïh jeatjahlaakan påaskeaerpievuakan duarstan aeredsbiejjien.

GUVVIETEEKSTE:

Påaskemunnie: Tommy Borg jïh Jonny Ånonli sïeltesne Snåsa events påaskemunnievijriemasse bööredieh Snåasen jarngesne.

Kaarhte: Daan gaertjiedamme dajven sisnjelen Snåsa Events edtja medtie 100 munnieh vöörhkedh dan stoerre påaskemunnievijriemasse. Kaarhtegrafihke: Snåsa Events

Ryöjredamme aerpievuekien påaskedoekemasse

Noeretjïerte UL Vårvon Jillievoenesne edtja daan jaepien goh dæjman jïh don evteben jaepien noerehæhtjoem ræhpas utnedh guesside skirreduarstan. Hæhtjosne edtja goh aarebi jaepiej prïhtjegem jïh beapmoebualam doekedh, jïh dejtie mah sijhtieh nuepiem nuhtjedh dejtie smaave kraeviesidie haarjanidh, aaj akte påaskequise sjædta gusnie maahta vitnedh dovne göölemekåarhtem staatealmenningesne jïh tjaangemeleahpam laavkomesæjjan Dampsaga bad. Daelie dejnie aerpievuekien påaskedoekeminie noerehæhtjosne Rathaugesne Jillievoenesne gïehtelamme gellie jaepieh, jïh gellide snåasehkidie akte aerpievuekie sjïdteme guessine mïnnedh hæhtjose juktie ålkone årrodh, prïhtjegem jovkedh, soptestalledh åahpetjigujmie jïh aajlam ånnetji haarjanidh daan biejjien.

Guvvieteekste:

Doekeme: Noeretjïerte UL Vårvon påaskedoekemasse böörede noerehæhtjosne aaj daan jaepien. Våarhkoeguvvie.