Starter jakt på påskeegg

Snåsa: Denne påsken er det duket for påskeeggjakt midt i Snåsa sentrum.

lornts eirik gifstad

[lornts@snasningen.no](mailto:lornts@snasningen.no)

Selv om det er påskeferie betyr ikke det at Snåsa sentrum er stengt og at alle drar til fjells.

– Jeg leste i avisen at det var bare ti prosent av Norges befolkning som drar til fjells i påsken, da tenkte jeg at vi måtte finne et aktivitetstilbud til de resterende 90 prosentene som er hjemme, forklarer Jonny Ånonli.

I tospann med Tommy Borg drar han i gang arrangementet de har kalt «Eggløsning i Snåsa».

Sentrum

Den planlagte eggjakten skal foregå i et avgrenset område av Snåsa sentrum. I forkant skal arrangørene legge ut omkring hundre nummererte egg på ulike plasser.

– Vi har laget et kart som viser området, og vi skal holde oss innenfor offentlig område. Deltakerne skal ikke tråkke ned hagene til beboerne i sentrum, sier Ånonli.

Eggjakten er tuftet på en amerikansk tradisjon, og arrangørene har planer om å gjøre det gøy for både barn og voksne.

– Det skal bli et stort spenn i vanskelighetsgraden, hvor vi gjemmer eggene. Så det blir utfordringer for de voksne så vel som for barna. Når jakten avsluttes skal vi trekke premier på de ulike egg-numrene. Alle som har funnet egg har like stor sjanse til å vinne premiene, forklarer Tommy Borg.

Premier

Premiene blir delvis innkjøpt for deltakerkontingenten og delvis sponset av det lokale næringslivet i bygda. For de som ikke ønsker å delta i selve jakten blir det mulighet for å slappe av med en kaffekopp inne i det gamle bankbygget i sentrum.

– Vi er kjempetakknemlige for at vi har fått låne det gamle banklokalet. Det skal vi bruke som base for eggjakten. Her vil det bli muligheter for å ta en kaffekopp og noe å bite i, både for de som ikke deltar og de som vil ta seg en pause, forklarer Borg.

For alle

Arrangørene understreker at tilbudet er for absolutt alle. De oppfordrer snåsningene til å stikke nedom sentrum for en ny og annerledes påsketradisjon torsdag formiddag.

BILDETEKST:

Påskeegg: Tommy Borg og Jonny Ånonli i Snåsa events inviterer til påskeeggjakt i Snåsa sentrum.

Kart: Innenfor dette avgrensede området skal Snåsa Events gjemme omtrent 100 egg til den store påskeeggjakten. Kartgrafikk: Snåsa Events

Klare med tradisjonelt påskesalg

Ungdomslaget UL Vårvon på Vestbygda, holder i år, som i fjor og året før det, ungdomshytta åpen for besøkende skjærtorsdag. I hytta blir det som vanlig salg av kaffe og noe å bite i, og for dem som vil benytte muligheten til å trimme de små grå blir det også en påskequiz, der man kan vinne både fiskekort på statsallmenningen og billett på Dampsaga bad. Tradisjonen med påskesalg i ungdomshytta oppe i Rathaugen på Vestbygda har blitt holdt i hevd i mange år, og det har for mange snåsninger blitt en tradisjon å besøke hytta for frisk luft, kaffe, en prat med gamle kjente og litt uhøytidelig hjernetrim denne dagen.

Bildetekst:

Salg: Ungdomslaget UL Vårvon inviterer til påskesalg i ungdomshytta også i år. Arkivfoto.