RÏHPESTIMMIE: Vegset camping prïhtjhgåetiem rïhpesti

Læhkoerïhpestimmie prïhtjhgåetesne

Vegset: Prïhtjhgåetie Vegsetesne jïjnjh guessieh utni abpe påaskem

Dovne snåasehkh, dah mah campingsijjesne årroeh jïh dah mah E6n-mietie vuelkieh dam orre rïhpestamme prïhtjhgåetiem vaaksjoejin Vegseten campingesne påaski.

Arild Aasvold goh akte biejjie goeki dan voestes rïhpestimmiebiejjien, evteben gaskevåhkoen.

–Vearelde lij goh dongkeme. Jïh akten ståanten lij almetjeraajroe ålkoelisnie jïh ij lij nuekies tjahkessijjieh gænnah.

Sissel Dyrstad dïhte maa aajhteridie blommajgujmie bööti rïhpestimmiebiejjien.

–Manne viehkiehtim verandaem geervehtidh aejlegen. Luste viehkiehtidh. Prïhtjhgåetie akte hijven dåarjoe voenese.

Jan, Eva jïh Elin Sagmo, Kjell Mollan jïh Idar Leo Heimveg lin dej gaskem mah lin tjihkedamme biejjhguakesne verandaesne.

–Mijjieh ånnetji bijjiebisnie årroeminie. Daate joekoen hijven. Prïhtjhgåetie orre energijem vadta, mij vihth vielie energijem geerjehte byjreskasse. Manne dan geerjene sjïdtem gosse mij akt heannede. Aarebistie lij akte jieledebarkoe daesnie, jïh hijven gosse naaken sæjhta dam jåerhkedh, Eva Sagmo jeahta.

Prïhtjhgåetesne jienebh kraannah stïeresne.

–Manne vïenhtem prïhtjhgåetie akte gaajh hijven nuepie sjædta dejtie mah Snåasenjaevrien mietie båetieh vïnhtsine, Torhild Langnes jeahta.

–Mijjieh Snåsakroan lïhke årrobe jïh daelie jienebh nuepieh åadtjobe. Mijjese mah daesnie årroeminie daate akte joekoen hijven dåarjoe, Bård Langnes veanhta.

–Hijven aktem ulmiem utnedh man vööste vaedtsedh, Thomas Bakken tjïerteste.

Jïh Rolf Heistad tjöövkem jïjnjem garmerde.

–Jovven, daate jïh njaelkies! Heistad mujjehte.

Arild Aasvold jïh Susanne Gouissem vaarrestin gaskem læhkoehtimmieh blommajgujmie jïh tjöövkem.

–. Fuehpie lea. Men naemhtie aaj dam sijhtebe.

2. påaskebiejjien Aasvold amma vihtiesti påaske lij akte lahkoe orreme.

–Buerebe orreme goh limh maahteme veanhtadidh. Mijjieh hijven bïevnesh bååstede åådtjeme jïh almetjh bååstede båetieh. Maahta dam guarkedh goh jurjiehtæjja lea maam akt reaktoe dorjeme, Aasvold minngemosth jeahta.

Soejkesjen mietie prïhtjhgåetie edtja ræhpas årrodh fïerhten biejjien tïjjen åvtese.

Guvvieteeksth:

LÆHKOEHTIMMIEH: Sissel Dyrstad aajhteridie dennie orre prïhtjhgåetesne Vegseten campingesne læhkoehti rïhpestimmiebiejjien. Gaajhkh guvvieh: Birger Ringseth

VERANDA: G.b. Kjell Mollan, Eva Sagmo (duekesne), Jan Sagmo, Elin Sagmo jïh Idar Leo Heimveg murriedin ålkone påaski biejjhguakesne dennie orrebigkeme prïhtjhgåetieverandaesne.

RÏHPESTIMMIE: G.b.: Rolf Heistad, Marit Bruvold, Tora Mollan, Torhild Langnes, Thomas Bakken jïh Bård Landsem aavoedin dehtie orre prïhtjhgåetiefaalenasseste.

ALMETJERAAJROE: Almetjeraajroe prïhtjhgåetesne rïhpestimmiebiejjien.

Orre juvre-appe

Snåase: Akte orre appe smarttellefovnide mejnie edtja aelhkebe sjïdtedh juvrevïhtesjimmieh bïeljelidh.

Skandobs akte nedtesijjieh jïh akte orre appe smarttellefovnide mejnie edtja aelhkebe sjïdtedh almetjidie mah eatnamisnie fealedeminie juvrevïhtesjimmieh bïeljelidh. Rovdata akte prosjekte mij dïedtem åtna dejtie njieljie stoerre juvride Nöörjesne vååksjedidh, bïerne, gierhkie, råate jïh sïejpe, jïh aaj aarhtse. Gosse sïejhme almetjh viehkiehtieh dellie dïhte akte vihkeles gaaltije sjædta juvreveahkam vååksjedidh, jïh dan orre appen tjïrrh dah gegkiestieh jienebh hijven vïhtesjimmieh åadtjodh. Appe smarttellefovnen kameraem nuhtjie dejnie GPS’ine ektine mij gååvnese, jïh maahta dan åvteste eevre veele daata deelledh, goh gusnie guvvide gïejijste vaalteme. Vihkeles vïhtesjimmieh mænngan voenges juvrevååksjedæjjah SNO:sne goerehtieh, Dam maam tjuara måjhtajidh gosse appem nuhtjie, lea maam akt gïejen baalte bïejedh mij gïejen stoeredahkem vuesehte, vuesiehtimmien gaavhtan akte såaraaeskie, nedtesijjesne tjåådtje.

GUVVIETEEKSTE:

ORRE APPE: Scandobs akte orre appe smarttellefovnide mejnie edtja aelhkebe sjïdtedh juvrh reektedh.