PNING: Vegset camping åpnet kafé

Knallåpning på kafeen

Vegset: Kafeen på Vegset ble godt besøkt hele påska.

Både snåsninger, faste campere og E6-farende besøkte den nyåpnede kafeen på Vegset camping i påska.

Arild Aasvold skinte som en sol på første åpningsdagen, forrige onsdag.

– Været var som bestilt. Og en stund var det kø utenfor og ikke mange nok sitteplasser.

Sissel Dyrstad kom trappende opp med blomster til innehaverne på åpningsdagen.

– Jeg var med å skrudde ferdig verandaen søndag. Det er artig å bidra. Kafeen er et bra tilskudd til bygda.

Jan, Eva og Elin Sagmo, Kjell Mollan og Idar Leo Heimveg var blant dem som hadde benket seg ute i sola på verandaen.

– Vi bor rett oppi bakkene. Dette er helt toppers. Kafeen tilfører ny energi, som igjen sjenerer mer energi til området rundt. Jeg blir så glad når det skjer noe. Det lå et livsverk her fra før, at noen tar over er flott, sier Eva Sagmo.

Inne i kafeen er flere naboer på plass.

– Jeg tror kafeen blir en kjempefin mulighet for dem som kommer langs Snåsavatnet i båt, sier Torhild Langnes

– Vi bor ved Snåsakroa og får nå flere muligheter. For fastboende her er dette et positivt tilskudd, mener Bård Langnes.

– Det er fint å ha et mål å gå mot, poengterer Thomas Bakken.

Og Rolf Heistad gir kjøkkenet i den nye kafeen skryt.

– Jo, det smakte godt! smiler Heistad.

Arild Aasvold og Susanne Gouissem småløp mellom gratulasjoner med blomsterhilsener og kjøkkenet.

– Det er travelt. Men det er slik vi ønsker det.

2. påskedag oppsummerte Aasvold høytiden som en suksess.

– Det har gått over all forventning. Vi har fått veldig gode tilbakemeldinger og folk kommer tilbake. Det tyder på at kokken har gjort noe riktig, konkluderer Aasvold.

Planen er nå å holde kafeen åpen hver dag fremover.

Bildetekster:

GRATULERER: Sissel Dyrstad gratulerte innehaverne av den nye kafeen på Vegset camping på åpningsdagen. Alle foto: Birger Ringseth

VERANDA: F.v: Kjell Mollan, Eva Sagmo (bak), Jan Sagmo, Elin Sagmo og Idar Leo Heimveg koste seg ute i påskesola på den nybygde kaféverandaen.

ÅPNING: F.v: Rolf Heistad, Marit Bruvold, Tora Mollan, Torhild Langnes, Thomas Bakken og Bård Landsem gledet seg over det nye kafétilbudet.

KØ: Det var kø foran kafédisken på åpningsdagen.

Ny app for rovdyr

Snåsa: En ny app for smarttelefoner skal gjøre varsling av rovdyrobservasjoner enklere.

Skandobs er et nettsted og en ny app for smarttelefoner som skal gjøre det enklere for folk som ferdes i naturen å melde inn observasjoner av rovdyr. Rovdata er et prosjekt som har ansvaret for overvåkningen av de fire store rovdyrene, bjørn, jerv, gaupe og ulv, samt kongeørn i Norge. Bidrag fra publikum er en viktig kilde til bestandsovervåkningen, og gjennom den nye appen håper man å få inn flere gode observasjoner. Appen fungerer slik at den tar i bruk smarttelefonens kamera sammen med den innebygde GPSen og kan dermed levere presise data om hvor bildet av sporene ble tatt. Viktige observasjoner blir i etterkant fulgt opp av lokale rovviltkontakter i SNO. Det man må huske på i forbindelse med bruk av appen, er at man plasserer noe som viser størrelsen på sporene i bildet, for eksempel en fyrstikkeske, opplyser nettstedet.

BILDETEKST:

NY APP: Scandobs er en ny app for smartteleforner som skal forenkle rovdyrrapportering.