**BEAPMOE : Håhkesje almetjh aelkieh vielie beapmoeh lïhkebistie jïh voenges vierhtieh nuhtjedh.**

**Tjåanghkenamme voenges beapmoen bïjre.**

**Snåase: Beapmoe mij voenges jïh lïhkebistie lea lyjhkedihks goh ij gåessie aarebi, jïh dam Snåasen årrojh aaj aajhtseme.**

**lornts eirik gifstad**

**[lornts@snasningen.no](mailto:lornts@snasningen.no" \t "_blank)**

**.**

**Gaskem 15 jïh 20 almetjh joekehts beapmoedarjojijstie, prïhtjh-gåetijste jïh jurjiehtimmiesuerkijste Snåasesne jïh Snåasen byjreskisnie lin evteben våhkoen Finsåsen kuvsjejarngesne tjåanghkenamme. Tjåanghkoen ulmie lij iedtjem gåaskodh jïh daajroem vedtedh fïereguhten darjomi bïjre guktie maahta dam voenges laavenjostoem båetijen biejjien vijriedidh.**

**– Manne leam madtjeles ihke dan jijnjesh båetieh jïh iedtjem vuesiehtieh. Aaj luste vuejnedh almetjh joekehts duekine meatan, Jonny Ånonli Hyllan Hjemmebakeri jeahta.**

**Åssjelem daan tjåanghkose Ånonli åadtjoeji mænngan jeatjah ålmine Snåaseste soptsestamme, biejjieladtje åvtehke Ur-Fe AS Ola Hammer Langleite.**

**– Manne sïjhtim naan dejstie Ur-Fe- dorjesijstie mijjen bovresne Hyllan:isnie doekedh. Langleite sïjhti vuesiehtidh maam meehtin faaledh, jïh dellie åssjelem åadtjoejim mijjieh meehtimh jienebh voenges aktøørh bøøredh akten tjåenghkies tjåanghkose, Ånonli buerkeste.**

**Tjåanghkosne Finsåsen kuvsjejarngesne, dle åadtjoejin voestegh åahpenidh naan darjojigujmie jih dej vaaroejgujmie. Mænngan gaajhkesh åadtjoejin sinsitnine soptsestidh , prïhtjegem jovkedh jïh aktetje maejstedh.**

**Randi Moe dehtie prïhtj-gåeteste Kafè midtpunktet Snåasesne lij akte dejstie mij meatan. Prïhtj-gåetie lea orre snåaseburgerem evtedeminie, jïh disse voenges navradahkh nuhtjeme.**

**– Aarebi govsen-bearkoeh jïh gejhkie bovtsen- bearkoeh snåaseburgerisnie åtneme. Daelie orre bihkedassem evtedeminie gusnie govsen-bearkoem Ur-Fe bearkojne målsome. Guhkiem vaasa orre bihkedassh evtiedidh, men håhkesjibie dah åestiestæjjah minngemosth burgerem lyjhkoeh, Moe jeahta.**

**Men eah ajve voenges Ur-Fe faalh. Dah aaj åtneme bovtsen bearkoeh Li-vilteste jïh mandelpearah Imsdaleste.**

**- Eah leah dan jïjnjesh Snåasesne mah gihtjieh gubpede beapmoe båata, men gosse tuvristh jïh fealadæjjah båetieh dle gaajh luste maehtedh soptsestidh beapmoe lïhkebistie båata, Moe jeahta.**

**- Voejhkelibie aktetje faaledh, jïh håhkesjibie jienebh aaj aelkieh vielie voenges beapmoeh nuhtjedh. Goh mijjieh tjåanghkosne aaj digkiedim, dle åtnam gieltegs joekehts voenges dorjesh aktanidh akten tjåenghkies dorjesasse, Moe orrije.**

**Voenges beapmoe: Jonny Ånonli Hyllan Hjemmebakeri tjåanghkoem øørni gusnie voenges beapmoedarjojh, prïhtjh-gåetieh jïh jeatjah aktøørh Snåaseste jïh Snåasen byjreskistie. Gaajhkh guvvieh: Lornts Eirik Gifstad**

**Bearkoe: Darjoje Ola Hammer Langleite vuesiehti Ur-Fe , mij doekesovva jïjnjh joekeths prïhtjh-gåetide abpe laantesne.**

**Aktetje maejstedh: Dan faageles sisvegen mænngan prïhtjegem jovkin jïh åadtjoejin aktetje maejstedh dejstie joekehts beapmoedarjojijstie. Daesnie Ur-Fe darjoje Ola Hammer Langleite jïh Karin Engstrøm Finsåsen kuvsjejarngeste åadtjoeh dejstie voenges dorjesistie maejstedh.**