- Gååre damtedh kråahpe sjiepsjebe sjædta

SNÅASE: Geajnoe bikinifitnessen vööste lea krïevije orreme jïh muvhtine leah damteme dah eah vielie nahkesjh gænnah, men doh nïejth Snåaseste leah ektesne skraejriem utniehtamme.

Doh nïejth Snåaseste lin joekoen gellie tæjmoeh saavremejarngesne hööltestamme, jïh dovne striengkieslaakan jïh vaenie byöpmedamme gosse scenese veedtsin gaahtjemisnie Oslo Grand Prix. Gellie askh soejkesjimmine gaahtjemen åvtelen lij slæjhtoes, men gåabpatjahkh leah sïemes nov lij nuhteligs dan tjarke gïehtelidh åvtelen edtjin scenesne årrodh.

Ovrehte akten jaepien gietjeste Aina Lisa lij nåajsan dejnie unnemes maanine. Dellie nïekedassine utni meatan årrodh bikinifitness-gaahtjemisnie gïjren 2015, men idtji daejrieh mejtie buektiehti dam ulmiem jaksedh.

- Jïjtsanne jeehtim jis edtjim meatan årrodh gaahtjemisnie dellie maanah sïjhtin iktesth voestegh båetedh, jïh naemhtie iktegisth orreme, dïhte tjidtjie göökte maanajgujmie soptseste.

Åadtjoejin meatan årrodh

Maja jïh Aina Lisa veeljemasse mïnnin Kaliber FKK:se goeven. Gåabpatjahkh veeljesovvin meatan årrodh. Doh göökte vïenetjh leah joekoen geerjene ihke sinsitniem utnieh. Dah leah sïemes gosse ektesne dan bïjre mejnie gïehtelieh, dellie dïhte viehkiehtamme skraejriem utniehtidh.

- Ean buektiehtamme dan jïjnjem ektesne saavredh goh limen sïjhteme, men saavremisnie orreme Kaliber FKK:ine mahte fïerhten aejlegen veeljemen mænngan, Falmår soptseste.

Tråantesne dah leah haarjanamme guktie edtjieh tjåadtjodh/poseradidh scenesne. Dah mah meatan bikinifitness-gaahtjemisnie edtjieh tjåadtjodh/poseradidh njoelkedassi mietie. Ij goh unnemes edtjieh tjaebpies plïerem utnedh jïh kråahpem bööremeslaakan vuesiehtidh.

- Voestes gaahtjemen mænngan jïjtsanne jeehtim manne im edtjh gåessie gænnah savkesne tjahkasjidh föörhkedidh dejstie mah nåakelaakan poseradin. Gaajh aelhkie vååjnoe, men mænngan dam jïjtje dorjeme dellie daajram man joekoen geerve daate raaktan lea, Maja föörhkede.

Saavreme faetine

Doh nïejth eerlegelaakan jiehtieh daate gååre orreme. Striengkieslaakan byöpmedidh jïh daamtaj göökth saavredh fïerhten biejjien leah slæjhtoes orreme kråahpide. Tjuara fïerhtem grammem mööledh destie maam byöpmede, jïh nïejth idtjin sohkerem byöpmedh jåvli raejeste jïh gaahtjemi raajan. Muvhtine eah darhkh åådtjeme kåanstesohkerem byöpmedidh.

- Raaktan dle damta fïerhtene saavremisnie kråahpe sjiepsjebe sjiepsjebe sjædta dan åvteste kråahpe faetiem åtna dan striengkies beapmoen gaavhtan. Im gaarkh åtneme vaarredh jåvli mænngan, Maja soptseste.

Dïhte lea eajhnadovveme satne ij sïjhth gaahtjedh daan tjaktjen jïh buerebh saavredh mubpien gïjrese..

Aina Lisa 3. sijjiem veelti sov klaassesne gaahtjemisnie Oslo Grand Prix. Gåabpegh nïejth sijhtieh daejnie jåerhkedh. Aina Lisa vuarjesjeminie mejtie edtja meatan årrodh NM:sne daan tjaktjen. Gåabpatjahkh sijhtieh sijjen saavredæjjah Robert Eilertsen jïh Arve Kristoffersen gijhtedh dan joekoen hijven viehkien åvteste.

Guvvie 1 jallh 2: **Paallesijjie:** Aina Lisa Wilks 3. sijjiem veelti gaahtjemisnie Oslo Grand Prix göökten hïeljen gietjeste, mubpie ulmie lea bikinifitness-NM.

Guvvie 3: **Kråahpesne damti**: Maja Falmår dåårresi dan åvteste kråahpe idtji vaestedh dejtie beapmojde maam åadtjoeji, jïh lij dan åvteste madtjeles ihke åadtjoeji meatan årrodh, illedahke buerebe sjïdti goh lij veanhtadamme.

Guvvie 4: **Ektesne:** Doh vïenetjh lin sinsitnien skraejrie bikinifitness-gaahtjemi vööste.

Guvvie 5: **Snåasen saavremejarnge:** Bikinifitness-nïejth leah saavremejarngem Snåasesne jïjnjem nuhtjeme. Guvvie: Magnhild Mona

Guvvie 6: **Skraejrie:** Skraejrie jïh energije leah buerebe daelie gosse åadtjoeh byöpmedidh maam sijhtieh. Guvvie: Magnhild Mona

Guvvie 7: **Veaksehke:** Aina Lisa iktesth lyjhkeme saavredh, jïh gaarsjelimmie-Linjesne veedtsi jåarhkeskuvlesne. Guvvie: Magnhild Mona

SAK 2:

Daan jaepien Quisem vitni

Snåase: Njieljie ånnetji geerve quis-giertiej mænngan, dellie tjïelke sjïdti gïeh vitnijinie sjïdtin quis-boelhken 2014-2015.

lornts eirik gifstad

[lornts@snasningen.no](mailto:lornts@snasningen.no)

Tjïerte Storføggelhaugen tjarke håatji gosse dah meehtin trofeem bijjiedidh mij vuesehte dah vitnijinie sjïdtin daan jaepien quis-boelhkeste. Njealjeden jïh minngemes aejkien åvtelen dellie lij jïebne læstoen bijjie-gietjesne, jïh ij mij gænnah lij tjïelke åvtelen minngemes gyhtjelasse gihtjesovvi. Dæjman tjïerte Linda og de påståelige naa tjïelkelaakan vitni, men daan jaepien gïeregistie nahkalostin jïh tjoerin mubpine sijjine nöökedh – eevre åvtelen tjïerte Hipp hurra mij gåalmeden sæjjan bööti.

Quis-åejvieh Jonny Ånonli jïh Leif Erik Fjerstad daelie ånnetji lïegkedieh dehtie quissadimmeste prïhtjhgåetesne Midtpunktet, men bååstede båetieh tjaktjese.

–Daelie dan jeenjesh mah tuhtjieh luste quissadidh guktie mijjieh gujht sïjhtebe dejnie jåerhkedh. Ij leah naan öörnedimmieh daennie voenesne mah dan jaabnan dan jïjnjh almetjh giesieh, öörnedæjja Jonny Ånonli jeahta. Dïhte aervede dah ovrehte 40 ovmessie tjïerth meatan åtneme daan boelhken, jïh govhte almetjigujmie fïerhtene tjïertesne dellie gujht maahta guarkedh daam gujht amma snåasehkh lyjhkoeh. Åvtelen akte orre boelhke aalka daennie voenesne, quis-åejvieh edtjieh quisem utnedh dovne voenine Kvam jïh Følling.

GUVVIETEEKSTE:

Vitnijh: Tjïerte Storfuggelhaugen daan jaepien quisem vitni. g.b. Eivind Hermann, Anita Dunfjell Aagård, Marianne Sandstad, Gøril Aalstad, Magnus Aalstad jïh Bernt Fritjof Mølnvik.