Strïeveste ij naan aevhkieh sjïdth

Snåase: Jaepien 2013 Snåasen tjïelte göökte leejjemegåetieh tseegkin passijvegåetiestandaarden mietie, ulmie lij buerebe årrometsiehkieh jïh unnebe energijeåtnoe.

lornts eirik gifstad

[lornts@snasningen.no](mailto:lornts@snasningen.no)

Gosse Snåasen tjïelte orre leejjemegåetieh tseegkin Vinjesne jaepien 2013, dellie eajhnadovvin göökte dejstie gåetijste dan energijestriengkies passijvegåetiestandaarden mietie bigkedh. Åenehkslaakan jeahteme dle passijvegåetieh edtjieh dan jïjnjem isolasjovnem utnedh jïh dan dovhtehke årrodh guktie gåarede dejtie baahkenidh aktine bröökebieline dehtie energijeste mij åtnasåvva aktene sïejhme gåetesne.

Tjaktjen 2013 meehtin gåetiej sïjse juhtedh, jïh dihte ellen voestes mij sïjse juhti lij Svanhild Saur (79 jaepieh).

Aevhkieh jïh nåakevoeth

Daelie Saur aktene passijvegåetesne orreme mahte bieliemubpiem jaepiem, jïh åådtjeme dovne aevhkide jïh nåakevoetide damtedh mejtie passijvegåetie-standaarde buakta.

–Manne hijvenlaakan tråjjedem gåetien sisnie. Akte hijven gåetie, men nov gujht vïenhtem jeatjah orretseegkeme gåetieh leah seamma hijven goh daate. Juktie mejtie lea dan jïjnjem spååredh aktem passijvegåetiem bigkedh sijjeste jeatjah gåetieh, dam im rikti daejrieh, juktie sagke dovrebe dejtie bigkedh, Saur jeahta.

Gosse edtji dan orre gåetien sijse juhtedh dellie aavoedi guktie edtji sjïdtedh aktene dan dovhtehke gåetesne årrodh. Jïh jalhts tjoeri ånnetji haarjanidh dle varke vaane sjïdti dejnie.

–Ånnetji gieltege lim mejtie manne edtjim sovhtine sjïdtedh klijman gaavhtan gåetien sisnie, men hijvenlaakan gåaradamme. Læjhkan tuhtjem gaajh gejhkie elmie daesnie, Saur jeahta.

Bïjvele

Jalhts gåetie 40 centimeeterh jassijes isolasjovnem åtna vïedtjine jïh abpe 50 centimeeterh rehpesne jïh guelpesne, Saur veanhta satne ij leah unnebe straejmiereeknegh åådtjeme dan gaavhtan.

–Gåetie lea bïjvele, ij leah naan juerie dan bïjre, jïh njaelkies jïh svaaloes giesege. Men manne seamma jïjnjem straejmiem nuhtjeme daesnie goh dennie båeries gåetesne maam utnim.

Daesnie aktem ellies teknihketjiehtjelem åtnam joekehts elektriske pumpajgujmie jïh viftajgujmie mah edtjieh juhtedh abpe tïjjen, jïh manne gujht jaahkam dah sijhtieh lissie straejmiem nuhtjedh.

Guktie mov mïelen mietie dellie kanne dehtie strïeveste ij naan aevhkieh sjïdth, Saur jeahta.

Energije

Energijeåtnoe lea naakede maam teknihken åvtehke Snåasen tjïeltesne Are Tomter aaj vueptiestamme.

–Naemhtie guktie mijjieh dam dååjreme dle passijvegåetieh eah leah eevre veanhtadimmiej mietie orreme, jïh ij badth gosse lea energijeåtnoen bïjre. Dan åvteste mijjieh ajve gåetide mubpide leejjebe, dellie dah mah leejjieh tjuerieh energijem jïjtje maeksedh, jïh ij leah dan åvteste naan lissie maaksoe tjïeltese orreme. Men guktie vuajneme jïh govleme årroejijstie, im leah madtjeles åtnojne. Sïjhtem mån vïenhtedh mijjieh limh maahteme dam seamma åtnoem åadtjodh aktene gåetesne mij leah bigkeme TEK 10 Standarden mietie. Naemhtie guktie manne dam vuajnam, dle ij leah seekere mijjieh sïjhtebe passijvegåetiestandaarden mietie bigkedh jis edtjebe tjïelten gåetieh mænngan bigkedh, Tomter buerkeste.

GUVVIETEEKSTH:

Madtjeles: Svanhild Saur (79 jaepieh) meehti 1,5 jaepien gietjeste Snåasen voestes gåatan juhtedh mij lea bigkeme passijvegåetiestandaarden mietie. Dïhte joekoen madtjeles gåetine, men jeahta satne seamma jïjnjem straejmiem daelie nuhtjie goh sov båeries gåetesne. Guvvie: Lornts Eirik Giftstad

Teknihke: Teknihketjiehtjele passijvegåetesne jïjnjh joekehts viftah jïh pumpah åtna.

Sjædtoebarkijh Vinjebakkesne

Snåase: Edtja varke kråavvegidh mij edtja eensi kråavhtjine sjïdtedh, jeahtasåvva, dagke sjædta jïjnjh sjædtoebarkijh Snåasesne båetijen aejkien.

LORNTS EIRIK GIFSTAD

[lornts@snasningen.no](mailto:lornts@snasningen.no)

Dæjman Snåsa hagelag/Snåasen haakenetjïerte aktem aerpievuekiem eelki, gosse gaajhkine maanagïertine voenesne mïnnedi jïh maanide lïeri guktie dah edtjieh haakeneblommah seejedh. Maanah jïh maanagïerth dam råajvarimmiem dan hijvenlaakan dåastoejin, guktie haakenetjïerte aaj daan jaepien åadtjoeji guessine mïnnedidh. Evteben våhkoen haakenetjïerte eelki mïnnedimmine jïh Vinjebakken maanagïertem vaaksjoeji.

Haakenetjïerteste Jenny Fiskum, Sigrunn Solbakken jïh Siw Østbord mïnnedin, mah maanide vuesiehtin guktie edtja vetsmide jåartese bïejedh jïh guktie edtja darjodh ihke dah bööremeslaakan murriedieh.

– Mijjieh joekoen geerjene ihke Snåasen haakenetjïerte diekie båata jïh vetsmieh seejie mijjine ektine, dam ojhte maanah lyjhkoeh, Berit Kippe Vinjebakken maanagïertesne jeahta.

GUVVIETEEKSTH:

VIEHKIE: Haakenetjïerte lij aadtjen guessine Vinjebakken maanagïertesne, jïh maanide lïeri vetsmieh seejedh. Åvtelen gårroehbieleste Melissa Kjenstad Fjeld, Tuva Fjerstad, Theodor Sagmo. Duekesne gårroehbieleste, Jenny Fiskum, Sigrunn Solbakken jïh Siw Østborg. Guvvie: Vinjebakken barnehage.

Seeji: Sondre Musum viehkiem åadtjoeji Siw Østborgeste haakenetjïerteste såemies vetsmieh seejedh. Guvvie: Vinjebakken maanagïerte

Lïereme: Haakenetjierte maanide lïeri vetsmieh seejedh: Guvvie: Vinjebakken maanagïerte