1 Mavvasåbpoe studijovisnie sjædta

2 Mavvasåbpoe akten biejjien mænngan studijovisnie

SNÅASE: Maanah gaskedaltesistie Åarjel-saemiej skuvlesne åadtjoejin pryövedh studijovisnie årrodh Audun Austline aktem biejjiem.

birger ringseth

[birger@snasningen.no](mailto:birger@snasningen.no)

Solveig, Hilma, Mia, Jonna jïh Anta Åarjel-saemiej skuvleste skraejrieåasam åadtjoejin dej laavlomen åvteste UKM:sne. Minngemes gaskevåhkoen åasam åadtjoejin – akte ellies biejjie Tonemakeriesne Audun Austline. Daesnie åadtjoejin sijjen laavlomem “Snåsa-rap” sïjse laavlodh.

Musihkelohkehtæjja Siv Eggen soptseste learohkh lin joekoen våårege aalkoelisnie.

- Idtji guhte sïjhth voestegh tjaangedh laavlodh. Men ånnetji ånnetji idtji guhte sïjhth minngemes årrodh, dihte soptseste.

Daate lea sïejhme voestes aejkien gosse musihkestudijovisnie, Audun Austlin mietie.

- Daamtaj ånnetji isveligke mikrofovnen uvte tjåadtjodh voestes aejkien. Manne sijhtim amma jiehtedh gaajhkesh skabroeh sjidtieh dennie tjiehtjielisnie. Juktie bååhperem man varke lajva. Dah lin joe vaane sjïdteme vïjhte minudti mænngan.

Austli skraejrieåasan duekesne tjåådtje mij vadtasåvva UKM:sne. Learohkh leah fer noere guhkiebasse båetedh fylhken vuasahtallemasse, jïh sijjeste daam faalenassem åadtjoeh.

- Mov åssjaldahke lea learoehkidie vuesiehtidh misse studijovem nuhtjie, ajve naan gille aktene studijovisnie aarebi orreme. Dellie åadtjoeh jïjtje vuejnedh mejnie manne gïehteleminie, Austli jeahta.

- Dagke orre naestieh aaj gaavnh?

- Hævvi gegkestem manne buektehtem dåårrehtidh. Gosse jienebh sijhtieh musihkem darjodh dellie aaj aelhkebe sjædta dejnie gïehtelidh. Dellie maahta dååjrehtimmiem åadtjodh sinsitneste.

Maanah lin aalkeme vïssjehtovvedh sijjen laavloemistie “Snåsa-rap” mænngan lin jïjnjem haarjanamme UKM:n åvtelen. Men skraejriem bååstede åadtjoejin studijovisnie, jïh nov lin amma gaajh vaane sjïdteme göökte tæjmoeh mænngan.

- Tuhtjem laavlome luste sjïdti, Solveig jeahta mænngan goh Audun lea aalkeme laavloeminie barkedh.

- Maam ulmide dijjieh utnede daelie?

- Laavlomem raadijovasse åadtjodh abpe veartenisnie. Dihte lea badth dan åvteste mijjieh daesnie. Åehpies sjïdtedh abpe veartenisnie, Solveig mujjehte.

Learohkh lin laavlomem a capella jïh pianovine lååvleme åvtelen studijovasse böötin. Audun dam gohtje daektieh, åvtelen aalka laavlomem gaervies darjodh.

 GUVVIETEEKSTH:

SÏJSESPEALADIMMIE: G.b. Solveig Fossum Norberg (11), Hilma Dunfjeld Mølnvik (10), Mia Sparrok (12), Jonna Dunfjeld Mølnvik (12) jïh Anta Eira Åhrén (13) tuhtjin lij gieltege Audun Austlin studijovisnie.

**LAAVLOEJIN: G.B.: Solveig Fossum Norberg (11), Hilma Dunfjeld Mølnvik (10) jïh Mia Sparrok (12) guessine mïnnin Tonemakeriesne gaskevåhkoen.**

LAAVLOEJIN: G.b.: Solveig Fossum Norberg (11) jïh Hilma Dunfjeld Mølnvik (10) ånnetji ånnetji haarjanin mikrofovnen uvte tjåadtjodh.

ÅAJVOEH: Audun Austli Tonemakeriesne veanhta gaajhkesh vïjhte Åarjel-saemiej skuvleste taleentem utnieh musihkine jåerhkedh jis jïjtje sijhtieh.

**4H- biejjiem heevehtin**

SANDNESNJUANA: Daate lea gåalmeden aejkien iktemearan Snåasen 4 H lij ålkone åerieminie juktie 4H-biejjiem heevehtidh. Daan jaepien aaj Øverbygda 4H meatan sjïdti heevehtimmesne.

magnhild mona

[firmapost@snasningen.no](mailto:firmapost@snasningen.no)

Gellie stoerretjuetieh 4H-almetjh lin ålkone åerieminie daan hïeljen juktie 4H-biejjiem heevehtidh, suehpeden 4.b. Daate lea gåalmeden jaepien iktemearan Snåasen 4H lea meatan heevehtimmesne. Voestes jaepien dah lin gaarsjelimmiebaanesne, mearan dej göökte minngemes jaepiej dah leah Sandnesnjuanesne åareme. Daan jaepien njieljie lïhtsegh Øverbygda 4H:ste aaj meatan sjïdtin.

– Daan jaepien libie luhkiegöökte mah edtjieh ålkone åeredh, jïh daate lea sån orre rekorde, dåehkien åvtehke Brita Amalie Dahl soptseste.

Lustes darjomh

Doh 4H-lïhtsegh iehkeden eelkin låavthgåetieh tseegkedh jïh åeremesijjide laetjedh. Iehkeden darjomh lin beapmoejurjiehtimmie, padladimmie kaanovinie jïh stååkedimmie. Lïhtsegh jïjtje beapmojde jurjiehtin dållesne. Beapmoesïetelisnie lij loese kruanesaatigujmie, bååhkesjamme pearah, paannelaejpieh jïh sjokolaadegaahkoe appelsijnegoelmesen sisnie.

–Beapmoe lij joekoen njaelkies, jïh luste mijjieh åadtjoejimh dam jïjtje jurjiehtidh, lïhtsege Ragna Sofie Nagelhus soptseste Øverbygda 4H:sne.

Gieltege

Doh göökte 4H dåehkieh lin aavrehke vearaldinie, guktie dah meehtin stååkedidh jïh ålkone tjahkasjidh jïjje doekoe. Joekoen doh unnemes lin gieltege guktie sïjhti sjïdtedh ålkone åeredh, jïh mejtie tjåetskeme sjïdti.

–Ånnetji dehtie aajkojste jïjjedimmine lea dah edtjieh åadtjodh pryövedh ålkone åeredh. Eah gaajhkesh dam aarebi dorjeme. Dæjman dah tsåahka 6 aereden fahkajin, guktie åadtjobe vuejnedh man guhkiem dah åerieh daan jaepien, dåehkien raeriestæjja Dagunn Moum Snåasen 4H:sne jeahta.

GUVVIETEEKSTH:

Kaanovepadladimmie: Iehkede doekoe Brita Dahl jïh Emil Bakken kaanovinie mïnnin Snåasenjaevresne. Guvvie: Magnhild Mona

Beapmoe betneste: Doh 4-H-lïhtsegh lin jïjtje beapmoem jurjiehtamme betnien raejeste, daesnie Hanna Fjerstad brokkolijem tjuahpa.

Njaelkies beapmoe: Ragna Sofie Nagelhus tuhtjie beapmoe, maam lin dållesne jurjiehtamme lij njaelkie.

Bårrestohtoeh: Baernieh lin vuertieminie beapmoe edtji gaervies sjïdtedh, dah lin bårrestohteme stååkedimmien mænngan. G.b. Emil Bakken, Lornts Holmberg, Torjus Tyldum jïh Paul Langleite.

Bååhkesjamme peara: Beapmoesïetelsinie tjåadtjoeji gaskem jeatjah bååhkesjamme peara, daesnie Emil Bakken jïh Wenchke Selliås pearah giebrieh folijen sïjse.

 Snåsa-rap

Min første rein  
min kjærlighet  
reinen  
min hjertes rot  
Den kommer fort  
bjella gir lyd fra seg  
Første gangen var jeg med  
merket reinkalver  
jeg kysset min kjærlighet  
Vi satt ved bålet,  
drakk kaffe  
Jeg hører  
bekken bruser  
simla og kalven kaller på hverandre

Første gang jeg  
så dine øyne  
de var så vakre  
jeg ble forelsket  
hjertet banker  
jeg rødmet og skalv  
føler meg merkelig  
jeg bare smilte  
Vi var på fjellet  
vi satt i teltet  
jeg kysset deg  
og klemte deg mye  
Sommeren tok slutt  
du reiste hjem  
To år har gått  
jeg har ikke truffet deg

Snåsarap – T: Elever på Snåsa Ungdomsskole 2010.