Gærja: Gærjaluejhteme jïh lohkeme maanagærjeste “Nænnoes traktovrh”.

Traktovrh åejvieråållesne

Snåase: Ij leah fïerhten biejjien gænnah akte orre maanagærja åarjelsaemien gïelesne båata, men evteben duarstan dohte gærja “Nænnoes traktovrh” luajhtasovvi Åarjel-saemiej skuvlesne.

lornts Eirik Gifstad

[lornts@snasningen.no](mailto:lornts@snasningen.no)

Vyörtegs gærjaluejhtieminie jïh lohkeminie gærjeste, dïhte orre åarjelsaemien maanagærja “Nænnoes traktovrh” luajhtasovvi evteben duarstan. Anita Dunfjeld Aagård lea gærjam vaajestamme mij aalkoelistie lea tjaalasovveme eenngelsgïelesne, jïh Gïelem nastedh gærjam olkese vadta aktene laavenjostosne Noerhte-Trööndelagen fylhkengærjagåetine jïh englaanten berteminie PanMacmillan ektine.

– Joekoen hijven jïh vihkeles mijjieh jienebh maanagærjah åadtjobe åarjelsaemien gïelesne. Jalhts naan gille gærjah tjaalasuvvieh åarjelsaemien gïelesne dle mijjieh barkeminie jienebh gærjah jarkoestidh, guktie åådtje jienebi gærjaj gaskem veeljedh, gærjagåetiebarkije Morten Olsen Haugen fylhkengærjagåetesne jeahta.

Jarkoestæjja jïh lohkehtæjja Anita Dunfjeld Aagård lea madtjeles illedahkine jïh myöte naa jïjnje barkoe orreme.

–Jalhts daate akte maanagærja bielelen dan jïjnje teekste dellie gujht ohtje barkoe daejnie. Gærja lij joe jarkoestamme eenngelsgïeleste gærjagïelese, men manne leam tjoereme dam eenngelsgïelen låhkoem ånnetji viehkine åtneme juktie destie jarkoestidh. Guktie manne mån tjoerem jiehtedh daate akte vaajestimmie histovrijistie sijjeste jiehtedh daate akte jarkoestimmie, Aagård buerkeste, mij joekoen sæjhta Sig-Britt (Pia) Perssonem gijhtedh mij akte vihkeles dåarjoehtæjja orreme gærjabarkosne.

Guvvieteeksth:

Guvvie 1: Lohki: Tjahkan traktovren gåajvosne jarkoestæjja Anita Dunfjeld Aagård dehtie orre åarjelsaemien maanagærjeste “Nænnoes traktovrh” lohki.

Guvvie 2:   Motovre: Gærjagåetiebarkije Morten Olsen Haugen fylhkengærjagåetesne lea jïjtje akte vihkeles bielie orreme prosjektesne, jïh lij joekoen madtjeles ihke dah leah aktem vielie gærjam olkese vadteme åarjelsaemien gïelesne.

Guvvie 3: Goltelæjjah: Goltelæjjah gieltegslaakan golteli gosse åadtjoejin gærjeste “Nænnoes traktovrh” govledh.

VAAKSJOEHTIMMIE: Varke sesongeaalkoe våhkoelaajrose

Påastide kaarhtesne gaavnin

SNÅASE: Learohkh 3. jïh 4. klaassesne åadtjoejin vaaksjoehtimmien bïjre lïeredh Snåasen skuvlesne.

BIRGER RINGSETH

[birger@snasningen.no](mailto:birger@snasningen.no)

–Vaaksjoehtimmie luste. Leevles lij, leevlemes galhkuvisnie dan åvteste manne tjoerim bæjjese aktem deavam vaarredh, Ingrid Aasum Jørstad soptseste.

Gaskevåhkoen iehkeden dïhte jïh doh mubpieh learohkh 3. jïh 4. klaassesne åadtjoejin dam minngemes sjïeregaarsjelimmiem pryövedh, vaaksjoehtimmie, Snåasen skuvlesne.

Håvard Overland maanide bïhkedi guktie dah edtjin kaarhtem nuhtjedh påastide gaavnedh.

– Ryöknh gaajhkide maanide gosse dijjieh galhkeme?

–Dïhte Lindan (Langnes journ..mierhk) dïedte, hehe.

Akten åenehks bïhkedimmiem mænngan maanah spaajhte jïh eadtjohkelaakan olkese vaarrin. Jienebh bovsin gosse måalese böötin gaektsie påasti mænngan.

–Hijven gåaradi. Vïerremes mov vaajmoe baektjiedi gosse dan ålvoes spaajhte vaarrim, Michael Andre Welde jeahta mænngan måalese bööti.

–Akte påaste lij geerve. Kaarhtesne traahpe tjåadtjoeji. Manne aktem deejrim jïh dellie påastem gaavnim, Peder Ona-Hauffen soptseste.

Suehpeden 18.b. dïhte voestes våhkoelaajroe olkese båata Snåasesne. Dellie åårginalekaarhth bïejesuvvieh Snåasen gærjagåatan jïh Hoksehtimmiekontovrese.

– Daesnie maahta kaarhtide jïjtje guvviedidh. Laajroeh leah gaskem göökte jïh golme kilomeeterh guhkie, Overland soptseste.

Gåarede aaj kaarhtide olkese tjaeledh nedtesijjeste [turorientering.no](http://turorientering.no/). Akten saaht man påasten lïhke fïerhtene laajrosne akte påasteskaavtege gævnjesje aktine gærjine gusnie maahta sov nommem tjaeledh.

– Dah mah sijjen nommh desnie tjaelieh, maehtieh premijem vitnedh. Fïerhtede laajroste misse nommem tjaelieh dah aktem vuerpiem vuerpiegiesemasse åadtjoeh. Fïerhten mubpien måantan akte orre laajroe olkese båata.

–Ulmie lea almetjidie olkese nehkiehtidh. Dæjman mahte 200 mah lin meatan, Overland jeahta. Mïetsken Snåase lea öörnedæjja gievliegaahtjemasse gaskegåhkosne vaaksjoehtimmesne.

Guvvieteeksth:

NÏLLEBIELIEN: Peder Ona-Hauffen vuajna Ingrid Aasum Jørstad eevre minngielisnie båata mænngan satne steempelem åådtjeme aktene dejstie påastijste. Guvvie: Birger Ringseth

VAAKSJOEHTIMMIE: Håvard Overland learoehkidie 3. jïh 4. klaassesne buerkeste guktie dah edtjieh kaarhtem nuhtjedh påastide gaavnedh Snåasen skuvlen bïjre.

PÅASTE: Michael André Welde bööti dan mubpien påastese.