Orre gærjaprosjektem aalka

Snåase: Gïelem nastedh lea gellie åarjelsaemien gærjah olkese vadteme. Daelie sijhtieh aktem orre gærjam darjodh åarjelsaemien maanide jïh eejhtegidie.

LORNTS EIRIK GIFSTAD

[lornts@snasningen.no](mailto:lornts@snasningen.no)

Åarjelsaemien gïelejarnge Gïelem nastedh edtja daan giesien aktem orre gærjaprosjektem aelkedh. Prosjekte, man nomme lea “Mov voestes gærja”, edtja maanagærjine sjïdtedh dovne maanide jïh geerve almetjidie åarjelsaemien maadtojne jallh jeatjah åarjelsaemien ektiedimmine.

–Aarebi libie gærjam Liljan bïjre dorjeme. Dïhte lea gærjagåetine jïh healsoestasjovnigujmie ektine vadtasovveme maanetje-eejhtegidie åarjelsaemien ektiedimmine jallh maadtojne. Mearan dïhte gærja lij Liljan bïjre mij stoerreåabpine sjïdti, daate orre gærja edtja ånnetji jeatjahlaakan sjïdtedh viersigujmie, rijmigujmie, raajroejgujmie jïh vaajesigujmie. Mijjieh aaj soejkesjeminie daate orre gærja edtja aktine CD:ine båetedh gusnie dah laavlomh gærjesne edtja meatan årrodh, Gïelem nastedh’en biejjieladtje åvtehke Hanne Lena Wilks soptseste.

Gærjaprosjekten sjïekenisnie gïelejarnge edtja aktem prosjekteåvtehkem seehtedh daelie ruffien. Prosjekteåvtehke dïedtem åtna dan orre gærjan åvteste jïh tjuara hævvi åarjelsaemien maehtedh. Men Wilks tjïerteste ij leah daerpies lyrihkerinie jallh tjaeliejinie årrodh.

–Ibie vïenhth prosjekteåvtehke edtja tjahkasjidh orre rijmh jïh raajroeh tjaeledh, men tjuara akte almetje årrodh mij åarjelsaemien gïelem jïh kultuvrem hijvenlaakan damta. Dïhte jeanatjommese mij edtja gærjan sisnie årrodh joe aarebistie gååvnese. jïh dagke såemies orre vaajesh båetieh mah leah gååvnesamme jïh njaalmeldh soptsesovveme, bielelen dah leah våålese tjaalasovveme aarebi, dïhte buerkeste.

Gærjan sisvege edtja aktem stoerre aalteredåehkiem feerhmedh. Dan åvteste ij edtjh ajve maanatjidie jïh orre eejhtegidie årrodh, men aaj ånnetji båarasåbpoe maanide.

–Jalhts gærja edtja maanetje-eejhtegidie vadtasovvedh dellie vïenhtebe dah edtjieh gærjam nuhtjedh aktem ståantem. Mijjieh hov daejrebe aaj doh ånnetji båarasåbpoe maanah båeries vaajesh jïh soptsesh lyjhkoeh, guktie mijjieh vïenhtebe daate gærja edtja gaajhkide jaksedh, Wilks jeahta.

Gïelem nastedh edtja daelie aelkedh prosjekteåvtehkem gaavnedh. Gosse dam dorjeme dah gegkiestieh gærjine nierhkedh dan varke gåarede.

–Mijjieh sijhtebe prosjektine nierhkedh ruffien asken. Voestegh mijjen soejkesje lij gærjam gaervies utnedh jåvli åvteli, men vööjnimh dïhte fer fuehpede sjïdti. Daelie mijjen ulmie lea gærja edtja gaervies årrodh åvtelen goevten 6. biejjien 2016. Gegkiestibie dïhte edtja hijven gåaradidh, Wilks minngemosth jeahta.

BILDETEKST:

Orre: Gïelem nastedh, biejjieladtje åvtehkinie Hanne Lena Wilks njueniehkisnie daelie aktine orre maanagærjaprosjektine nearhka. Gærjaprosjekte mij nommem “Mov voestes gærja” åådtjeme edtja soejkesjen mietie gaervies årrodh åvtelen goevten 6.b. mubpien jaepien.

Vaarohte kvikksølven vööste guelesne

Snåase: Analyjsejarnge Tråantesne jolle aarvoeh kvikksølveste guelesne mööli Snåasenjaevreste jïh Fossemjaevreste.

Lornts eirik gifstad

[lornts@snasningen.no](mailto:lornts@snasningen.no)

Doh aarvoeh kvikksølveste mejtie guelesne mööleme Snåasenjaevresne jïh Fossemjaevresne leah dan jollehke ihke analyjsejarnge Tråantesne vaarohte stoerre gueliem daejstie jaevrijste byöpmedidh.

–Im daejrieh mijjieh dan jolle kvikksølvaarvoeh aarebi mööleme, Arne Magnus Jensen jeahta, faageåvtehke Analyjsejarngesne jeahta plaaran Adresseavisen.

Raaste-aarvoe maam kvikksølvsisvegasse guelesne åtna lea 0,5 milligram fïerhtene tjahtesne gueleste. Akte gaajtoe maam möölemisnie goerehtin abpe 1,23 milligram fïerhtene tjahtesne utni. Tjïjhtje guelijste mejtie goerehtin, ajve göökte guelieh aarvoeh utnin raasteaarvoen nuelesne.

Veahka kvikksølveste lea stööremes stoerre gueline mah unnebe guelieh berrieh. Kvikksølvdaltese maahta aaj joekehts årrodh gueleste gualan seamma jaevresne. Dan åvteste ij gåaredh veele raerieh vedtedh, men Beapmoevaaksjome vaarohte nyjsenæjjah mah nåajsan jallh njammehteminie gaajtoem jïh sihtegem byöpmedidh mah lea guhkebe goh 25 centimeeterh, jïh dååpmehkh jallh raavrh seamma stoeredahkesne daejstie jaevrijste daamtajåbpoe goh ikth asken.

Beapmoevaaksjome veanhta geerjehtimmie kvikksølveste dejtie jeanatjommes nöörjen jaevride elmeste båata, jïh dearjoegaaltijijstie Luvlie-Europesne båata. Gueliereerije Anton Rikstad fylhkenålman byjresevaarjelimmiegoevtesisnie tjoeperdeminie illedahkeste daehtie goerehtimmeste. Dïhte ij guktemeslaakan sïjhth haestedh almetjidie orrijidh fïerskejaevrien guelieh byöpmedidh, men jeahta vihkeles jïermijes årrodh.

BILDETEKST:

Guelie: Möölemh vuesiehtieh guelieh Snåasenjaevresne jïh Fossemjaevresne stoerre veahkah kvikksølveste utnieh. Ill. Guvvie.

PÆNSTASTAFETTE: Nïllebielien vaarri Viosesne

100 tjuetesne

SNÅASE: Ovrehte tjuetieh vaarrijh lin meatan friidrett-dåehkien stafettesne Viosesne 2. pænstabiejjien.

birger ringseth

[birger@snasningen.no](mailto:birger@snasningen.no)

–Luste gosse dan hijven gåarede, Lars Kristian Bye Lysholm jeahta. Dennie minngemes etappesne dïhte sov tjïertem vaarri gåalmede sijjeste jïh bæjjese voestes sæjjan baernieklaassesne.

Öörnedæjja lij åvtelhbodti tjïertide maanide, nïejtide jïh baernide tjåanghkan bïejeme. Men dah mah geerveklaassesne lin jïjtje tjïertide tjåanghkan bïejeme.

Kaarrh nïejti vööste

Snåasen praedtieålmah aktem tjïelke kaarretjïertem utnin. Men aalkoen åvtelen dellie vuartasjæjjaj jïh tïjjevaeltiji gaskesne dah sïmmedin dah dagke byörin geehtedidh Snåasen juelkietjengkerenïejtijste 16-jaepien klaassesne daan jaepien.

Jïh nïejtetjïerte njuenehkem guhkiem dåeriedi. Amanda Østvik nïejtetjïertem vaarri akten gaajh tjaebpies mubpiesæjjan, ajve 20 sekundh praedtieålmaj duekesne.

–Manne jaahkam mijjieh guarkajimh mijjieh mubpiesijjiem buektiehtimh gosse Hildegunn njealjede etappem vaarri, Amanda Østvik soptseste.

–Mijjieh nööremes jïh dïhte aajnehke tjïelke nïejtetjïerte, Ingrid Berre lissehte.

Praedtie-ålmatjïertesne Robert Øyen nïejtetjïerten vööste vaarri maam satne juelkietjengkierisnie saavreminie.

–Hijven mijjieh dej bijjelen vitnimh, jeatjah gaavhtan lim åådtjeme dam govledh saavreminie, mij tuhtji lij leevles vaarredh.

Ole Morten Bergsmo dam minngemes lyjhkedeetappem vaarri måalese.

–Hijven domtoe. Doh jeatjebh lij barkoem dorjeme mov åvtelen.

Laajroerekordh

Pænstastafettem öörnedamme gaskoeh 90-låhkoen raejeste. Göökte laajroerekordh dorjesovvin laajrosne maam ånnetji jarkelamme aalkoen mænngan.

Åvtehke Terje Våg friidrett-dåehkesne lea madtjeles dejnie.

–Dovne nyjsene- jïh kaarrerekorden bijjelen vitnin ovrehte luhkie sekundigujmie. Doh nïejth amma hijvenlaakan vaarrin, Våg jeahta.

Dïhte tuhtjie jeenjesh lin meatan, men vuajna vaenebh meatan daelie goh aarebi.

–Mijjieh vuejnebe vaenebh vaenebh meatan gievliedaltesisnie stafettine. Akte sån sïejhme vaeniedimmie dagkerh öörnedimmine. Manne veanhtam jïh jaahkam daelie jeenjesh dan gellie darjomh utnieh mej gaskem maehtieh veeljedh. Dellie gaahtjeme sjædta gaarsjelimmien jïh jeatjah darjomi gaskem.

Daelie Våg aavode mubpien hïeljen vööste gosse Snåsa IL edtja friidrett-gaahtjemem öörnedidh, Snåsaleiker, Viosen stadionesne.

–Dïhte akte gievlieöörnedimmie jïh gaajhkesh gievlesne maehtieh meatan årrodh. Aarebi gellie almetjh meatan orreme, ovrehte 200 almetjh.

BILDETEKSTER:

LÆHKOHTEMINIE: Hildegunn Vekseth jïh Maria Mona juelkietjengkerenïejtijste Snåsa J16 minngemes nïejtem Amanda Østvik gaanedieh mij vaarri guktie tjïerte mubpiesijjiem åadtjoeji pænstastafettesne. Guvvie: Birger Ringseth.

AKTE –GÖÖKTE-GOLME: G.b. Adrian Jenssen, Ola Bergsmo-Trondsen jïh Erik Larssen nïllebielien eelkin sijjen voestes etapph baernieklaassesne.

LÅTNOEHTIMMIE: Snåasen praedtiesuerkien Roberth Øyen daelie låtnohteminie Sondre Tylduminie mij vïjhtede jïh nubpede minngemes etappesne vaarri vitnijetjïertesne.