**Daajroe 21 millijovni åvteste**

**SNÅASE: Goevtesedirektööre Geir Jensen Statsbyggesne lea geerjene dïhte orre prosjekte aktem tjåenghkies mieriem åådtjeme.**

**- 21 mill kråvnah lea åtnasovvveme åvteprosjektese, naakede mij ojhte lea dej mieriej sisnjeli maam soejkesjæmman bïejeme. Sïejhme departemeente vierhtieh dåårje juktie soejkesjimmiem aelkedh prosjektijste – mij edtja våaromem bïejedh sjæjsjalimmide. Dïhte barkoe åvteprosjektine lea vyörtegs daajroem vadteme mij nuhteligs sjædta dennie orre prosjektesne, Geir Jensen jeahta aktene preessebïevnesisnie biejjien mænngan saernie bööti.**

**Evteben gaskevåhkoen åehpies sjïdti kultuvredepartemeente orre Saemien Sijte Horjemsnjuanesne heajhta. Jensen jeahta dïhte orre bigkemeprosjekte Flatbostadesne aelhkebe jïh gïehpebe sjædta.**

**- Mijjieh joekoen geerjene ihke aktem aerviedamme tjåenghkies mieriem åådtjeme 140 millijovnh kråvnine. Dellie daejrebe man mietie mijjieh maehtebe barkedh. Mijjieh vïenhtebe mijjieh edtjebe aktem joekoen åajvoeh museumem buektiehtidh beetnegi åvteste, Jensen jeahta plaaran Snåsningen.**

**Doh 21 millijovnh kråvnah mah åtnasovvin prosjektesne Horjemsnjuanesne tjoerebe destie giesedh. Prosjekte Flatbostadesne dan åvteste 119 millijovnh kråvnah åtna soejkesjæmman jïh bigkemasse, dastegh Stoerredigkie jaavoe jeahta.**

**- Ih goh tuhtjh 21 millijovnh kråvnah leah jïjnje daajroen åvteste?**

**- Iemie daam gyhtjelassem gihtjedh. Gosse prosjektigujmie barka, naemhtie mijjieh darjobe, tjuara dam ånnetji jeatjahlaakan vuejnedh. Mijjieh tjoerebe deelledh dejtie dongkemidie mejtie åadtjobe. Jïh daennie tjïelke tsiehkesne dongkeme lij aktem ellies åvteprosjektem deelledh. Joekehts fåantoej gaavhtan doh jeanatjommes prosjekth tjïrrehtamme sjidtieh jïh såemies eah. Daelie edtjebe tjoevkesem bïejedh guktie mijjieh maehtebe dam jïjnjem buektiehtidh goh gåarede dejstie vierhtijste dennie orre prosjektesne.**