**Kunnskap til 21 millioner**

**SNÅSA: Avdelingsdirektør Geir Jensen i Statsbygg er glad det nye prosjektet har fått en samlet ramme.**

**- Det er brukt 21 mill til forprosjekt, noe som er godt innenfor de rammene som er satt for planleggingen. Det er helt vanlig at departementet bevilger midler til å starte opp planlegging av prosjekter – som skal gi grunnlag for beslutninger. Arbeidet med forprosjektet har gitt verdifull kunnskap som blir nyttig i det nye prosjektet, sier Geir Jensen i en pressemelding dagen etter nyheten sprak.**

**Forrige onsdag ble det kjent at kulturdepartementet skrinlegger nytt Saemien Sijte på Horjemstangen. Jensen sier det nye prosjektet med bygging på Flatbostad blir enklere og rimeligere.**

**- Vi er veldig glad for å ha fått anslått en  samlet ramme på 140 millioner. Da vet vi hva vi har å forholde oss til. Vi mener vi skal få til et veldig flott museum for pengene, sier Jensen til Snåsningen.**

**De 21 millionene som ble brukt for i prosjektet på Horjemstangen må trekkes fra. Prosjektet på Flatbostad har dermed 119 millioner til planlegging og bygging, så fremt Stortinget sier ja.**

**- Synes du ikke 21 millioner for kunnskap er mye?**

**- Det er naturlig å stille spørsmålet. Når man jobber med prosjekt, slik vi gjør, må man ha en litt annen tilnærming. Vi må levere på de bestillingene vi får. Og i dette konkrete tilfelle var bestillingen å levere et komplett forprosjekt. Av ulike årsaker blir de fleste prosjektene realisert og noen blir ikke det. Nå skal vi rette søkelyset på hvordan vi kan få mest mulig ut av midlene i det nye prosjektet.**