**Saemien Sijte: Beetnegh åådtje jïjtse gåetiesijjesne bigkedh**

**Sjampanjem vöörhkebe**

**Snåase: –Mijjieh gaajh bååhperimmesne sjïdtimh. Men veeljebe hijvenlaakan dïsse vuejnedh, ibie maehtieh håjnarostedh, museumen direktööre Birgitta Fossum Saemien Sijtesne jeahta.**

**birger ringseth**

**[birger@snasningen.no](mailto:birger@snasningen.no" \t "_blank)**

**Tjåanghkosne minngemes gaskevåhkoen Statsbyggine Snåasesne Birgitta Fossum vïenhti dah edtjin digkiedidh guktie dah meehtin prosjektem Horjemsnjuanesne gïehpebe darjodh. Sijjeste tjïelke bïevnesem åadtjoejin: Orre åarjelsaemien jarnge Horjemsnjuanesne edtji hiejhtesovvedh.**

**Tjöönghkije**

**Daelie 140 millijovnh kråvnah dåårje akten orre kultuvre- jïh museumegåatan daan beajjetje sijjesne, Flatbostadesne. 20 desjtie millijovnijste joe gaarvanamme, dah åtnasovvin prosjektebarkose Horjemsnjuanesne.**

**–Tjoerebe vuartasjidh olles fer jïjnjh beetnegh åvteprosjektide vihth åtnasovvh. Men nierhkebe.**

**Dïhte veanhta vihkeles dïhte åarjelsaemien byjrese ij juakasovvh, men tjåenghkies sjædta aktene sijjesne.**

**–Jïh fïerhten aejkien govleme: åasa jïh maaksoeh. Men gosse dan bïjre ånnetji ussjedibie mijjieh aktem joekoen hijven gåetiem åadtjobe, tjiehtjeligujmie mah dagke lea vielie sjiehteles daesnie. Mijjieh tjoerebe dan åarjelsaemien siebriedahkese ussjedidh mij lea mijjen stilleme. Byjresem seamma sijjesne utnedh lea vihkeles, Fossum veanhta.**

**Orre geajnoe**

**Saemien Sijte lea daan biejjien aktene gåetiesijjesne mij lea 23 mål Flatbostadesne, Snåasen skuvlen duekesne.**

**–Jeenjesh tuhtjieh Saemien Sijte lea vöörhkeldihkie daan beajjetje sijjesne. Maam datne vïenhth gosse dijjieh edtjede seamma sijjesne årrodh?**

**–Tjoerebe maam akte dejnie darjodh. Tjoerebe orre geajnoem åadtjodh diekie. Strategijh gååvnesieh guktie edtja sjiltadidh E6-geajnoste jïh fylhkengeajnoste 763. Daan biejjien gellie almetjh onterdieh mejtie båajhtoeh sæjjan båateme gosse gåetiedajven sïjse båetieh. Men manne eevre seekere mijjieh maehtebe almetjh giesedh aaj daan sæjjan, Fossum jeahta.**

**Aajmoe lij ånnetji lïenes Saemien Sijtesne biejjien mænngan gosse saernie hiejhtemen bïjre Horjemsnjuaneste lij båateme. Jienebh leah håajnoes ihke doh soejkesjh Horjemsnjuanesne leah hiejhtesovveme, jïh såemies vienhtieh dïhte orre sjæjsjalimmie maahta darjodh guktie prosjekte varke jåhta daelie.**

**29 jaepieh**

**Gïehteldimmie- jïh museumen teknihkere Nils Ove Gustafsson sæjhta illedahkide vuejnedh åvteles dïsse jaahka.**

**–Akte salkehtimmie bigkemen bïjre lij daesnie aaj giesien 1995 gosse diekie böötim. Im maam gænnah jaehkieh åvtelen åadtjoem tjoevtenjem oksen sïjse bïejedh.**

**Fossum måjhtajahta daate gåetie Flatbostadesne lij fer onne gaajhkide darjoemidie joe jaepien 1986, govhte jaepieh rïhpestimmien mænngan.**

**–Mijjieh gïehtelamme 29 jaepieh. Prosjekte Horjemsnjuanesne eelki jaepien 2008. Daelie bååstede diekie vihth. Men daelie vienhtem mij akt sjædta, Fossum jeahta.**

**BILDETEKSTER:**

**BÅÅHPERIMMESNE: Birgitta Fossum vienhti dah edtjin digkiedidh guktie edtjin prosjektem gïehpebe darjodh tjåanghkosne minngemes våhkoen. Sijjeste bïevnesem åadtjoejin dah tjuerieh prosjektem hiejhtedh jïh orre gåetiem salkehtidh Flatbostadesne. Guvvie: Birger Ringseth**

**VUARTA: Giehteldimmie- jïh museumen teknihkere Nils Ove Gustagsson vuarta heevehtimmine goske aktem orre gåetiem åtna mïsse maahta tjoevtenjem oksesne bïejedh.**

**HØYSPENT: Birgitta Fossum soptseste Saemien Sijte orre geajnoem gåatan daarpesje jïh høyspentlinja gåetiesijjen aatsolen tjuara destie vaaltasovvedh jallh deavan nualan bïejesovvedh gosse orre gåetie desnie sjædta.**