saemien sijte: Får penger til å bygge på egen tomt

Gjemmer sjampanjen

SNÅSA: – Vi ble veldig sjokkert. Men vi velger å se positivt på det kan ikke grave oss ned, sier museumsdirektør Birgitta Fossum ved Saemien Sitje.

birger ringseth

[birger@snasningen.no](mailto:birger@snasningen.no)

I møtet sist onsdag med Statsbygg på Snåsa trodde Birgitta Fossum at de skulle diskutere hvordan prosjektet på Horjemstangen skulle gjøres billigere. I stedet fikk hun klar beskjed: Nytt sørsamisk senter på Horjemstangen skrinlegges.

Samlende

Det blir nå bevilget 140 millioner kroner til et nytt kultur- og museumsbygg på dagens eiendom, på Flatbostad. 20 av millionene er allerede borte, de ble brukt til prosjektarbeidet på Horjemstangen.

– Vi må nå se til at det ikke igjen brukes mye penger på forprosjekter. Men at vi kommer i gang, sier Fossum.

Hun mener det er meget viktig at det sørsamiske miljøet ikke splittes opp, men blir samlet på et sted.

– I fire år har vi ventet på at noe skal skje og vært i utallige møter i Oslo. Signalene hver gang har vært: prisen og kostnadene. Når vi tenker oss om får vi et veldig bra bygg, med rom som kanskje er enda mer egnet her. Vi må tenke på det sørsamiske samfunnet som er vårt oppdrag. Samlokalisering av miljøet er viktig, mener Fossum.

Ny vei

Saemien Sijte ligger i dag på en 23 mål stor tomt på Flatbostad, bak Snåsa skole.

**– Mange opplever dagens plassering av Saemien Sijte som bortgjemt. Hva tenker du om at plasseringen fortsatt blir den samme?**

– Vi må gjøre noe med det. Vi må ha en ny innfartsvei. Det finnes strategier for skilting fra E6 og fylkesvei 763. I dag lurer mange på om de har kommet feil når de kommer inn i boligområdet. Men jeg er helt overbevist om at vi kan trekke folk, også til denne tomta, sier Fossum.

Stemningen på Saemien Sijte dagen etter nyheten om vraking av Horjemstangen var lunken. Flere er skuffet over at planene på Horjemstangen ikke blir realisert, og en del håper den nye avgjørelsen kan sette fart i prosjektet.

29 år

Drifts- og museumstekniker Nils Ove Gustafsson vil se resultatene før han tror på dem.

– Det var også en utredning om utbygging da jeg kom hit sommeren 1995. Jeg tror ingenting før jeg setter nøkkelen i døra.

Fossum minner om at bygget på Flatbostad var for trangt til formålet allerede i 1986, seks år etter åpningen.

– Vi har holdt på i 29 år. Prosjektet på Horjemstangen startet i 2008. Nå er vi tilbake her igjen. Men nå tror jeg det blir det, sier Fossum.

BILDETEKSTER:

OVERRASKET: Birgitta Fossum trodde møtet sist uke handlet om hvordan prosjektet på Horjemstangen skulle gjøres billigere. I stedet kom beskjeden om at prosjektet skrinlegges og nytt bygg skal utredes på Flatbostad. Foto: Birger Ringseth

AVVENTENDE: Drifts- og museumstekniker Nils Ove Gustafsson venter med å juble til han har et nytt bygg å sette nøkkelen i døra på.

HØYSPENT: Birgitta Fossum forteller at Saemien Sijte trenger ny innfartsvei og at høyspentlinja over tomta må bort eller legges i bakken i forbindelse med nybygget.